title: হামবুর্গ

text: নেপোলিয়নের পতনের পর হামবুর্গ আবার মুক্ত শহরে পরিণত হয় এবং ১৮১৫ সালে জার্মান কনফেডারেশনের সদস্য হয়। শহরটি ফরাসি দখলের সময়কার প্রভাব কাটিয়ে ওঠে। ১৮৪২ সালে চারদিনব্যাপী এক অগ্নিকাণ্ডও হামবুর্গের সম্প্রসারণে তেমন বাধা দেয়নি। ১৮৯২ সালে এক কলেরা মহামারীতে এখানে ৮৬০৫ জন মারা যায়। ১৯১৮ সালের নভেম্বরে হামবুর্গে জনতার বিপ্লব দিয়ে জার্মান সাম্রাজ্যের পতন শুরু হয়। ১৯১৮-১৯ সালে স্বল্প সময়ের জন্য শহরটি একটি সমাজতান্ত্রিক প্রজাতন্ত্র হিসেবে পরিচিত ছিল। ১৯৩৮ সালে পার্শ্ববর্তী আল্টোনা, হারবুর্গ এবং ভান্ডসবেক শহরগুলি হামবুর্গের অন্তর্ভুক্ত হয়ে যায়।


title: হামবুর্গ

text: ২য় বিশ্বযুদ্ধের সময় হামবুর্গকে একটি ডুবোজাহাজ ঘাঁটি এবং যুদ্ধের একটি বড় কেন্দ্র হিসেবে ব্যবহার করা হয়। শহরটির উপর মিত্রশক্তিরা ব্যাপক বোমাবর্ষণ করে এবং ফলে শহরের বহু ক্ষয়ক্ষতি হয় এবং বহু লোক মারা যায়। যুদ্ধের পর এটিকে আবার গড়ে তোলা হয় এবং ১৯৫০-এর দশক নাগাদ এটি একটি সুন্দর, বর্ধমান মহানগরে পরিণত হয়। বর্তমানে এখানে ১৭ লক্ষেরও বেশি লোক বাস করেন।


title: হামবুর্গ

text: শহরের সাংস্কৃতিক প্রতিষ্ঠানগুলির মধ্যে আছে কুন্‌স্টহালে নামের জাদুঘর, যেখানে ১৯শ ও ২০শ শতকের চিত্রকর্মের বিরাট সংগ্রহ আছে। আরও আছে হস্তশিল্প ও সজ্জাশিল্পের জাদুঘর, একটি জাতিতত্ত্ব জাদুঘর যেখানে দক্ষিণ সাগর, আফ্রিকান, এবং সাইবেরীয় নিদর্শন আছে, হামবুর্গের ইতিহাস জাদুঘর, একটি আধুনিক অপেরা হাউজ, যা সমসাময়িক কালের অপেরা পরিবেশনের জন্য বিখ্যাত এবং অনেকগুলি থিয়েটার বা নাট্যমঞ্চ। হামবুর্গে একটি বড় চিড়িয়াখানা ও একটি বোটানিকাল গার্ডেন আছে। এখানকার সাংকট পাউলি বিনোদন পাড়াটিতে রেপারবান নামের সড়কের ধার ঘেঁষে বহু নাইটক্লাব আছে। শহরে একটি বিশ্ববিদ্যালয়, একাধিক চিকিৎসা ইন্সটিটিউট, এবং সামুদ্রিক স্থাপত্যের একটি স্কুল আছে। এখানে ৮০টিরও বেশি বিদেশী দূতাবাস বিদ্যমান। বেতার ও টিভির অনুষ্ঠান এবং চলচ্চিত্র নির্মাণের দিক থেকেও এটি একটি নেতৃস্থানীয় কেন্দ্র।


title: হামবুর্গ

text: মার্কিন যুক্তরাষ্ট্রের শিকাগো শহর হামবুর্গের ভগ্নী শহর। এই শহরেরই এক নাইটক্লাবে বিখ্যাত ব্রিটিশ সঙ্গীত ব্যান্ড দ্য বিটলস যাত্রা শুরু করে।


title: হামবুর্গ

text: হামবুর্গ জার্মানির প্রধান সমুদ্র বন্দর এবং একটি প্রধান বাণিজ্যিক কেন্দ্র। সমুদ্রগামী জাহাজ পরিচালনার জন্য বিশাল ব্যবস্থাবিশিষ্ট বন্দরটি রেলপথ ও অভ্যন্তরীণ নৌপথের মাধ্যমে মধ্য ইউরোপের বেশির ভাগ এলাকার সাথে সংযুক্ত। হামবুর্গে একটি বিরাট মৎস্যশিকারী নৌকাবহর আছে। এখানে জাহাজ নির্মাণ ও মেরামতের বিরাট বিরাট কারখানা আছে। এখানকার কলকারখানায় শোধিত পেট্রোলিয়াম, রাসায়নিক দ্রব্যাদি, যন্ত্রপাতি, ধাতব দ্রব্য, এবং প্রক্রিয়াজাত খাদ্য উৎপাদন করা হয়। হামবুর্গ মুদ্রণ ও প্রকাশনা শিল্পের একটি প্রধান কেন্দ্র।


title: হামবুর্গ

text: ৮০৮ সালে রাজা শার্লমাইন এখানে হাম্মাবুর্গ দুর্গ স্থাপন করেন। স্থানীয় লোকদের খ্রিস্টধর্মে ধর্মান্তরিত করার লক্ষ্যে ৮১১ সালে তিনি দুর্গের অদূরেই একটি গির্জা নির্মাণ করেন। এই গির্জাটি শীঘ্রই উত্তর ইউরোপের মানুষদের খ্রিস্টীয়করণের মূল কেন্দ্রে পরিণত হয়। বিরোধীরা প্রায়ি এটিকে আক্রমণ করত। ৮৩৪ সালে এখানে একজন বিশপকে দায়িত্ব দেয়া হয়, তবে ৮৪৭ সালে নর্সদের আক্রমণে শহরটি ধ্বংস হয়ে গেলে নিকটবর্তী ব্রেমেনে বিশপের কর্মস্থল স্থানান্তর করা হয়।


title: হেমেন্দ্রমোহন বসু

text:
হেমেন্দ্রমোহন বসু (জন্ম: ১৮৬৬ - মৃত্যু: ২৮ আগস্ট ১৯১৬) একজন বাঙালি ব্যবসায়ী। তিনি মূলত সুগন্ধীদ্রব্য, সাইকেল, মোটর গাড়ি, রেকর্ড, টর্চ লাইট এবং ছাপাখানার ব্যবসা করেছিলেন। তিনি শিল্পে বাঙালির কর্মক্ষেত্র তৈরি করেন এবং বহু বিষয়ে নিজস্ব ধারার প্রবর্তন করেন। তিনি বিংশ শতাব্দীর শুরুতে বিস্ময়কর যান্ত্রিক প্রগতির বিভিন্ন নিদর্শনকে এদেশ প্রবর্তন করেন।
হেমেন্দ্রমোহন বসুর জন্ম হয় বর্তমান বাংলাদেশের ময়মনসিংহে। তাঁদের পরিবারের আদিনিবাস ছিল ময়মনসিংহের জয়সিদ্ধি। তাঁর পিতার নাম হরমোহন। তাঁর কাকা হলেন বিখ্যাত ব্রাহ্ম সমাজ নেতা আনন্দমোহন বসু। তাঁর স্ত্রী মৃণালিনী হলেন প্রবাদপ্রতিম শিশু সাহিত্যিক উপেন্দ্রকিশোর রায়চৌধুরীর ছোটবোন। হেমেন্দ্রমোহনের ১০ পুত্রকন্যাদের ভিতরে চিত্রপরিচলক নীতীন বসু, ক্রিকেটার কার্তিক বসু এবং সঙ্গীত শিল্পী মালতী ঘোষাল খ্যাতিলাভ করেছিলেন।


title: হেমেন্দ্রমোহন বসু

text: হেমেন্দ্রমোহন আই এ পাস করার পর মেডিকেল কলেজে পড়তে থাকেন। সেই সময় তাঁর চোখে অ্যাসিড ছিটকে পড়ায় কিছুদিন অসুস্থ থাকেন। এরপর পড়া ছেড়ে ১৮৯০-৯১ খ্রিস্টাব্দে কুন্তলীন কেশ তৈল নিয়ে ব্যবসায় অবতীর্ণ হন। এইচ. বোস পারফিউমার কারখানা থেকে তৈরি হতে থাকে "কুন্তলীন", "দেলখোস", "ল্যাভেণ্ডার ওয়াটার", "ও-ডি কোলন", "মিল্ক অফ রোজ" প্রভৃতি সুগন্ধি দ্রব্য।


title: হেমেন্দ্রমোহন বসু

text: বাঙালিদের মধ্যে তিনিই প্রথম কলকাতার হ্যারিসন রোডে সাইকেলের দোকান খোলেন। তিনি নিজে সাইকেল চড়তেন এবং বন্ধু বান্ধবদের চড়তে শেখাতেন। সেই সময়ে বিদেশ থেকে শুধু মোটর গাড়ি নয় তার চালকও আনতে হত। সেই সময়ে ১৯০০ খ্রিস্টাব্দে হেমেন্দ্রমোহন তাঁর টু-সিটার ড্যাকার গাড়িটি নিজে চালাতেন। তিনি "গ্রেট ইষ্টার্ন মোটর কোম্পানি" স্থাপন করেন। পার্ক স্ট্রীটে গ্রেট ইষ্টার্ন মোটর ওয়ার্কস নামে তাঁর একটি মেরামতির কারখানাও ছিল।


title: হেমেন্দ্রমোহন বসু

text: হেমেন্দ্রকুমার এদেশে প্রথম রেকর্ড তৈরির কারখানা খুলেছিলেন। এই রেকর্ড ছিল ফনোগ্রামের সিলিন্ডার। ধর্মতলার মার্বেল হাউসে "দ্য টকিং মেশিন হল" নামে এই কারখানা তিনি খোলেন। পরে বৌবাজার স্ট্রীটের দেলখোস হাউসে এই কারখানা স্থানন্তরিত হয়। ১৯০৫ খ্রীষ্টাব্দে বঙ্গভঙ্গ আন্দোলন শুরু হবার পরেই এইচ. বোসেস রেকর্ডের আত্মপ্রকাশ এবং বন্দেমাতরম গান সহ শুধু দেশাত্মবোধক গানই এতে প্রচার করা হয়েছিল। স্বদেশী গান প্রচারের জন্য তিনি তাঁর প্রধান শিল্পী হিসাবে পেয়েছিলেন রবীন্দ্রনাথ ঠাকুর এবং দ্বিজেন্দ্রলাল রায়কে। তাঁর তৈরি রেকর্ডে লালচাঁদ বড়াল বহু গান দিয়েছিলেন। দ্য টকিং মেশিন হল - এ মেরামতি বিভাগও চালু করেছিলেন। প্যাথে ডিস্কে এইচ. বোসেস রেকর্ডসের প্রথম চালান কলকাতায় আসে ১৯০৮ খ্রিস্টাব্দে।


title: হেমেন্দ্রমোহন বসু

text: হেমেন্দ্রকুমার প্রতিষ্ঠিত কুন্তলীন প্রেসেরও খুব সুনাম ছিল। তিনি নিজে দক্ষ আলোকচিত্রী ছিলেন। রঙিন আলোকচিত্র গ্রহণে তিনি এদেশে পথিকৃৎ। তাঁর তোলা কয়েকটি অটোক্রোম স্লাইড পাওয়া যায়।


title: হেমেন্দ্রমোহন বসু

text: হেমেন্দ্রমোহন "কুন্তলীন" ও "দেলখোসের" প্রচার এবং সাহিত্যসৃষ্টিকে উৎসাহ দেবার জন্য ১৩০৩ বঙ্গাব্দে কুন্তলীন পুরস্কার প্রবর্তন করেন এবং অনেক সাহিত্যিককে নিজের প্রতিভা বিকাশে সুযোগ দেন। গল্প লিখে প্রথম বছরের পুরস্কার পেয়েছিলেন জগদীশচন্দ্র বসু। শরৎচন্দ্র চট্টোপাধ্যায়ের প্রথম মুদ্রিত গল্প 'মন্দির' কুন্তলীন পুরস্কার বিজয়ী।


title: হেমেন্দ্রমোহন বসু

text: হেমেন্দ্রমোহন খেলাধুলাতেও উৎসাহী ছিলেন। স্পোর্টিং ইউনিয়ন ক্লাবের তিনি ছিলেন প্রতিষ্ঠাতা সভাপতি। তাঁর ৫২ নং আমহার্স্ট স্ট্রিটের বাড়িতে বহু জ্ঞানীগুনীর আসাযাওয়া ছিল।


title: বর্ণ (দ্ব্যর্থতা নিরসন)

text: বর্ণ বলতে বোঝানো হতে পারে -


title: মায়াবতী

text: মায়াবতী নায়না কুমারী (হিন্দি: मायावती) (জন্মঃ জানুয়ারি ১৫, ১৯৫৬) ভারতের উত্তর প্রদেশ রাজ্যের প্রাক্তন মুখ্যমন্ত্রী।


title: বহুজন সমাজ পার্টি

text: বহুজন সমাজ পার্টি (হিন্দি:बहुजन समाज पार्टी ) ভারতের একটি জাতীয়তাবাদী রাজনৈতিক দল।


title: উত্তর প্রদেশের মুখ্যমন্ত্রীগণের তালিকা

text: ভারতের, উত্তর প্রদেশের রাজ্যের সরকার প্রধান হচ্ছেন একজন মুখ্যমন্ত্রী।


title: মমতা বন্দ্যোপাধ্যায়

text: মমতা বন্দ্যোপাধ্যায় (জন্ম ৫ জানুয়ারি, ১৯৫৫) পশ্চিমবঙ্গের বর্তমান মুখ্যমন্ত্রী এবং সর্বভারতীয় তৃণমূল কংগ্রেসের প্রতিষ্ঠাতা-সভানেত্রী। বর্তমানে তিনি পশ্চিমবঙ্গ সরকারের স্বরাষ্ট্র, স্বাস্থ্য ও পরিবার পরিকল্পনা, ভূমি ও ভূমিসংস্কার, তথ্য ও সংস্কৃতি, পর্বতাঞ্চল বিষয়ক, কৃষি, বিদ্যুৎ, কর্মী ও প্রশাসনিক সংস্কার, সংখ্যালঘু কল্যাণ ও মাদ্রাসা শিক্ষা বিভাগেরও ভারপ্রাপ্ত মন্ত্রী। তিনি পশ্চিমবঙ্গের প্রথম মহিলা মুখ্যমন্ত্রী। মমতা বন্দ্যোপাধ্যায় একজন বাগ্মী রাজনীতিবিদ। তিনি তাঁর অনুগামীদের কাছে "দিদি" নামে পরিচিত। ২০১১ সালে তাঁর নেতৃত্বে তৃণমূল কংগ্রেস পশ্চিমবঙ্গের ৩৪ বছরের বামফ্রন্ট সরকারকে পরাজিত করতে সক্ষম হয়েছিল। এই সরকার বিশ্বে সবচেয়ে বেশি সময় গণতান্ত্রিক উপায়ে রাজত্বকারী কমিউনিস্ট সরকার ছিল। ভারতীয় প্রজাতন্ত্রের কেন্দ্রীয় ক্যাবিনেটে তিনি দুই বার রেল, এক বার কয়লা মন্ত্রকের এবং এক বার মানবসম্পদ উন্নয়ন, যুব, ক্রীড়া, নারী ও শিশুকল্যাণ বিভাগের রাষ্ট্রমন্ত্রীর দায়িত্ব সামলেছেন। তিনি পশ্চিমবঙ্গে কৃষকদের জমি বলপূর্বক অধিগ্রহণ করে বিশেষ অর্থনৈতিক অঞ্চল স্থাপনের বিরোধিতা করে আন্দোলন করেছিলেন।


title: মমতা বন্দ্যোপাধ্যায়

text: মমতা বন্দ্যোপাধ্যায় ১৯৫৫ সালের ৫ জানুয়ারি কলকাতার হাজরা অঞ্চলে এক দরিদ্র নিম্ন মধ্যবিত্ত পরিবারে জন্মগ্রহণ করেন। পিতা প্রমীলেশ্বর বন্দ্যোপাধ্যায় ছিলেন স্বাধীনতা সংগ্রামী, মা গায়ত্রী দেবী ছিলেন গৃহবধূ। কলকাতার শ্রীশিক্ষায়তন কলেজ থেকে বি.এড. ডিগ্রি সম্পূর্ণ করার পর কলকাতা বিশ্ববিদ্যালয় থেকে এম.এ. ডিগ্রি অর্জন করেন। পরে কলকাতার যোগেশচন্দ্র চৌধুরী আইন কলেজ থেকে এলএল.বি. ডিগ্রি অর্জন করেন। রাজনীতিতে প্রবেশ ছাত্রাবস্থাতেই। শিক্ষাজীবন সমাপ্ত করার পর সংসার চালনার জন্য কিছুকাল একটি প্রাথমিক বিদ্যালয়ে শিক্ষকতাও করেছিলেন। মমতা বন্দ্যোপাধ্যায় বিবাহ করেননি।


title: মমতা বন্দ্যোপাধ্যায়

text: ১৯৭০-এর দশকে অত্যন্ত অল্প বয়সে কংগ্রেস (আই) দলে মমতা বন্দ্যোপাধ্যায়ের রাজনৈতিক কর্মজীবনের সূচনা হয়। অল্প সময়ের মধ্যেই তিনি স্থানীয় কংগ্রেস নেত্রী রূপে পরিচিত হয়। ১৯৭৬ সাল থেকে ১৯৮০ সাল পর্যন্ত তিনি পশ্চিমবঙ্গ মহিলা কংগ্রেস (আই)-এর সাধারণ সম্পাদক ছিলেন। ১৯৮৪ সালের লোকসভা নির্বাচনে পশ্চিমবঙ্গের যাদবপুর লোকসভা কেন্দ্র থেকে বর্ষীয়ান কমিউনিস্ট নেতা সোমনাথ চট্টোপাধ্যায়কে পরাজিত করে সাংসদ নির্বাচিত হন। সেই সময় তিনি ছিলেন দেশের সর্বকনিষ্ঠ সাংসদের অন্যতম। এই সময় তিনি সারা ভারত যুব কংগ্রেসের সাধারণ সম্পাদকও মনোনীত হয়েছিলেন। ১৯৮৯ সালের কংগ্রেস-বিরোধী হাওয়ায় তিনি তাঁর কেন্দ্র থেকে পরাজিত হন। কিন্তু ১৯৯১ সালের লোকসভা নির্বাচনে কলকাতা দক্ষিণ লোকসভা কেন্দ্র থেকে পুনরায় সাংসদ নির্বাচিত হন। পরে ১৯৯৬, ১৯৯৮, ১৯৯৯, ২০০৪ ও ২০০৯ সালের লোকসভা নির্বাচনেও উক্ত কেন্দ্র থেকে সাংসদ নির্বাচিত হয়েছিলেন তিনি।


title: মমতা বন্দ্যোপাধ্যায়

text: ১৯৯১ সালে নরসিমা রাও মন্ত্রিসভায় মমতা বন্দ্যোপাধ্যায় মানব সম্পদ উন্নয়ন, ক্রীড়া ও যুবকল্যাণ এবং মহিলা ও শিশু বিকাশ মন্ত্রকের রাষ্ট্রমন্ত্রী মনোনীত হন। পরে ক্রীড়ামন্ত্রী হিসেবে কলকাতার ব্রিগেড প্যারেড গ্রাউন্ডে খেলাধূলার প্রতি সরকারি ঔদাসিন্যের প্রতিবাদে তিনি পদত্যাগের সিদ্ধান্তের কথা ঘোষণা করেন। ১৯৯৩ সালে তাঁর পদত্যাগপত্র গৃহীত হয়। ১৯৯৬ সালের এপ্রিল মাসে তিনি তাঁর দলের বিরুদ্ধে পশ্চিমবঙ্গে সিপিআই(এম)-কে সহায়তা করার অভিযোগ আনেন। নিজেকে দলের একমাত্র প্রতিবাদী কণ্ঠ বলে উল্লেখ করে তিনি এক "পরিচ্ছন্ন কংগ্রেস"-এর দাবি জানান। কলকাতার আলিপুরে একটি জনসভায় গলায় শাল পেঁচিয়ে আত্মহত্যারও হুমকি দিয়েছিলেন তিনি। ১৯৯৬ সালের জুলাই মাসে পেট্রোলিয়ামের মূল্যবৃদ্ধির প্রতিবাদে লোকসভার ওয়েলে বসে পড়েন তিনি। এই সময়ই সমাজবাদী পার্টি সাংসদ অমর সিংহের জামার কলার ধরে তাঁর সঙ্গে হাতাহাতিতে জড়িয়ে পড়েন মমতা। ১৯৯৭ সালের ফেব্রুয়ারি মাসে লোকসভায় রেল বাজেট পেশের দিন পশ্চিমবঙ্গের প্রতি বঞ্চনার প্রতিবাদে রেল বাজেট পেশ চলাকালীনই তদনীন্তন রেলমন্ত্রী রামবিলাস পাসোয়ানের দিকে নিজের শাল নিক্ষেপ করেন তিনি। পরে তিনি সাংসদ পদ থেকে ইস্তফাও দেন। কিন্তু লোকসভার তদনীন্তন অধ্যক্ষ পি. এ. সাংমা তাঁর পদত্যাগপত্র প্রত্যাখ্যান করে তাঁকে ক্ষমা চাওয়ার নির্দেশ দেন। পরে সন্তোষমোহন দেবের মধ্যস্থতায় তিনি ফিরে আসেন।


title: মমতা বন্দ্যোপাধ্যায়

text: ১৯৯৭ সালে মমতা বন্দ্যোপাধ্যায় কংগ্রেস দলের সঙ্গে সম্পর্ক ছিন্ন করে সর্বভারতীয় তৃণমূল কংগ্রেস স্থাপন করেন। অনতিকাল পরেই তাঁর দল দীর্ঘকাল বামফ্রন্ট-শাসিত পশ্চিমবঙ্গের প্রধান বিরোধীশক্তিতে পরিণত হয়। ১৯৯৮ সালের ১১ ডিসেম্বর সমাজবাদী পার্টি সাংসদ দারোগা প্রসাদ সরোজ "মহিলা সংরক্ষণ বিলের" বিরোধিতায় লোকসভার ওয়ালে নেমে গেলে, মমতা বন্দ্যোপাধ্যায় তাঁর জামার কলার ধরে টানতে টানতে তাঁকে ওয়েলের বাইরে বের করে দেন। এই ঘটনায় কিছু বিতর্কেরও সৃষ্টি হয়।


title: মমতা বন্দ্যোপাধ্যায়

text: ১৯৯৯ সালে মমতা বিজেপি-নেতৃত্বাধীন এনডিএ জোটে সামিল হন। এই জোট সরকার গঠন করলে তিনি রেলমন্ত্রী মনোনীত হন।


title: মমতা বন্দ্যোপাধ্যায়

text: ২০০০ সালে মমতা বন্দ্যোপাধ্যায় তাঁর প্রথম রেল বাজেট পেশ করেন। এই বাজেটে তিনি তাঁর নিজের রাজ্য পশ্চিমবঙ্গের প্রতি অনেক প্রতিশ্রুতি পূরণ করেছিলেন। দ্বি-সাপ্তাহিক নতুন দিল্লি-শিয়ালদহ রাজধানী এক্সপ্রেস চালুর পাশাপাশি পশ্চিমবঙ্গের অভ্যন্তরীণ যোগাযোগ ব্যবস্থার উন্নতিসাধনের লক্ষ্যে তিনি চারটি অত্যন্ত গুরুত্বপূর্ণ দুরপাল্লার ট্রেন চালু করেন। এগুলি হল হাওড়া-পুরুলিয়া এক্সপ্রেস, শিয়ালদহ-নিউ জলপাইগুড়ি এক্সপ্রেস, শালিমার-বাঁকুড়া এক্সপ্রেস ও শিয়ালদহ-অমৃতসর সুপারফাস্ট এক্সপ্রেস (সাপ্তাহিক)। এছাড়া তিনি পুনে-হাওড়া আজাদ হিন্দ এক্সপ্রেসের দিনসংখ্যা বৃদ্ধি করেন এবং তিনটি এক্সপ্রেস ট্রেনের পরিষেবার প্রসার ঘটান। তাঁর ক্ষুদ্র মন্ত্রিত্বকালে হাওড়া-দিঘা রেল প্রকল্পের উল্লেখযোগ্য অগ্রগতি সাধিত হয়েছিল।


title: মমতা বন্দ্যোপাধ্যায়

text: এই সময় তিনি পর্যটন উন্নয়নের দিকেও মনোনিবেশ করেছিলেন। দার্জিলিং হিমালয়ান রেলওয়েতে তিনি দুটি নতুন ইঞ্জিন চালু করেন এবং ইন্ডিয়ান রেলওয়ে ক্যাটারিং অ্যান্ড ট্যুরিজম কর্পোরেশন লিমিটেড প্রতিষ্ঠার প্রস্তাব দেন। এছাড়া ট্রান্স-এশিয়ান রেলওয়ে নির্মাণের ব্যাপারে ভারতের প্রয়োজনীয় পদক্ষেপ গ্রহণ ও বাংলাদেশ ও নেপাল রাষ্ট্রের সঙ্গে বন্ধ হয়ে যাওয়া লাইনগুলি আবার চালু করার কথাও বলেন। ২০০০-২০০১ আর্থিক বছরে তিনি মোট ১৯টি নতুন ট্রেন চালু করেছিলেন।


title: মমতা বন্দ্যোপাধ্যায়

text: ২০০১ সালের প্রথম দিকে একটি রাজনৈতিক মতবিরোধের পর মমতা বন্দ্যোপাধ্যায় এনডিএ-র সঙ্গে সম্পর্ক সাময়িকভাবে ত্যাগ করেন। ২০০১ সালে পশ্চিমবঙ্গ বিধানসভা নির্বাচনে তাঁর দল জাতীয় কংগ্রেসের সঙ্গে জোটবদ্ধ হয়। তবে সেবার এই জোট বামফ্রন্টকে পরাজিত করতে অসমর্থ হয়েছিল। ২০০৪ সালের জানুয়ারি মাসে তিনি আবার এনডিএ-তে ফিরে আসেন এবং কয়লা ও খনি মন্ত্রকের দায়িত্বভার গ্রহণ করেন। ২০০৪ সালের লোকসভা নির্বাচনে মমতা বন্দ্যোপাধ্যায় ছিলেন তাঁর পশ্চিমবঙ্গ থেকে নির্বাচিত একমাত্র তৃণমূল সাংসদ।


title: মমতা বন্দ্যোপাধ্যায়

text: ২০০৫ সালের ২০ অক্টোবর পশ্চিমবঙ্গের বুদ্ধদেব ভট্টাচার্য সরকারের শিল্পনীতির বিরোধিতা করেন মমতা। ইন্দোনেশিয়া-ভিত্তিক সালিম গোষ্ঠীর মালিক বেনি সান্তোসো পশ্চিমবঙ্গে বিনিয়োগ করতে এলে সরকার তাঁকে হাওড়ার একটি কৃষিজমি কারখানা স্থাপনের উদ্দেশ্যে প্রদান করে। এর পরই রাজ্যে বিক্ষোভ পুঞ্জীভূত হয়। প্রবল বর্ষণের মধ্যেই সান্তোসোর আগমনের প্রতিবাদ জানাতে মমতা ও তাঁর সমর্থকেরা তাজ হোটেলের সামনে জড়ো হন। পুলিশ তাঁদের হটিয়ে দিলে তাঁরা পরে সান্তোসোর কনভয় ধাওয়াও করেন। উল্লেখ্য, কালো পতাকা প্রদর্শনের কর্মসূচি এড়াবার জন্য সরকার সান্তোসোদের কর্মসূচি তিন ঘণ্টা এগিয়ে এনেছিল।


title: মমতা বন্দ্যোপাধ্যায়

text: ২০০৫ সালে মমতা বন্দ্যোপাধ্যায় তীব্র রাজনৈতিক সংকটের মধ্যে পড়েন। এই বছর পৌরনির্বাচনে তাঁর দল কলকাতা পৌরসংস্থার ক্ষমতা হারায়। কলকাতার তদনীন্তন মহানাগরিক সুব্রত মুখোপাধ্যায় তৃণমূল কংগ্রেস ত্যাগ করে জাতীয় কংগ্রেসে যোগ দেন। ২০০৬ সালের পশ্চিমবঙ্গ বিধানসভা নির্বাচনেও তৃণমূল কংগ্রেস বড়োসড়ো বিপর্যয়ের সম্মুখীন হয়। এই নির্বাচনে পূর্বের বিজিত আসনগুলির অর্ধেকেই দল পরাজিত হয়েছিল।


title: মমতা বন্দ্যোপাধ্যায়

text:
২০০৬ সালের ৪ অগস্ট লোকসভার তৎকালীন অধ্যক্ষ সোমনাথ চট্টোপাধ্যায় তাঁর আনা একটি মুলতুবি প্রস্তাব বাতিল করে দেওয়ার পর
মমতা লোকসভার উপাধ্যক্ষ চরণজিৎ সিংহ অটওয়ালের কাছে তাঁর ইস্তফাপত্র পাঠান। পশ্চিমবঙ্গে বেআইনি বাংলাদেশি অনুপ্রবেশের বিরুদ্ধে এই মুলতুবি প্রস্তাবটি উত্থাপিত হয়েছিল। কিন্তু মুলতুবি প্রস্তাব উত্থাপনের সঠিক নিয়মাবলি না মানায় অধ্যক্ষ এটি বাতিল করে দিয়েছিলেন।


title: মমতা বন্দ্যোপাধ্যায়

text: ২০০৬ সালের নভেম্বর মাসে সিঙ্গুরে টাটার ন্যানো প্রকল্পের বিরুদ্ধে একটি জনসভায় যোগ দিতে যাওয়ার পথে তাঁকে জোর করে বাধা দেওয়া হয়। মমতা পশ্চিমবঙ্গ বিধানসভায় উপস্থিত হয়ে বিক্ষোভ প্রদর্শন করেন। বিধানসভাতেই সাংবাদিক সম্মেলন ডেকে তিনি ১২ ঘণ্টা বাংলা বনধও ঘোষণা করেন। তৃণমূল কংগ্রেস বিধায়করা বিধানসভায় ভাঙচুর চালান, পথ অবরোধ করেন এবং অনেক জায়গায় যানবাহনে অগ্নিসংযোগও করা হয়। এরপর ২০০৬ সালের ১৪ ডিসেম্বর একটি বড়োসড়ো ধর্মঘট পালিত হয়েছিল।


title: মমতা বন্দ্যোপাধ্যায়

text: পশ্চিমবঙ্গ সরকার পূর্ব মেদিনীপুরের নন্দীগ্রামে একটি কেমিক্যাল হাব স্থাপন করতে চাইলে তমলুকের সাংসদ লক্ষ্মণ শেঠের নেতৃত্বাধীন হলদিয়া উন্নয়ন পর্ষদ এই অঞ্চলে জমি অধিগ্রহণের নোটিশ জারি করেন। তৃণমূল কংগ্রেস এর বিরোধিতা করে। মুখ্যমন্ত্রী নোটিশটি বাতিল ঘোষণা করেন। ২০০৭ সালের ১৪ মার্চ কৃষকদের ছয়মাসব্যাপী অবরোধ তুলতে পুলিশ তাদের উপর গুলিচালনা করলে চোদ্দো জনের মৃত্যু ঘটে। তৃণমূল কংগ্রেস সরকারের বিরুদ্ধে স্থানীয় কৃষকদের আন্দোলনের নেতৃত্ব দান করে। এরপর রাজনৈতিক সংঘর্ষে বহু মানুষ বাস্তুচ্যুত হন। নন্দীগ্রাম গণহত্যার প্রতিবাদে কলকাতার বুদ্ধিজীবীদের একটি বৃহৎ অংশ বামফ্রন্ট সরকারের বিরুদ্ধে আন্দোলনে নামেন। প্রধানমন্ত্রী মনমোহন সিংহ ও তদনীন্তন স্বরাষ্ট্রমন্ত্রী শিবরাজ পাতিলকে লেখা চিঠিতে মমতা বন্দ্যোপাধ্যায় সিপিআই(এম)-এর বিরুদ্ধে নন্দীগ্রামে রাষ্ট্রীয় সন্ত্রাস সৃষ্টির অভিযোগ আনেন। আন্দোলনের পরিপ্রেক্ষিতে সরকার নন্দীগ্রামের কেমিক্যাল হাব প্রকল্পটি স্থগিত করতে বাধ্য হন। কিন্তু কৃষক আন্দোলনের নেতৃত্ব দিয়ে মমতা প্রভূত জনপ্রিয়তা অর্জনে সক্ষম হন। উর্বর কৃষিজমিতে শিল্পের বিরোধিতা ও পরিবেশ রক্ষার যে বার্তা নন্দীগ্রামের আন্দোলন প্রদান করে তা ছড়িয়ে পড়ে সমগ্র দেশে।


title: মমতা বন্দ্যোপাধ্যায়

text: ২০০৯ সালের লোকসভা নির্বাচনে তৃণমূল কংগ্রেস অত্যন্ত ভাল ফল করে। পশ্চিমবঙ্গের ৪২টি লোকসভা আসনের মধ্যে তৃণমূল কংগ্রেস একাই ১৯টি আসনে জয়লাভ করে। তৃণমূলের জোটসঙ্গী জাতীয় কংগ্রেস ৬টি আসনে ও এসইউসিআই(সি) একটি আসনে জয়লাভ করে। তৃণমূল কংগ্রেস জোট মোট ২৬টি আসনে জয়লাভ করে। অন্যদিকে বামফ্রন্ট ১৫টি ও বিজেপি একটি আসন পায়। তৃণমূল কংগ্রেসের ১৯ জন সাংসদের মধ্যে মহিলা সাংসদের সংখ্যা পাঁচ। উল্লেখ্য, তৃণমূল কংগ্রেস ভারতে মহিলা সংরক্ষণ বিলের প্রবল সমর্থক। ২০০৯ সালের লোকসভা নির্বাচনে বিরোধীরা রাজ্যের ৩৩ বছরের বামফ্রন্ট শাসনের ইতিহাসে প্রথম শাসকদলকে লোকসভা নির্বাচনে পরাজিত করে। এর আগে ১৯৮৪ সালে ইন্দিরা গান্ধী হত্যাকাণ্ডের পর রাজ্যের বিরোধী দল সবচেয়ে ভাল ফল করেছিল। কিন্তু সেবারও তাদের প্রাপ্ত আসন সংখ্যা ছিল মাত্র ১৪।


title: মমতা বন্দ্যোপাধ্যায়

text: ২০০৯ সালে মমতা বন্দ্যোপাধ্যায় দ্বিতীয়বার রেলমন্ত্রী হন। এই বছরের রেল বাজেটে তিনি রেল মন্ত্রকের বিভিন্ন নতুন উদ্যোগের কথা ঘোষণা করেন। দেশের ৫০টি স্টেশনকে তিনি আন্তর্জাতিক সুযোগসুবিধা সম্পন্ন বিশ্বমানের স্টেশনে উন্নীত করার সিদ্ধান্ত নেন। পাবলিক-প্রাইভেট পার্টনারশিপ মডেলে এই উন্নয়নের কাজ করার সিদ্ধান্তও নেওয়া হয়। এছাড়াও ৩৭৫টি স্টেশনকে তিনি আদর্শ স্টেশন ঘোষণা করেন। গুরুত্বপূর্ণ যাত্রীদের ব্যবহারের জন্য বাজার, ফুড স্টল ও রেস্তোরাঁ, বইয়ের স্টল, পিসিও/এসটিডি/আইএসডি/ফ্যাক্স বুথ, ওষুধের দোকান ও স্টেশনারি দোকান, স্বল্পব্যয়ের হোটেল এবং ভূগর্ভস্থ পার্কিং ব্যবস্থা সহ মাল্টি-ফাংশনাল কমপ্লেক্স স্থাপনের সিদ্ধান্ত নেওয়া হয়। এই কমপ্লেক্সগুলিও পাবলিক-প্রাইভেট পার্টনারশিপে গঠিত হবে বলে ঘোষণা করা হয়েছে। রেলের গ্রুপ ডি কর্মচারীদের কন্যাসন্তানদের আত্মস্বনির্ভরতা বৃদ্ধি করতে তাদের উচ্চশিক্ষায় স্কলারশিপ দেওয়ারও সিদ্ধান্ত নেওয়া হয়। মমতা বন্দ্যোপাধ্যায় রেলের জমিতে সাতটি নার্সিং কলেজ প্রতিষ্ঠারও প্রস্তাব দেন। এছাড়া যুব এক্সপ্রেস ও দুরন্ত এক্সপ্রেস নামে দুই প্রকার নতুন ট্রেনও চালু করেন তিনি। দুরন্ত বর্তমানে ভারতের দ্রুততম রেল পরিষেবা।


title: মমতা বন্দ্যোপাধ্যায়

text: মহিলা নিত্যযাত্রীদের সুবিধার্থে ২০০৯ সালের ১৯ জুলাই মমতা হাওড়া-ব্যান্ডেল শাখায় একটি লেডিজ স্পেশাল ট্রেন চালু করেন। পরে শিয়ালদহ-কল্যাণী, পানভেল-মুম্বই সিএসটি ইত্যাদি সারা দেশের একাধিক শাখায় মহিলা স্পেশাল ট্রেন চালু হয়। ১৮ সেপ্টেম্বর শিয়ালদহ ও নতুন দিল্লির মধ্যে প্রথম দুরন্ত এক্সপ্রেস চালু হয়। ২১ সেপ্টেম্বর চেন্নাই ও নতুন দিল্লির মধ্যে দ্বিতীয় দুরন্ত এক্সপ্রেসটি চালু হয়। মমতা সন্ত্রাসবিধ্বস্ত কাশ্মীরেও রেলপথের প্রসারে মনোযোগী হন। অক্টোবর মাসে অনন্তনাগ-কাদিগন্দ রেলওয়ে চালু হয়। ২০১০ সালের ৭ ফেব্রুয়ারি মমতা নতুন উনিশটি রেল পরিষেবা চালু করেন।


title: মমতা বন্দ্যোপাধ্যায়

text: ২০১১ সালে পশ্চিমবঙ্গ বিধানসভা নির্বাচনে মমতা বন্দ্যোপাধ্যায়ের নেতৃত্বে তৃণমূল কংগ্রেস ভারতীয় জাতীয় কংগ্রেসের সঙ্গে যৌথভাবে প্রতিদ্বন্দ্বিতা করে ৩৪ বছরের বামফ্রন্ট সরকারের পতন ঘটিয়ে ২২৭টি আসনে (এককভাবে ১৮৪টি আসনে) জয়লাভ করে (মোট ২৯৪টি আসনের মধ্যে) সরকার গঠন করে। মমতা বন্দ্যোপাধ্যায় পশ্চিমবঙ্গের মুখ্যমন্ত্রীরূপে শপথ গ্রহণ করেন।


title: মমতা বন্দ্যোপাধ্যায়

text: ১৮ সেপ্টেম্বর ২০১২ তে, বিদেশী প্রত্যক্ষ বিনিয়োগ সহ অন্যান্য ইস্যুতে সংঘাত ঘটায় মমতা বন্দ্যোপাধ্যায় ভারতের কেন্দ্রীয় সরকার সংযুক্ত প্রগতিশীল জোট বা ইউপিএ-এর থেকে সমর্থন তুলে নেন।


title: মমতা বন্দ্যোপাধ্যায়

text: ২০১৪ সালে ভারতের লোকসভার নির্বাচনে মমতা বন্দ্যোপাধ্যায়ের নেতৃত্বে তৃণমূল কংগ্রেস এককভাবে লড়ে পশ্চিমবঙ্গের ৩৪টি লোকসভা আসনে জয়লাভ করে।


title: মমতা বন্দ্যোপাধ্যায়

text: ২০১৬ সালে পশ্চিমবঙ্গ বিধানসভা নির্বাচনে তৃণমূল কংগ্রেস এককভাবে ২১১টি আসনে জয়লাভ করে (মোট ২৯৪টি আসনের মধ্যে) সরকার গঠন করে। তৃণমূল কংগ্রেসের প্রধান নেত্রী মমতা বন্দ্যোপাধ্যায় পশ্চিমবঙ্গের মুখ্যমন্ত্রীরূপে পুনরায় শপথ পাঠ করেন।


title: ভারতের নির্বাচন কমিশন

text: ভারত নির্বাচন কমিশন () ভারতের একটি স্বশাসিত সংস্থা যেটি দেশটির সকল নির্বাচন পরিচালনা করে থাকে।ভারতীয় সংবিধানের ৩২৪ অনুচ্ছেদ অনুযায়ী, সুষ্ঠু ও স্বচ্ছ নির্বাচন প্রক্রিয়া পরিচালনা করার জন্য ভারতের নির্বাচন কমিশন একটি স্বাধীন সংবিধান-স্বীকৃত কর্তৃপক্ষ।


title: ভারতের নির্বাচন কমিশন

text: ভারতের রাষ্ট্রপতি মুখ্য নির্বাচন কমিশনারকে নিযুক্ত করেন। প্রয়োজনে একাধিক নির্বাচন আধিকারিককে মুখ্য নির্বাচন কমিশনারের সহকারী হিসেবেও নিয়োগ করা যেতে পারে। ভারতে নির্বাচন কমিশন প্রতিষ্ঠিত হয়েছিল ১৯৫০ সালে। এর পর ১৯৮৯ সালের অক্টোবর মাস পর্যন্ত মুখ্য নির্বাচন কমিশনারের সঙ্গে দু’জন অতিরিক্ত নির্বাচন কমিশনার ছিলেন। ১৯৯০ সালের ১ জানুয়ারি থেকে এই দুটি অতিরিক্ত পদ অবলুপ্ত করা হয়। অবশ্য ১৯৯৩ সালের ১ অক্টোবর পুনরায় দু’জন অতিরিক্ত নির্বাচন কমিশনার নিযুক্ত করা হয় এবং এই সংক্রান্ত আইনটি সংশোধনও করা হয়। সংশোধিত আইন অনুযায়ী, বর্তমানে ভারতে তিন জন নির্বাচন কমিশনার বহাল রয়েছেন। এঁদের সংখ্যাগরিষ্ঠের সিদ্ধান্তই নির্বাচন কমিশনের সিদ্ধান্ত হিসেবে বলবৎ হয়। ভারতীয় সংসদের আইন অনুযায়ী, নির্বাচন কমিশনারদের মেয়াদ স্থির করা হয়।


title: ভারতের নির্বাচন কমিশন

text: মুখ্য নির্বাচন কমিশনারের অপসারণ ভারতের সুপ্রিম কোর্টের বিচারপতি অপসারণের নিয়মের অনুরূপ। অবশ্য মুখ্য নির্বাচন কমিশনারের সুপারিশ অনুযায়ীও রাষ্ট্রপতি অপর নির্বাচন কমিশনারকে অপসারিত করতে পারেন।


title: মুলায়ম সিংহ যাদব

text: মুলায়ম সিংহ যাদব (জন্ম নভেম্বর ২২, ১৯৩৯) একজন ভারতীয় রাজনীতিবীদ। উত্তর প্রদেশের প্রাক্তন মুখ্যমন্ত্রী।


title: অটল বিহারী বাজপেয়ী

text:
অটল বিহারী বাজপেয়ী (হিন্দি: अटल बिहारी वाजपायी "আটাল্ বিহারী ভ়াজ্‌পাঈ", আ-ধ্ব-ব: [əʈəl bɪhaːɾiː ʋaːdʒpaiː]২৫ ডিসেম্বর১৯২৪-১৬ আগস্ট ২০১৮) ভারতের প্রাক্তন প্রধানমন্ত্রী (১০ম) , ১৯৯৬ সালে তিনি প্রথমবারের মত প্রধানমন্ত্রী হন মাত্র ১৩ দিনের জন্য এরপর ১৯৯৮ থেকে ২০০৪ পর্যন্ত প্রধানমন্ত্রী ছিলেন বাজপেয়ী। ভারতীয় জনতা পার্টি এর নেতা হিসেবে এবং ভারতীয় জাতীয় কংগ্রেস এর বাইরে থেকে তিনিই প্রথম ব্যক্তি যিনি একদম পূর্ণ মেয়াদে ভারতের প্রধানমন্ত্রীর দায়িত্বে ছিলেন। ১৬আগস্ট, ২০১৮ দিল্লীর এইমসে বিকেল ৫:০৫ মিনিটে তিনি বার্ধক্যজনিত কারনে মারা যান।
2014 সালে মোদি সরকার তার জন্মদিন অর্থাৎ 25 এ ডিসেম্বর সুশাসন দিবস হিসেবে পালন করার কথা ঘোষণা করে। 2015 সালে তাঁকে ভারতের সর্বোচ্চ সম্মান ভারতরত্ন উপাধিতে ভূষিত করা হয়। 1998 এ ক্ষমতায় এসে তেরো মাস সরকার টিকে থাকার পর 1999 এর এপ্রিল মাসে জয়ললিতা অটলজির সরকারের উপর থেকে সমর্থন প্রত্যাহার করে নিলে মাত্র একভোটের ব্যবধানে আস্তাভোটে তাঁর সরকার পড়ে যায়।


title: আসিমভ্‌স গাইড টু দ্য বাইবেল

text: আসিমভ্‌স গাইড টু দ্য বাইবেল (ইংরেজি ভাষায়: Asimov's Guide to the Bible) বিখ্যাত মার্কিন লেখক আইজাক আসিমভ রচিত গ্রন্থের নাম। এই বই প্রথমে দুই খণ্ডে বেরিয়েছিল। ১৯৬৭ সালে ওল্ড টেস্টামেন্ট বিষয়ে প্রথম খণ্ড এবং ১৯৬৯ সালে নিউ টেস্টামেন্ট বিষয়ে দ্বিতীয় খণ্ড। ১৯৮১ সালে এই দুই খণ্ডকে একত্রিত করে ১৩০০ পৃষ্ঠার একটি পূর্ণাঙ্গ বইয়ের রূপ দেয়া হয়।


title: আসিমভ্‌স গাইড টু দ্য বাইবেল

text: ধারাবাহিকভাবে বাইবেলের প্রতিটি বিষয়ের বর্ণনা রয়েছে এই বইয়ে। সাথে রয়েছে প্রচুর সাদাকালো মানচিত্র। বাইবেলের ঐতিহাসিক ও ভৌগোলিক ব্যাখ্যা এবং এর উপর রাজনীতির প্রভাবই ছিল আসিমভের লেখার বিষয়বস্তু। পাশাপাশি বাইবেলের মূল চরিত্রগুলোর জীবনীও স্থান পেয়েছে। আসিমভ সম্পূর্ণ ধর্মনিরপেক্ষ দৃষ্টিভঙ্গিতে বাইবেলকে তুলে ধরেছেন। এর সাথে কোন ধর্মীয় ব্যাখ্যা সংযুক্ত নেই। বাইবেলের বাণী ও সাধারণ ব্যাখ্যা সবই এতে অন্তর্ভুক্ত রয়েছে।


title: খিলাফত

text: খিলাফত ( khilāfa) হল সরকারের ইসলামী রুপ যা মুসলিম বিশ্বের নেতৃত্ব এবং রাজনৈতিক একতার প্রতিনিধিত্ব করে। এই ধরণের শাসন ব্যবস্থার সরকার প্রধানকে খলিফা বলা হয়।


title: খিলাফত

text:
খলীফা () শব্দটির আভিধানিক অর্থ উত্তরাধিকারী, প্রতিনিধিত্বকারী, সেনাপ্রধান।
ইসলামী পরিভাষায় খলীফা হলেন এমন ব্যক্তি যিনি যাবতীয় বিষয়ে শরীআত অনুযায়ী সমস্ত উম্মাতকে পরিচালিত করেন। ইসলামী রাষ্ট্রে খলীফা সর্বোচ্চ রাষ্ট্রীয় ক্ষমতার অধিকারী। তিনি রাষ্ট্রের বিভিন্ন অঞ্চলে গভর্ণর, শাসক, নেতা, কাযী নিযুক্ত করেন।


title: খিলাফত

text: শর্তগুলোর প্রধান কয়েকটি হল:


title: খিলাফত

text: কুরআনে নবী দাউদকে খিলাফাত দেয়া প্রসঙ্গে বলা হয়েছে, ইসলামে বাই'আত হল আল্লাহর অবাধ্যতা ছাড়া খলিফার আনুগত্য করার উপার প্রতিজ্ঞাবদ্ধ হওয়া।


title: খিলাফত

text:
যেসব কারণে খলিফাকে অপসারণ করা হয়:
রাষ্ট্রের গুরুত্বপূর্ণ ব্যক্তিরা খলিফাকে অপসারণ করে নতুন খলিফা নিযুক্ত করবেন।


title: খিলাফত

text: সুস্পষ্ট কুফরে লিপ্ত শাসকের বিরুদ্ধে অস্ত্রের মাধ্যমে বিদ্রোহ করা ইসলামে বৈধ যদি সামর্থ থাকে, কোনো বিশৃঙ্খলা সৃষ্টি না হয়, সাধারণ মানুষের নিরাপত্তা বিঘ্নিত না হয়।


title: খিলাফত

text: ৬২২ খ্রিস্টাব্দে ইসলামের নবী মদিনায় প্রথম ইসলামী রাষ্ট্র কায়েম করেন ও ইসলামী খেলাফত ভিত্তিপ্রস্তর স্থাপিত হয়। তার মৃত্যুর পর পরবর্তী খলিফা হযরত আবু বকর নির্বাচিত হন এবং ৬৩২ খ্রিস্টাব্দে রাশেদীন খেলাফত প্রতিষ্ঠা হয়। এরপর মুয়াবিয়া কর্তৃক উমাইয়া খেলাফত প্রতিষ্ঠা হয়। উমাইয়া খিলাফতের পর আব্বাসীয় খেলাফত ৭৫০ খ্রিস্টাব্দে প্রতিষ্ঠা হয়। ১২৫৮ সালে মঙ্গলদের আক্রমণে খিলাফতের রাজধানী বাগদাদ ধ্বংস হয় ও খেলাফত বিলুপ্ত হয়। মিশরের মামলুক শাসকদের দ্বারা পুনরায় আব্বাসীয় খেলাফত পুনপ্রতিষ্ঠিত হয়। ১৫১৭ উসমানীয় সাম্রাজ্যের সুলতান কর্তৃক উসমানীয় খেলাফত প্রতিষ্ঠিত হয়। ১৯১৮ সালে প্রথম বিশ্বযুদ্ধে মিত্র বাহিনী ও জাতীয়তাবাদীদের হাতে উসমানী খেলাফত বিলুপ্তির মুখে পড়ে। ১৯২৪ সালে সর্বশেষ খলিফা দ্বিতীয় আবদুল মজিদকে নির্বাসিত করে কামাল আতাতুর্ক আনুষ্ঠানিকভাবে খিলাফত বিলুপ্ত করে।


title: পিয়ের পাওলো পাসোলিনি

text: পিয়ের পাওলো পাসোলিনি () (৫ই মার্চ, ১৯২২ - ২রা নভেম্বর, ১৯৭৫) বিখ্যাত ইতালীয় কবি, বুদ্ধিজীবী, চলচ্চিত্র পরিচালক ও লেখক। তিনি একাধারে সাংবাদিক, দার্শনিক, ভাষাবিদ, ঔপন্যাসিক, নাট্যকার, চলচ্চিত্র নির্মাতা, সংবাদপত্রের কলাম লেখক, অভিনেতা, চিত্রকর ও রাজনৈতিক ব্যক্তিত্ব হিসেবে খ্যাতি অর্জন করেছিলেন। তার মধ্যে সংস্কৃতির বিভিন্ন ক্ষেত্রের এক অনন্যসাধারণ সমন্বয় লক্ষ্য করা যায় যা তাকে বেশ বিতর্কিতও করে তুলেছিল।


title: ডেনজেল ওয়াশিংটন

text: ডেনজেল হেইস ওয়াশিংটন, জুনিয়র (; জন্মঃ ২৮ ডিসেম্বর ১৯৫৪) হচ্ছেন একাডেমি পুরস্কার ও গোল্ডেন গ্লোব অ্যাওয়ার্ড বিজয়ী একজন মার্কিন চলচ্চিত্র অভিনেতা ও পরিচালক। তিনি ১৯৯০-এর দশক থেকে বেশ কিছু ছবিতে অভিনয় করে বিশেষ খ্যাতি অর্জন করেছেন; এর মধ্যে বাস্তব চরিত্রগুলো বিশেষ উল্লেখযোগ্য। যেমনঃ স্টিভ বিকো, ম্যালকম এক্স, রুবিন হারিকেন কার্টার, মেলভিন বি টলসন, ফ্র্যাংক লুকাস এবং হারমান বুন।


title: ডেনজেল ওয়াশিংটন

text: তিনি ১৯৮৩ সালে অভিনেত্রী "পলেটা পিয়ারসন"-কে বিয়ে করেন যা এখনও টিকে আছে।


title: ট্রেনিং ডে

text: ট্রেনিং ডে (ইংরেজি ভাষায়: Training Day) "Antoine Fuqua" পরিচালিত মার্কিন অপরাধ চলচ্চিত্র। ২০০১ সালে মুক্তিপ্রাপ্ত এই সিনেমার প্রধান চরিত্রে অভিনয় করেছেন ডেনজেল ওয়াশিংটন। উল্লেখ্য ওয়াশিংটন এই সিনেমার জন্যই সেরা অভিনেতা হিসেবে একাডেমি পুরস্কার লাভ করেন। এছাড়া ইথান হক তার চরিত্রের জন্য সেরা পার্শ্ব অভিনেতা হিসেবে অষ্কার মনোনয়ন লাভ করেন।


title: ট্রেনিং ডে

text: "আলোঞ্জো হ্যারিস" (ডেনজেল ওয়াশিংটন) লস এঞ্জেলেস পুলিশ বিভাগের দুর্নীতিগ্রস্ত গোয়েন্দা পুলিশ। হ্যারিস "এলএপিডি"-র মাদক বিভাগে কাজ করে। "জ্যাক হয়েট" (ইথান হক) গোয়েন্দা বিভাগে নতুন। তাকেও মাদক বিভাগের হয়ে কাজ করতে হবে। এজন্যই তার প্রশিক্ষণের জন্য হ্যারিসকে নিয়োগ করা হয়। হ্যারিস হয়েটকে নিয়ে গাড়িতে ঘুরে বেড়ায়। গাড়িই অফিস। আর তাদের কাজ লস এঞ্জেলেসের মদ্যপায়ীদের মাঝে, বিশৃঙ্খল এলাকাগুলোতে। পুরো সিনেমা এক দিনের কাহিনী নিয়ে।সমালোচকদের প্রায় সবাই ট্রেনিং ডে'র প্রশংসা করেছেন। আর আলোঞ্জো হ্যারিসের চরিত্রে ডেনজেল ওয়াশিংটনের অভিনয় সবচেয়ে বেশি প্রশংসিত হয়েছে। ফুকুয়া এই চরিত্রটিকে এমনভাবে গড়ে তুলতে চেয়েছিলেন যেন তা সবাইকে মোহের মধ্যে ফেলে দিতে পারে। সাধারণ কোন পুলিশ কর্মকর্তা হোক তা চাননি। এটা তিনি বেশ ভালই পেরেছিলেন। ওয়াশিংটনের নিজের ভাষায়:


title: ট্রেনিং ডে

text: রটেন টম্যাটোস-এ এর রেটিং ৭১%।


title: ট্রেনিং ডে

text: ২০০১ সালের ৫ই অক্টোবর মুক্তি পাওয়ার পরপরই বক্স অফিসে ট্রেনিং ডে বিপুল সফলতা অর্জন করে। প্রথম সপ্তাহে বক্স অফিসে এক নম্বর ছিল। দ্বিতীয় সপ্তাহ শেষে মোট আয় হয়েছিল ১৩,৩৮৬,৪৫৭ ডরার এবং তখনও এক নম্বরে ছিল। মুক্তি পাওয়ার পর সপ্তম সপ্তাহ পর্যন্ত সেরা দশে ছিল। যুক্তরাষ্ট্রের অভ্যণ্তরে মোট আয়ে করেছিল ৭৬,৬৩১,৯০৭ ডলার আর বিশ্বব্যাপী আয় হয়েছিল ১০৪,৮৭৬,২৩৩ ডলার।


title: গ্লোরি

text: গ্লোরি (ইংরেজি ভাষায় Glory) মার্কিন গৃহযুদ্ধের সময় "৫৪তম ম্যাসাচুসেট্‌স ভলান্টিয়ার রেজিমেন্ট"-এর ইতিহাস নিয়ে নির্মীত মার্কিন চলচ্চিত্র। ১৯৮৯ সালে মুক্তিপ্রাপ্ত এই ছবি পরিচালনা করেছেন এডওয়ার্ড জুইক, আর প্রধান চরিত্রে অভিনয় করেছেন ডেনজেল ওয়াশিংটন। উল্লেখ্য, ৫৪তম রেজিমন্টই যুক্তরাষ্ট্রের প্রথম ইউনিট যা সম্পূর্ণ আফ্রিকান-মার্কিনদের নিয়ে গঠিত হয়েছিল। ডেনজেল ওয়াশিংটন এই সিনেমায় অভিনয়ের জন্য "সেরা পার্শ্ব অভিনেতা" হিসেবে একাডেমি পুরস্কার লাভ করেন।রিভিউ সংগ্রাহক ওয়েবসাইট রটেন টম্যাটোস-এ এই সিনেমার রেটিং ৯০%। অর্থাৎ শকতরা ৯০ ভাগ সমালোচক এর প্রশংসা করেছেন।


title: ভারত-পাকিস্তান যুদ্ধ ১৯৭১

text:
১৯৭১ সালের ভারত -পাকিস্তান যুদ্ধ ছিল ভারতবর্ষ ও পাকিস্তানের মধ্যে সংঘটিত একটি সামরিক যুদ্ধ। বাংলাদেশী ও আন্তর্জাতিক সূত্র অনুযায়ী, ১৯৭১ সালের ৩ ডিসেম্বর ১১টি ভারতীয় এয়ারবেসে পাকিস্তান আচমকা হানা দিলে অপারেশন চেঙ্গিস খাঁ নামে এই যুদ্ধের সূচনা ঘটলে ভারত বাংলাদেশের স্বাধীনতা যুদ্ধে পূর্ব পাকিস্তানের জাতীয়তাবাদী মুক্তিবাহিনীর পক্ষ নিয়ে পাকিস্তানের বিরুদ্ধে যুদ্ধে অবতীর্ণ হয়। এই যুদ্ধ ইতিহাসের অন্যতম স্বল্পদৈর্ঘ্যের একটি যুদ্ধের মধ্যে একটি।
যুদ্ধ চলাকালীন পূর্ব ও পশ্চিম ফ্রন্টে বাংলাদেশ ও পাকিস্তানি বাহিনী পূর্ব ও পশ্চিম রণাঙ্গনে সংঘর্ষে লিপ্ত হয়। ১৯৭১ সালের ১৬ ডিসেম্বর পাকিস্তান সামরিক বাহিনীর পূর্ব কমান্ড ঢাকায় আত্মসমর্পণ করলে যুদ্ধ সমাপ্ত হলে পূর্ব পাকিস্তান আনুষ্ঠানিকভাবে পাকিস্তান থেকে নিজেদের বিচ্ছিন্ন করে বাংলাদেশ নামে এক নতুন রাষ্ট্র হিসেবে আত্মপ্রকাশ করে। ৭৯,৭০০ পাকিস্তান বাহিনী ও আধা-সামরিক বাহিনীর জওয়ান ও ১২,০০০ অসামরিক নাগরিক সহ পূর্ব পাকিস্তানে স্থিত মোট ৯৭,৩৬৮ জন পাকিস্তানিকে বাংলাদেশ যুদ্ধবন্দী করে। মনে করা হয়ে থাকে যুদ্ধে পাকিস্তানি সামরিক বাহিনীর হাতে বাংলাদেশে ২,০০০,০০০ থেকে ৩,০০০,০০০ জন বেসামরিক নাগরিক খুন এবং চার লাখেরও বেশি নারী, বিশেষ করে বাঙালি হিন্দু মহিলা ধর্ষণের শিকার হন। সংঘাতের ফলে, আশি লাখ থেকে এক কোটিরও বেশি মানুষ প্রতিবেশী দেশ ভারতে আশ্রয়ের জন্য পালিয়ে যায়।


title: অ্যামেরিকান গ্যাংস্টার

text: অ্যামেরিকান গ্যাংস্টার (ইংরেজি ভাষায়: American Gangster) একাডেমি পুরস্কার ও গোল্ডেন গ্লোব মনোনীত মার্কিন অপরাধ চলচ্চিত্র। স্টিভেন জেইলিয়ানের রচনা ও রিডলি স্কটের পরিচালনায় নির্মীত এই ছবিটি ২০০৭ সালে মুক্তি পায়। প্রধান চরিত্রে অভিনয় করেছেন ডেনজেল ওয়াশিংটন ও রাসেল ক্রো। সিনেমাটি সত্য কাহিনীর উপর ভিত্তি করে নির্মীত।


title: অ্যামেরিকান গ্যাংস্টার

text: ফ্র্যাংক লুকাস (ডেনজেল ওয়াশিংটন) নিউ ইয়র্ক সিটির বিখ্যাত মব বস "এল্‌সওয়ার্থ বাম্পি জনসন"-এর ড্রাইভার ও ডান হাত ছিল। তার সামনেই বাম্পি মারা যায়। বাম্পির মৃত্যুর পর নিজের পথ তৈরি করা শুরু করে লুকাস। এক্ষেত্রে সে ভিয়েতনাম যুদ্ধের সুযোগ নেয়। থাইল্যান্ডে অবস্থানকারী এক মার্কিন সৈনিক তার কাজিন। এই কাজিনের সহায়তায় সে ভিয়েতনাম থেকে বিপুল পরিমাণ হেরোইন থাইল্যান্ড হয়ে সরাসরি আমেরিকায় নিয়ে আসে। মার্কিন সামরিক উড়োজাহাজে করেই এগুলো আসে, দুর্নীতিগ্রস্ত সৈনিকদের সহায়তায়। এর মাধ্যশে সে নিউ ইয়র্ক সিটির অন্যতম প্রভাবশালী মব বস হয়ে উঠে। এর আগে কোন কৃষ্ণাঙ্গ এতো উপরে উঠতে পারেনি। সে তার মা এবং সব ভাইদের নিউ ইয়র্কে নিয়ে আসে। নতুন এক কৃষ্ণাঙ্গ মব পরিবারের অভ্যুত্থান ঘটে।


title: অ্যামেরিকান গ্যাংস্টার

text: অপর দিকে গোয়েন্দা পুলিশ কর্মকর্তা "রিচি রবার্টস" (রাসেল ক্রো) শহরের মাদক চক্রকে ধরার জন্য মরিয়া হয়ে উঠে। রিচির মূল লক্ষ্য থাকে মাদক পাচার ও সরবরাহের কাজে নিয়োজিত মূল ব্যক্তিদের ধরার। রিচি রবার্টস ও ফ্র্যাংক লুকাসের তৎপরতার মধ্য দিয়েই সিনেমার কাহিনী এগিয়ে যায়।সমালোচকদের কাছে মূলত প্রশংসিত হয়েছে। রটেন টম্যাটোস-এ সর্বমোট ১৯৬টি রিভিউয়ের ভিত্তি এর রেটিং হয়েছে ৭৯%। আর মেটাক্রিটিক-এ ৩৭টি রিভিউয়ের ভিত্তিতে রেটিং দাড়িয়েছে ৭৬%।


title: অ্যামেরিকান গ্যাংস্টার

text: নির্মাণশৈলীর কারণে সিনেমাটির অস্কার পাওয়ার কিছুটা সম্ভাবনা ছিল। সেরা পরিচালক হিসেবে রিডলি স্কট-এর একাডেমি পুরস্কার অর্জনের সম্ভাবনার কথাও অনেকে বলেছিলেন। তবে বাস্তবতার সাথে এর মিল নিয়ে যথেষ্ট সংশয় দেখা দিয়েছে। কারণ স্বয়ং ফ্র্যাংক লুকাস নিজের চরিত্রে ডেনজেল ওয়াশিংটনের অভিনয়ের সমালোচনা করেছেন। নিউ ইয়র্ক পোস্টের সাথে এক সাক্ষাৎকারে তিনি বলেছেন, ছবির শতকরা মাত্র ২০ ভাগ সত্য।


title: কারেজ আন্ডার ফায়ার

text: কারেজ আন্ডার ফায়ার (ইংরেজি ভাষায়: ) উপসাগরীয় যুদ্ধের উপর ভিত্তি করে নির্মীত মার্কিন চলচ্চিত্র। এডওয়ার্ড জুইক পরিচালিত এই ছবিটি ১৯৯৬ সালে মুক্তি পায়। প্রধান চরিত্রে অভিনয় করেছেন ডেনজেল ওয়াশিংটন, মেগ রায়ান এবং ম্যাট ডেমন। উপসাগরীয় যুদ্ধে নিয়ে করা প্রথম ছবিগুলোর মধ্যে এটি অন্যতম।


title: কারেজ আন্ডার ফায়ার

text: এতে ১৯৫০ সালে মুক্তিপ্রাপ্ত আকিরা কুরোসাওয়ার ছবি রাশোমোন-এর ধারণা প্রয়োগ করা হয়েছে। এই ছবিতেও রাশোমোনের মত দেখা যায়, একই ঘটনাকে প্রত্যক্ষদর্শীরা একেকভাবে বর্ণনা করছে। তবে রাশোমোনের সাথে এর পার্থক্য হল; রাশোমোনের পাত্র-পাত্রীরা কাহিনী সম্পর্কে যা বলেছিল তা নিজেরা বিশ্বাস করতো, কিন্তু এখানে পাত্র-পাত্রীরা ইচ্ছে করেই মিথ্যে বলেছে। সে হিসেবে রাশোমোন ক্রিয়া সরাসরি প্রয়োগ করা হয়নি।


title: কারেজ আন্ডার ফায়ার

text: উপসাগীয় যুদ্ধের সময়, ১৯৯১ সালের ২৫শে ফেব্রুয়ারি "লেফটেন্যান্ট কর্নেল ন্যাথানিয়েল সার্লিং" (ডেনজেল ওয়াশিংটন) নিজের ট্যাংক-কে শত্রু পক্ষের ট্যাংক ভেবে ভুল করেন। তার বোমাবর্ষণে এক মার্কিন কর্মকর্তা নিহত হয়। এর পরই কাহিনী এগিয়ে যায়। যুদ্ধ শেষ। হোয়াইট হাউজ যুদ্ধে সাহসিকতার জন্য মেডেল অফ অনার দিতে চাচ্ছে। এক নারী বৈমানিক নিজের ইউনিটের সবাইকে বাঁচাতে গিয়ে মৃত্যুবরণ করে। এই ঘটনাও ২৫শে ফেব্রুয়ারির। ঘটনার বিস্তারিত প্রতিবেদন তৈরির দায়িত্ব দেয়া হয় কর্নেল সার্লিংকে। প্রত্যক্ষদর্শীদের বিবরণী নিতে গিয়েই সার্লিংয়ের খটকা লাগে। তিনি বুঝতে পারেন একেক জন একেক ভাবে ঘটনার ব্যাখ্যা দিচ্ছে এবং এর সাথে স্বার্থ জড়িত রয়েছে। নিজের বিবেকের কাছে অপরাধী কর্নেল সার্লিয়ের সত্য উদ্‌ঘাটনের প্রচেষ্টার মধ্য দিয়েই সিনেমার কাহিনী এগিয়ে যায়।সমালোচকদের অধিকাংশই ছবিটির প্রশংসা করেছেন। রটেন টম্যাটোস-এ রেটিং ৮২%। রাশোমোন ক্রিয়ার প্রভাবের বিষয়টিও প্রশংসিত হয়েছে, যদিও অনেক ক্ষেত্রেই এটা ঠিক রাশোমোনের মত হয়নি।


title: পাকিস্তানের আত্মসমর্পণের দলিল

text: পাকিস্তান সেনাবাহিনীর আত্মসমর্পনের দলিলে ডিসেম্বর ১৬ ,১৯৭১ বাংলাদেশ সময় বিকাল ৪.৩১ মিনিটে ঢাকার রমনা রেস কোর্স ময়দানে জেনারেল আমির আবদুল্লাহ খান নিয়াজী সই করেন।


title: পাকিস্তানের আত্মসমর্পণের দলিল

text: পাকিস্তানের আত্মসমর্পণের দলিল তিন প্রস্থে প্রস্তুত করা হয়েছিল। একটি প্রস্থ ভারত সরকার এবং দ্বিতীয় প্রস্থ পাকিস্তান সরকারের নিকট সংরক্ষিত আছে। বাংলাদেশ সরকারের প্রাপ্য দলিলটি বাংলাদেশে নেই।


title: পাকিস্তানের আত্মসমর্পণের দলিল

text: যে টেবিলে পাকিস্তানের আত্মসমর্পণের দলিল স্বাক্ষরিত হয়েছিল তা ঢাকা ক্লাব থেকে সংগ্রহ করা হয়েছিল। এই টেবিলটি বাংলাদেশ জাতীয় জাদুঘরের ৩৭ সংখ্যক প্রদর্শনী কক্ষে সংরক্ষিত আছে।


title: পাকিস্তানের আত্মসমর্পণের দলিল

text: ১৯৪৭ খ্রিস্টাব্দে ব্রিটিশ শাসিত ভারত বিভক্ত হয়ে ভারত ও পাকিস্তান নামের দুটি স্বাধীন দেশের জন্ম হয়। পাকিস্তানের পূর্বাঞ্চলীয় অংশের নাম ছিল পূর্ব পাকিস্তান। ১৯৭১ খ্রিস্টাব্দে ২৫ মার্চ রাতের অন্ধকারে পাকিস্তানি সামরিক বাহিনী পূর্ব পাকিস্তানে গণহত্যা শুরু করে। অতঃপর জনযুদ্ধের আদলে মুক্তিযুদ্ধ তথা স্বাধীনতা সংগ্রামের সূচনা ঘটে।


title: পাকিস্তানের আত্মসমর্পণের দলিল

text: মুক্তিযোদ্ধাদের আক্রমণ ও পাল্টা আক্রমণে ক্রমান্বয়ে পাকিস্তানী সামরিক বাহিনীর অবস্থা এতটাই শোচনীয় হয়ে পড়ে যে উপায়ন্তর না দেখে ঘটনা ভিন্ন খাতে পরিচালিত করতে তারা ডিসেম্বরের ৩ তারিখ ভারতের বিরুদ্ধে যুদ্ধ ঘোষণা করে। এতে ভারতের প্রধান মন্ত্রী বলেন যে “বাংলাদেশে যে যুদ্ধ চলে আসছিল তা ভারতের বিরুদ্ধে যুদ্ধে পরিণত হয়েছে।” ভারতের সামরিক বাহিনী বাংলাদেশের মুক্তিবাহিনীর সাথে যুক্ত হয়ে যৌথবাহিনী তৈরি করে বাংলাদেশের অভ্যন্তরে প্রবেশ করে। ৪ঠা ডিসেম্বর ১৯৭১ থেকে ভারতীয় স্থলবাহিনীর সম্মুখ অভিযান শুরু হয় চারটি অঞ্চল থেকে: (১) পূর্বে ত্রিপুরা রাজ্য থেকে তিন ডিভিশনের সমবায়ে গঠিত ৪র্থ কোর সিলেট-ব্রাহ্মণবাড়িয়া-কুমিল্লা-নোয়াখালী অভিমুখে; (২) উত্তরাঞ্চল থেকে দু’ডিভিশনের সমবায়ে গঠিত ৩৩তম কোর রংপুর-দিনাজপুর-বগুড়া অভিমুখে; (৩) পশ্চিমাঞ্চল থেকে দু’ডিভিশনের সমবায়ে গঠিত ২য় কোর যশোর-খুলনা-কুষ্টিয়া-ফরিদপুর অভিমুখে; এবং (৪) মেঘালয় রাজ্যের তুরা থেকে ডিভিশন অপেক্ষা কম আর একটি বাহিনী জামালপুর-ময়মনসিংহ অভিমুখে।[৩০] যৌথবাহিনীর প্রবল আক্রমণের মুখে সারা দেশের সীমান্তবর্তী যুদ্ধক্ষেত্রগুলো থেকে পাকিস্তানীরা পিছু হটতে শুরু করে। একের পর এক পাকিস্তানী ঘাঁটির পতন হতে থাকে। পাকিস্তানীরা অল্প কিছু জায়গায় তাদের সামরিক শক্তি জড় করেছিল; যৌথবাহিনী তাদের এড়িয়ে অত্যন্ত দ্রুতগতিতে ঢাকার দিকে এগিয়ে যেতে থাকে। বাংলাদেশের আপামর জনতাও স্বতঃস্ফূর্তভাবে মুক্তিযোদ্ধাদের সহায়তায় এগিয়ে আসে। আনুষ্ঠানিক যুদ্ধ ঘোষণার মাত্র ১৩ দিনের মাথায় যৌথবাহিনী ঢাকার দোরগোড়ায় পৌঁছে যায়। মুক্তিবাহিনী ও ভারতীয় সামরিক বাহিনীর সম্মিলিত আক্রমণের মুখে ইতোমধ্যে পর্যদুস্ত ও হতোদ্যম পাকিস্তানী সামরিক বাহিনী আত্মসমর্পণের সিদ্ধান্ত গ্রহণ করে। ১৬ই ডিসেম্বর ঢাকার রেসকোর্স ময়দানে পাকিস্তান ৯৩,০০০ হাজার সৈন্যসহ আনুষ্ঠানিকভাবে আত্মসমর্পণ করে। স্বাক্ষরিত হয় আত্মসমর্পণের দলিল। এরই মাধ্যমে নয় মাস ব্যাপী রক্তক্ষয়ী মুক্তিযুদ্ধের অবসান হয়; প্রতিষ্ঠিত হয় বাঙ্গালী জাতির প্রথম স্বাধীন রাষ্ট্র বাংলাদেশ।


title: পাকিস্তানের আত্মসমর্পণের দলিল

text: আত্মসমর্পণ দলিলের লেখা এখন বাংলাদেশ, পাকিস্তান এবং ভারত সরকারের পাবলিক সম্পত্তি এবং এটি দিল্লি জাতীয় যাদুঘর প্রদর্শনের জন্য রাখা আছে (জানুয়ারি ২০১২ হিসাবে)। দলিলের লেখা ইংরেজিতে ছিল এবং তা হল:


title: হোয়াট’স ইটিং গিলবার্ট গ্রেপ

text: হোয়াট’স ইটিং গিলবার্ট গ্রেপ ( অর্থাৎ "গিলবার্ট গ্রেইপকে খাচ্ছে কী?") সুয়েডীয় পরিচালক লাসে হালস্ত্রোম পরিচালিত ইংরেজি ভাষার মার্কিন নাট্য চলচ্চিত্র। ১৯৯৩ সালে মুক্তিপ্রাপ্ত এই ছবিতে অভিনয় করেছেন জনি ডেপ ও লিওনার্ডো ডিক্যাপ্রিও। পিটার হেজেস রচিত একই নামের উপন্যাস থেকে ছবিটি নির্মীত হয়েছে। ছবির শ্যুটিং হয়েছে টেক্সাসের ম্যানরে।


title: হোয়াট’স ইটিং গিলবার্ট গ্রেপ

text: "গিলবার্ট গ্রেইপ" (জনি ডেপ) পরিবার সামলাতে খুব ব্যস্ত। তার বাবা নিরুদ্দেশ, মা অত্যধিক মোটা হয়ে পড়ায় স্বাভাবিকভাবে চলাচল করতে পারেন না, ছোট ভাই "আর্নি" (ডিক্যাপ্রিও) মানসিকভাবে অসুস্থ। বড় বোন "এমি" ঘরের সব কাজ করে, ছোট বোন এলেন অন্যান্য আট-দশটি কিশোরীর মতই উচ্ছল জীবন যাপন করে। গিলবার্ট একটি মুদির দোকানে কাজ করে। নিজের ভাইয়ের প্রতি তার টানই ছবিতে মুখ্য হয়ে উঠেছে। এর পাশাপাশি সামাজিক ও পারিবারিক সম্পর্কের অনেক দিকই এতে সুন্দরভাবে উঠে এসেছে।বক্স অফিসে সিনেমাটি বেশি আয় করতে পারে নি (মাত্র ১০,০৩২,৭৬৫ ডলার)। কিন্তু সমালোচকদের কাছে বিপুল প্রশংসিত হয়েছে। মুক্তি পরই এ ছবির একটি ফ্যান গোষ্ঠী তৈরি হয়েছে। রটেন টম্যাটোস-এ ছবিটির রেটিং ৮৯%। ৩৬টি রিভিউয়ের মধ্যে ৩২টি তেই ছবির প্রশংসা করা হয়েছে।


title: হোয়াট’স ইটিং গিলবার্ট গ্রেপ

text: এ ছবির জন্য লিওনার্দো ডিক্যাপ্রিও মাত্র ১৯ বছর বয়সে শ্রেষ্ঠ পার্শ্ব অভিনেতা বিভাগে একাডেমি পুরস্কার এবং গোল্ডেন গ্লোব পুরস্কারের মনোনয়ন লাভ করেন। এটাই ডিক্যাপ্রিওর প্রথম অস্কার ও গোল্ডেন গ্লোব মনোনয়ন। প্রাপ্ত পুরস্কারগুলো হচ্ছে:


title: নকুলেশ্বর সরকার

text: নকুলেশ্বর সরকার (জন্ম: ১৮৯৪ - মৃত্যূ: ১৯৮৭) একজন বিখ্যাত কবিয়াল ।


title: নকুলেশ্বর সরকার

text: নকুলেশ্বরের আদি নিবাস বর্তমান বাংলাদেশের বরিশালের ঝালকাঠি । তিনি ছাত্রবৃত্তি পরীক্ষা পাস করেছিলেন । ১৭ বছর বয়েসে বরিশালের কূঞ্জবিহারী দত্তের গানে আকৃষ্ট হয়ে তিনি বহু বাধা অতিক্রম করে কবিগান চর্চায় মন দেন । দীর্ঘ ৬০-৬৫ বছর ধরে তিনি পূর্ববঙ্গের কবিগানের শ্রেষ্ঠ শিল্পী বলে স্বীকৃতি পেয়েছেন ।


title: লং আইল্যান্ড

text: লং আইল্যান্ড মার্কিন যুক্তরাষ্ট্রের নিউ ইয়র্ক অঙ্গরাজ্যের দক্ষিণ-পূর্ব কোনায় নিউ ইয়র্ক শহরের উপকূলবর্তী একটি দ্বীপ। দ্বীপটি হাডসন নদীর মোহনা তথা নিউ ইয়র্ক উপসাগর থেকে শুরু হয়ে পূর্বে ও উত্তর-পূর্বে কানেটিকাট ও রোড আইল্যান্ড অঙ্গরাজ্যের সীমানা কিছু ছাড়িয়ে বিস্তৃত। এটি মূল ভূখন্ডে অবস্থিত নিউ ইয়র্ক শহরের ম্যানহাটান ও ব্রংক্স বারো থেকে ইস্ট রিভার নদীর মাধ্যমে, আপার ও লোয়ার নিউ ইয়র্ক উপসাগর দুইটির মধ্যবর্তী সংকীর্ণ ন্যারোজ প্রণালীর মাধ্যমে স্ট্যাটেন আইল্যান্ড থেকে, এবং উত্তরে লং আইল্যান্ড সাউন্ড নামের আটলান্টিক মহাসাগরের জলভাগ দ্বারা মার্কিন যুক্তরাষ্ট্রের আরেকটি অঙ্গরাজ্য কানেটিকাট থেকে বিচ্ছিন্ন। এর পূর্বে ও দক্ষিণে আটলান্টিক মহাসাগর।


title: লং আইল্যান্ড

text: লং আইল্যান্ড দ্বীপটির আয়তন ৩,৬২৭ বর্গকিলোমিটার, দৈর্ঘ্য ১৯৩ কিমি এবং প্রস্থ ৪৮ কিমি (দ্বীপটির নাম 'লং' আইল্যান্ডের সাথে যা মানানসই)। এটি মহাদেশীয় মার্কিন যুক্তরাষ্ট্রের বৃহত্তম দ্বীপ এবং বিশ্বের ১৪৯তম বৃহত্তম দ্বীপ। পেকনিক উপসাগর দ্বীপটির পূর্ব প্রান্তকে দ্বিধাবিভক্ত করেছে। উত্তর ভাগটি ৪৩ কিমি দীর্ঘ এবং ওরিয়েন্ট পয়েন্ট-এ গিয়ে শেষ হয়েছে। দক্ষিণের ভাগটি ৬৮ কিমি দীর্ঘ এবং মনটাউক পয়েন্ট-এ গিয়ে শেষ হয়েছে। এখানকার জনসংখ্যা প্রায় ৭৫ লক্ষ। এটি মার্কিন যুক্তরাষ্ট্রের সবচেয়ে জনবহুল ও ঘনবসতিপূর্ণ দ্বীপ।


title: লং আইল্যান্ড

text: লং আইল্যান্ড নিউ ইয়র্ক অঙ্গরাজ্যের দক্ষিণতম ও পূর্বতম কোনায় অবস্থিত এবং চারটি কাউন্টিতে বিভক্ত --- কিংস (বা ব্রুকলিন বারো), কুইন্‌স, ন্যাস' (Nassau) এবং সাফক। কিংস কাউন্টি বা ব্রুকলিন দ্বীপের দক্ষিণ-পশ্চিম অংশে ও কুইন্স দ্বীপের পশ্চিম অংশে অবস্থিত এবং এগুলি নিউ ইয়র্ক শহরের অংশ বা বারো। এই দুইটি কাউন্টিতে দ্বীপের অর্ধেকের বেশি লোক বাস করেন। ন্যাস' ও সাফক হল নিউ ইয়র্কের শহরতলি। ন্যাস' কাউন্টি ঘনবসতিপূর্ণ একটি শহরতলি এলাকা। সাফক কাউন্টি দ্বীপের পূর্ব দুই-তৃতীয়াংশ জুড়ে বিস্তৃত এবং দ্বীপের সবচেয়ে বড় কাউন্টি। সাফক নিউ ইয়র্ক অঙ্গরাজ্যের সবচেয়ে বেশি উৎপাদনশীল কৃষি এলাকা। এখানে আলুর বিরাট বিরাট খামার আছে। সাফক কাউন্টি থেকে কানেটিকাটে ফেরি যোগাযোগ আছে। লং আইল্যান্ডে হাঁসের বিরাট খামার শিল্প আছে এবং এখানে মৎস্যশিল্প, বিশেষ করে অয়স্টার এবং ক্ল্যাম-জাতীয় ঝিনুক ধরার শিল্প গুরুত্বপূর্ণ একটি শিল্প।


title: লং আইল্যান্ড

text: দ্বীপটি একটি বড় শিল্পকেন্দ্র। এখানে পরিবহনের বিভিন্ন সরঞ্জাম, বিশেষ করে বিমানের বিভিন্ন সরঞ্জামের বড় শিল্প কারখানা আছে। দ্বীপের পূর্বাংশে পারমাণবিক শক্তি কমিশনের ব্রুকহ্যাভেন ন্যাশনাল ল্যাবরেটরি অবস্থিত। এখানে স্টেট ইউনিভার্সিটি অফ নিউ ইয়র্ক অ্যাট স্টোনি ব্রুক অবস্থিত।


title: লং আইল্যান্ড

text: একটি হিমবাহের ক্রিয়ার ফলে দ্বীপটির উৎপত্তি। হিমবাহটি গলতে এবং অপসৃত হতে শুরু করলে মোরেন (moraine) নামের অবশেষ রেখে যায়। লং আইল্যান্ডের সমগ্র দৈর্ঘ্য জুড়ে এরকম দুইটি মোরেন আছে। দ্বীপের বেশির ভাগ অংশে মোরেন দুইটিকে একে অপর থেকে পৃথক করা সম্ভব নয়, তবে দ্বীপের পূর্ব প্রান্তে গিয়ে পেকনিক উপসাগরের মাধ্যমে মোরেন দুইটি উত্তর-দক্ষিণে আলাদা হয়ে গেছে।


title: লং আইল্যান্ড

text: লং আইল্যান্ড দ্বীপের উত্তর তীর পাহাড়ি এবং উপকূল অত্যন্ত ভগ্ন। দক্ষিণ তীরে সরু একটি বালিয়াড়ি আটলান্টিক সাগরকে বাধা দিচ্ছে এবং গ্রেট সাউথ বে, মরিশেস বে এবং শিনকক বে নামের উপসাগরগুলির সৃষ্টি করেছে। এই উপসাগরগুলি সুরক্ষাকারী বালিয়াড়ির মধ্য দিয়ে সরু সরু চ্যানেলের মাধ্যমে আটলান্টিক মহাসাগরের সাথে সংযুক্ত। বালিয়াড়িটি স্থানে স্থানে বিস্তার লাভ করে দ্বীপের মত রূপ ধারণ করেছে। বালিয়াড়ির উপরের এই আপাত দ্বীপগুলিতে অনেক সমুদ্রস্নানের সৈকত ও গ্রীষ্মকালীন কলোনি গড়ে উঠেছে, যাদের মধ্যে ফায়ার আইল্যান্ড ন্যাশনাল সিশোর উল্লেখযোগ্য।


title: লং আইল্যান্ড

text: ১৬৩৬ সালে শ্বেতাঙ্গ ইউরোপীয়দের আগমনের আগে এখানে আদিবাসী আমেরিকানরা বাস করত। দ্বীপটিতে আদিবাসীদের জন্য সংরক্ষিত দুইটি এলাকাও আছে। এখানে অতীতে আলু, শাকসব্জি ও হাঁস-মুরগীর খামার ছিল এবং এটি তিমি ও মাছ শিকারের কেন্দ্র ছিল। নিউ ইয়র্ক মহানগরীর উন্নতির সাথে সাথে এখানে লোকসংখ্যা দ্রুত বৃদ্ধি পায়। অরণ্যময় উত্তর ও দক্ষিণ তীরে এখনও অনেক পর্যটন কেন্দ্র বিদ্যমান। এখানে অসংখ্য রাজ্য উদ্যান, সৈকত, গলফ কোর্স, মৎস্য শিকারের জায়গা, ইয়ট ক্লাব, ইত্যাদি রয়েছে। উত্তর তীর ধরে ও সাউথহ্যাম্পটনে বহু সুন্দর এস্টেট রয়েছে।


title: লং আইল্যান্ড

text: দ্বীপটিতে একটি সুবিস্তৃত মহাসড়ক ও রেলব্যবস্থা বিদ্যমান। লং আইল্যান্ড রেল রোড গোটা মার্কিন যুক্তরাষ্ট্রের বৃহত্তম কমিউটার রেলপথ। দ্বীপটি স্ট্যাটেন আইল্যান্ডের সাথে বিশ্বের অন্যতম বৃহত্তম সাসপেনশন সেতু ভেরাজোনা-ন্যারোজ সেতুর মাধ্যমে সংযুক্ত। সেতুটি ঊর্ধ্ব ও নিম্ন নিউ ইয়র্ক উপসাগরকে সংযুক্তকারী ন্যারোজ প্রণালীর উপরে অবস্থিত। ম্যানহাটান ও কুইন্‌সের সাথেও দ্বীপটি কিছু সেতু ও সুড়ঙ্গের মাধ্যমে সংযুক্ত। লং আইল্যান্ড দ্বীপে দুইটি বড় আন্তর্জাতিক বিমানবন্দর --- লা গুয়ার্ডিয়াফিল্ড বিমানবন্দর এবং জন এফ কেনেডি বিমানবন্দর অবস্থিত। দুইটি বিমানবন্দরই কুইন্‌স কাউন্টিতে অবস্থিত।


title: লং আইল্যান্ড

text: ইংরেজ নাবিক হেনরি হাডসন প্রথম ইউরোপীয় হিসেবে দ্বীপটি আবিষ্কার করেন। তিনি ১৬০৯ সালে কোনি আইল্যান্ডে অবতরণ করেন। এখানে আলগোংকিয়ান জাতির বিভিন্ন গোত্র বাস করত। বর্তমানে দ্বীপটির বহু গ্রাম, সড়ক ও উপসাগরের নাম এই আলগোংকিয়ানদের নামে নামকরণ করা হয়েছে। ১৬২০ সালে প্লিমাথ উপনিবেশকে দ্বীপটি অনুদান দেওয়া হয় এবং ১৬৩৫ সালে আর্ল অভ স্টার্লিং উইলিয়াম আলেকজান্ডারকে এটি দেওয়া হয়। ১৬৩৬ সাল নাগাদ ওলন্দাজেরা দ্বীপের পশ্চিম অংশে বসতি স্থাপন করে। শীঘ্রই উত্তর তীরে কানেটিকাট ও ম্যাসাচুসেটস থেকে আগত নিউ ইংল্যান্ডবাসীরা বসতি স্থাপন করা শুরু করে।


title: লং আইল্যান্ড

text: ইংরেজ এবং ওলন্দাজদের মধ্যে শীঘ্রই বিরোধের সৃষ্টি হয়। ১৬৫০ সালে একটি শান্তিচুক্তির মাধ্যমে বিরোধিতগা নিরসনের চেষ্টা করা হয়। এতে অয়স্টার বে-র পশ্চিমের অংশ ওলন্দাজদেরকে এবং পূর্ব অংশ ইংরেজদেরকে দেওয়া হয়। কিন্তু ১৬৬৪ সালে ইংল্যান্ডের রাজা দ্বিতীয় চার্লস সমগ্র দ্বীপটিকে ব্রিটিশ প্রদেশ নিউ ইয়র্কের একটি অংশ হিসেবে দাবী করেন। এরপর প্রায় এক শতাব্দী যাবৎ দ্বীপটিতে বহির্বিশ্বের তেমন প্রভাব পড়েনি।


title: লং আইল্যান্ড

text: মার্কিন বিপ্লবের সময় ১৭৭৬ সালের ২৭শে আগস্ট বর্তমান ব্রুকলিন এলাকায় লং আইল্যান্ডের যুদ্ধ সংঘটিত হয়। জেনারেল জর্জ ওয়াশিংটনের অধীনে উপনিবেশের সৈন্যরা হাডসন নদী ধরে উত্তরে ব্রিটিশ সেনাদের অগ্রগমন প্রতিহত করার চেষ্টা করেন, কিন্তু শেষ পর্যন্ত পিছিয়ে যেতে বাধ্য হন। ১৭৮৪ সাল পর্যন্ত ব্রিটিশেরা দ্বীপটি ধরে রাখে।


title: লং আইল্যান্ড

text: ১৮৪৪ সালে দ্বীপের পূর্ব প্রান্তে গ্রিনপোর্ট শহর পর্যন্ত রেলপথ নির্মাণ সমাপ্ত হলে দ্বীপটিতে প্রথমবারের মত ব্যাপক অর্থনৈতিক অগ্রগতি ঘটে। রেলপথের কারণে দ্বীপের কৃষি সম্পদের ব্যাপক উন্নতি ঘটে। ১৯৪০-এর দশকে নিউ ইয়র্ক শহরের লোকজন পূর্ব দিকে আগ্রসর হতে থাকলে ন্যাস' এবং সাফোক কাউন্টিতে শহরতলী এলাকা গড়ে ওঠে। ১৯৭০-এর দশক পর্যন্ত এই বৃদ্ধি অব্যাহত থাকে। তবে দ্বীপের পূর্ব প্রান্ত এখনও তার গ্রামীণ চরিত্র ধরে রেখেছে।


title: ক্রফোর্ড উইলিয়ামসন লং

text: ক্রফোর্ড উইলিয়ামসন লং () (নভেম্বর ১, ১৮১৫ - জুন ১৬, ১৮৭৮) একজন মার্কিন শল্যচিকিৎসক ও ওষুধবিজ্ঞানী। তিনি ইথার ভিত্তিক অসাড়তা প্রয়োগে পথিকৃৎ ছিলেন। ক্রফোর্ড লং জর্জিয়ার ম্যাডিসন কাউন্টির ড্যানিয়েলসভিল শহরে জন্ম নেন। তিনি ১৮৩৯ সালে পেনসিলভেনিয়া বিশ্ববিদ্যালয় থেকে এমডি ডিগ্রী লাভ করেন। তিনিই প্রথম ইথারকে অবশকারক হিসেবে ব্যবহার করে শল্যচিকিৎসা সম্পন্ন করেন; তিনি ১৮৪২ সালে একজন রোগীর ঘাড় থেকে টিউমার অপসারণের সময় তিনি এই কাজটি করেছিলেন। তিনি পরবর্তী চার বছর এরকম আরও আটটি অপারেশন করেছিলেন, কিন্তু ১৮৪৯ সালের আগে তিনি এই সাফল্য প্রচার করেননি। ১৮৪৬ সালে মার্কিন দন্ত্যচিকিৎসক উইলিয়াম মর্টন বস্টনে জনসমক্ষে ইথারের অবশকরণ ক্ষমতা প্রদর্শন করেন এবং এর আবিষ্কর্তা হিসেবে সম্মান পান।


title: ক্রফোর্ড উইলিয়ামসন লং

text: মার্কিন যুক্তরাষ্ট্রের ক্যাপিটল ভবনের ক্রিপ্টে তার একটি ভাস্কর্য অঙ্গরাজ্য জর্জিয়ার প্রতিনিধিত্ব করছে।


title: লংটন, স্ট্যাফোর্ডশার

text: লংটন (Longton) ইংল্যান্ডের স্ট্যাফোর্ডশার কাউন্টির স্টোক-অন-ট্রেন্ট শহরের একটি দক্ষিণ ডিসট্রিক্ট। স্থানীয়ভাবে এটি শহরটির নেক এন্ড নামে পরিচিত।


title: স্বাধীনতা দিবস (ভারত)

text: স্বাধীনতা দিবস হল ভারতীয় প্রজাতন্ত্রের একটি জাতীয় দিবস। ১৯৪৭ সালের ১৫ অগাস্ট ভারত ব্রিটিশ রাজশক্তির শাসনকর্তৃত্ব থেকে মুক্ত হয়ে স্বাধীনতা অর্জন করেছিল। সেই ঘটনাটিকে স্মরণীয় করে রাখার জন্য প্রতি বছর ১৫অগাস্ট তারিখটি ভারতে স্বাধীনতা দিবস হিসেবে পালন করা হয়। ভারতীয় জাতীয় কংগ্রেসের নেতৃত্বে প্রধানত অহিংস, অসহযোগ ও আইন অমান্য আন্দোলন এবং বিভিন্ন চরমপন্থী গুপ্ত রাজনৈতিক সমিতির সহিংস আন্দোলনের পথে পরিচালিত এক দীর্ঘ স্বাধীনতা সংগ্রামের পর ভারত স্বাধীনতা অর্জন করেছিল। স্বাধীনতার ঠিক পূর্ব-মুহুর্তে ব্রিটিশ ভারতীয় সাম্রাজ্য ধর্মের ভিত্তিতে বিভাজিত হয় এবং তার ফলে ভারত ও পাকিস্তান অধিরাজ্যের জন্ম ঘটে। দেশভাগের সময় সাম্রদায়িক দাঙ্গায় প্রচুর ক্ষয়ক্ষতির ঘটনা ঘটে। অনেক মানুষ প্রাণ হারান এবং ১ কোটি ৫০ লক্ষেরও বেশি মানুষ বাস্তুহারা হন। ১৯৪৭ সালের ১৫ অগস্ট জওহরলাল নেহেরু ভারতের প্রথম প্রধানমন্ত্রী পদে শপথ গ্রহণের পর দিল্লির লাল কেল্লার লাহোরি গেটের উপর ভারতের জাতীয় পতাকা উত্তোলন করেন। তদবধি প্রতি বছর স্বাধীনতা দিবস উপলক্ষে ভারতের প্রধানমন্ত্রী লাল কেল্লায় জাতীয় পতাকা উত্তোলন করেন এবং জাতির উদ্দেশ্যে ভাষণ দেন।


title: স্বাধীনতা দিবস (ভারত)

text: জাতীয় পতাকা উত্তোলন, কুচকাওয়াজ ও সাংস্কৃতিক অনুষ্ঠানের মাধ্যমে সারা দেশে স্বাধীনতা দিবস পালন করা হয়। এই দিন শিক্ষাপ্রতিষ্ঠানগুলিতে এবং অন্যান্য অফিস-আদালতে মিষ্টান্ন বিতরণ করা হয়। কিন্তু এটি একটি জাতীয় ছুটির দিন হওয়ার দরুন সর্বত্রই পঠনপাঠন ও কাজকর্ম বন্ধ থাকে।


title: স্বাধীনতা দিবস (ভারত)

text: ১৭শ শতাব্দীর মধ্যেই ইউরোপীয় বণিকেরা ভারতীয় উপমহাদেশে তাঁদের বাণিজ্যকুঠি প্রতিষ্ঠা করেছিলেন। ১৮শ শতাব্দীর মধ্যে অপ্রতিরোধ্য সামরিক শক্তির জোরে ব্রিটিশ ইস্ট ইন্ডিয়া কোম্পানি ভারতের প্রধান শক্তি হিসেবে নিজেদের প্রতিষ্ঠা করে। ১৮৫৭ সালে প্রথম স্বাধীনতা যুদ্ধের পরের বছর ভারত শাসন আইন পাস হয় এবং উক্ত আইন বলে ব্রিটিশ রাজশক্তি কোম্পানির শাসনের অবসান ঘটিয়ে ভারতের শাসনভার স্বহস্তে তুলে নেয়। পরবর্তী কয়েক দশকের মধ্যে ভারতে আধুনিক শিক্ষায় শিক্ষিত এক নাগরিক সমাজের উদ্ভব ঘটে। এই সময়কার সর্বাপেক্ষা উল্লেখযোগ্য ঘটনাটি হল ১৮৮৫ সালে বোম্বাইয়ের গোকুল দাস তেজ পাল সংস্কৃত কলেজে ভারতীয় জাতীয় কংগ্রেসের প্রতিষ্ঠা। প্রথম বিশ্বযুদ্ধের পর ব্রিটিশ সরকার ভারতীয় প্রশাসন ব্যবস্থার কিছু সংস্কার সাধনে প্রবৃত্ত হয়। মন্টেগু-চেমসফোর্ড সংস্কার ছিল এর মধ্যে অন্যতম। কিন্তু সেই সঙ্গে রাউলাট আইনের মতো দমনমূলক আইনও পাস হয় এবং ভারতীয় স্বাধীনতা সংগ্রামীরা স্বায়ত্ত্বশাসনের দাবি তোলেন। এই পর্বের গণ-অসন্তোষ থেকে মোহনদাস করমচন্দ গান্ধীর (মহাত্মা গান্ধী) নেতৃত্বে অহিংস অসহযোগ ও আইন অমান্য আন্দোলন ঘনীভূত হয়।


title: স্বাধীনতা দিবস (ভারত)

text: ১৯৩০-এর দশকে ব্রিটিশ সরকার ভারতের প্রশাসনিক সংস্কার-সংক্রান্ত প্রস্তাবটিকে আইনত বিধিবদ্ধ করে। এই আইনে যে নির্বাচনের ব্যবস্থা করা হয়েছিল, সেই নির্বাচনগুলিতে জয়লাভ করে ভারতীয় জাতীয় কংগ্রেস। পরবর্তী দশকটি ছিল রাজনৈতিক অস্থিরতার দশক: দ্বিতীয় বিশ্বযুদ্ধে ভারতের অংশগ্রহণ, শেষবারের জন্য অসহযোগের পথে কংগ্রেসের আন্দোলন এবং অল ইন্ডিয়া মুসলিম লিগের নেতৃত্বে মুসলিম জাতীয়তাবাদের উত্থানের মতো ঘটনাগুলি এই দশকেই। ক্রমশ বৃদ্ধি পাওয়া রাজনৈতিক উত্তেজনা হ্রাস পায় ১৯৪৭ সালে স্বাধীনতা অর্জনের সঙ্গে। কিন্তু স্বাধীনতা লাভের আনন্দ বিঘ্নিত হয়েছিল ভারত ও পাকিস্তান রাষ্ট্রের মধ্যে উপমহাদেশ বিভাজিত হওয়ার ঘটনায়।


title: স্বাধীনতা দিবস (ভারত)

text: ১৯২৯ সালে ভারতীয় জাতীয় কংগ্রেসের লাহোর অধিবেশনে "পূর্ণ স্বরাজ" ঘোষণাপত্র বা "ভারতের স্বাধীনতার ঘোষণাপত্র" গৃহীত হয় এবং ২৬ জানুয়ারি তারিখটিকে স্বাধীনতা দিবস ঘোষণা করা হয়। কংগ্রেস জনগণকে আইন অমান্যের জন্য প্রতিজ্ঞাবদ্ধ হওয়ার ডাক দেয় এবং যতদিন না ভারত সম্পূর্ণ স্বাধীনতা অর্জন করে ততদিন সময়ে সময়ে কংগ্রেসের নির্দেশ পালন করতে বলে। ভারতীয় নাগরিকদের মধ্যে একটি জাতীয়তাবাদী অনুভূতি জাগরিত করে তোলার জন্য এবং ব্রিটিশ সরকারকে স্বাধীনতা অনুমোদনে বাধ্য করার জন্য একটি স্বাধীনতা দিবস উদযাপনের সিদ্ধান্ত নেওয়া হয়েছিল।


title: স্বাধীনতা দিবস (ভারত)

text: ১৯৩০ থেকে ১৯৪৬ সাল পর্যন্ত ২৬ জানুয়ারি তারিখটি কংগ্রেস স্বাধীনতা দিবস হিসেবে পালন করেছিল। সেই সময় স্বাধীনতা দিবস উপলক্ষে সভার আয়োজন করা হত এবং সেই সব সভায় আগত ব্যক্তিবর্গ "স্বাধীনতার শপথ" গ্রহণ করতেন। জওহরলাল নেহেরু তাঁর আত্মজীবনীতে এই সভাগুলিকে শান্তিপূর্ণ, ভাবগম্ভীর এবং "কোনওরকম ভাষণ বা উপদেশ বিবর্জিত" বলে বর্ণনা করেছেন। মহাত্মা গান্ধী সভার পাশাপাশি এই দিনটিতে আরও কিছু করার পরিকল্পনা করেন। তিনি মনে করেন, এই দিনটি পালন করা উচিত "... কিছু সৃজনশীল কাজ করে। চরকা কেটে, বা ‘অস্পৃশ্য’দের সেবা করে, বা হিন্দু মুসলমান সম্প্রীতির আয়োজন করে, বা আইন অমান্য করে, অথবা এই সবগুলি একসঙ্গে করে"। ১৯৪৭ সালে ভারত স্বাধীন হওয়ার পর ভারতের সংবিধান বিধিবদ্ধ হয় ১৯৫০ সালের ২৬ জানুয়ারি। তদবধি ২৬ জানুয়ারি তারিখটি ভারতের প্রজাতন্ত্র দিবস হিসেবে পালিত হয়ে আসছে।


title: স্বাধীনতা দিবস (ভারত)

text: দ্বিতীয় বিশ্বযুদ্ধের পর ১৯৪৬ সালে যুক্তরাজ্যের সরকারি অর্থভাণ্ডার নিঃশেষিত হয়ে গিয়েছিল। সেই সময় সদ্য-নির্বাচিত লেবার সরকার অনুভব করে, ক্রমাগত অস্থির হয়ে ওঠা ভারতের উপর নিয়ন্ত্রণ বজায় রাখার ক্ষেত্রে ব্রিটেনের জনসাধারণের সমর্থন পাওয়া যাবে না এবং এই ব্যাপারে আন্তর্জাতিক সাহায্যও পাওয়া অসম্ভব হবে। তাছাড়া স্থানীয় সেনাবাহিনীও যে এই কাজে নির্ভরযোগ্য হবে না, তাও সরকার অনুভব করে। এমতাবস্থায় ১৯৪৭ সালের ২০ ফেব্রুয়ারি যুক্তরাজ্যের প্রধানমন্ত্রী ক্লিমেন্ট এটলি ঘোষণা করেন, ১৯৪৮ সালের ৩০ জুনের মধ্যেই ব্রিটিশ সরকার ভারতের পূর্ণ স্বাধীনতা অনুমোদন করতে চলেছে।


title: স্বাধীনতা দিবস (ভারত)

text: অবশ্য ভারতের নবনিযুক্ত ভাইসরয় লর্ড মাউন্টব্যাটেন ক্ষমতা হস্তান্তরের তারিখটি এগিয়ে আনেন। তাঁর আশঙ্কা ছিল, কংগ্রেস ও মুসলিম লিগের মধ্যে ক্রমাগত তর্কবিতর্ক ও বাকবিতণ্ডা অন্তর্বর্তী সরকারের পতনের কারণ হয়ে দাঁড়াতে পারে। তিনি দ্বিতীয় বিশ্বযুদ্ধে জাপানের আত্মসমর্পণের দ্বিতীয় বর্ষপূর্তির তারিখ ১৫ অগস্ট দিনটিকে ক্ষমতা হস্তান্তরের তারিখ হিসেবে বেছে নেন। ১৯৪৭ সালের ৩ জুন ব্রিটিশ সরকার ব্রিটিশ ভারতকে দ্বিখণ্ডিত করার সিদ্ধান্ত অনুমোদন করে। সেই সঙ্গে সরকার ঘোষণা করে, নবগঠিত দুই রাষ্ট্রকে অধিরাজ্য মর্যাদা দেওয়া হবে এবং ব্রিটিশ কমনওয়েলথ থেকে পৃথক হওয়ার পূর্ণ ক্ষমতা দু’টি রাষ্ট্রেরই থাকবে। এরপরই যুক্তরাজ্যের পার্লামেন্টে পাস হওয়া ভারতীয় স্বাধীনতা আইন (১৯৪৭) (১০ অ্যান্ড ১১ জিও ৬ সি. ৩০) অনুসারে ব্রিটিশ ভারত ভারত ও পাকিস্তান (অধুনা বাংলাদেশ রাষ্ট্রের ভূখণ্ড সহ) নামে দু’টি স্বাধীন অধিরাজ্যে বিভাজিত হয়। এই আইন কার্যকর হয় ১৯৪৭ সালের ১৪ অগস্ট এবং সেই সঙ্গে নবগঠিত দুই রাষ্ট্রের নিজ নিজ গণপরিষদের উপর সম্পূর্ণ আইনবিভাগীয় কর্তৃত্ব অনুমোদিত হয়।


title: স্বাধীনতা দিবস (ভারত)

text: ১৯৪৬ সালে দ্বিতীয় বিশ্বযুদ্ধের প্রভাবে ব্রিটেনের রাজকোষ শূন্য হয়ে পড়ে। এমতাবস্থায় ব্রিটেনের পক্ষে অভ্যন্তরীণ বা আন্তর্জাতিক কোনোরকম সাহায্য লাভ অসম্ভব হয়ে পড়ে। ব্রিটেনের লেবার সরকার বুঝতে পারেই সেই পরিস্থিতে ভারতে ক্রমবর্ধমান রাজনৈতিক অস্থিরতাকে সামাল দেওয়ার ক্ষমতা বা অর্থবল ব্রিটিশ ভারতীয় সেনাবাহিনী হারিয়ে ফেলেছে। তাঁরা ভারতে ব্রিটিশ শাসনের অবসান ঘটানোর সিদ্ধান্ত নেন। ১৯৪৭ সালের গোড়ার দিকে ব্রিটিশ সরকার ঘোষণা করে দেন যে, ১৯৪৮ সালের জুন মাসের মধ্যে ভারতের শাসনক্ষমতা হস্তান্তর করা হবে।


title: স্বাধীনতা দিবস (ভারত)

text: স্বাধীনতা ঘোষণার সময় যত এগিয়ে আসতে থাকে, পাঞ্জাব ও বাংলা প্রদেশের হিন্দু ও মুসলমান সম্প্রদায়ের মধ্যে সাম্প্রদায়িক উত্তেজনা তত বৃদ্ধি পায়। দাঙ্গা রোধে ব্রিটিশ বাহিনীর অক্ষমতার কথা মাথায় রেখে ভারতের তদনীন্তন ভাইসরয় লুইস মাউন্টব্যাটেন ক্ষমতা হস্তান্তরের দিনটি সাত মাস এগিয়ে আনেন। ১৯৪৭ সালের জুন মাসে জওহরলাল নেহেরু, আবুল কালাম আজাদ, মহম্মদ আলি জিন্নাহ, ভীমরাও রামজি আম্বেডকর প্রমুখ জাতীয়তাবাদী নেতৃবৃন্দ ধর্মের ভিত্তিতে ভারত বিভাগের প্রস্তাব মেনে নেন। হিন্দু ও শিখ সংখ্যাগুরু অঞ্চলগুলি ভারতে ও মুসলমান সংখ্যাগুরু অঞ্চলগুলি নবগঠিত রাষ্ট্র পাকিস্তানে যুক্ত হয়; পাঞ্জাব ও বাংলা প্রদেশ দ্বিখণ্ডিত হয়।


title: স্বাধীনতা দিবস (ভারত)

text: লক্ষাধিক মুসলমান, শিখ ও হিন্দু শরণার্থী র‌্যাডক্লিফ লাইন পেরিয়ে নিরাপদ দেশে আশ্রয় নেন। পাঞ্জাবে শিখ অঞ্চলগুলি দ্বিখণ্ডিত হওয়ায় রক্তক্ষয়ী দাঙ্গা হয়। বাংলা ও বিহারে মহাত্মা গান্ধীর উপস্থিতি দাঙ্গার প্রকোপ কিছুটা প্রশমিত করতে সক্ষম হয়েছিল। তা সত্ত্বেও ২৫০,০০০ থেকে ৫০০,০০০ লোক সীমান্তের দুই পারের দাঙ্গায় হতাহত হয়। ১৯৪৭ সালের ১৪ আগস্ট নতুন পাকিস্তান অধিরাজ্য জন্ম নেয়। করাচিতে মহম্মদ আলি জিন্নাহ এই রাষ্ট্রের প্রথম গভর্নর-জেনারেল হিসেবে শপথ নেন। মধ্যরাতে অর্থাৎ, ১৯৪৭ সালের ১৫ আগস্ট সূচিত হলে জওহরলাল নেহেরু তাঁর বিখ্যাত "নিয়তির সঙ্গে অভিসার" অভিভাষণটি প্রদানের মাধ্যমে ভারতের স্বাধীনতা ঘোষণা করেন। ভারতীয় ইউনিয়নের জন্ম হয়। নতুন দিল্লিতে নেহেরু ভারতের প্রথম প্রধানমন্ত্রী রূপে কার্যভার গ্রহণ করেন। মাউন্টব্যাটেন হন স্বাধীন ভারতের প্রথম গভর্নর-জেনারেল।


title: স্বাধীনতা দিবস (ভারত)

text: ১৫ আগস্ট দিল্লির ঐতিহাসিক লালকেল্লায় ভারতের প্রধানমন্ত্রী জাতীয় পতাকা উত্তোলন করেন। অনুষ্ঠানটি জাতীয় চ্যানেল দূরদর্শনের সাহায্যে সারা দেশে সম্প্রচারিত হয়। রাজ্য রাজধানীগুলিতেও পতাকা উত্তোলন সহ সাংস্কৃতিক অনুষ্ঠান আয়োজিত হয়। অন্যান্য শহরে রাজনৈতিক নেতৃবর্গ নিজ নিজ কেন্দ্রে পতাকা উত্তোলন করেন। নানা বেসরকারি সংস্থাও পতাকা উত্তোলন অনুষ্ঠানের আয়োজন করে। স্কুল-কলেজেও পতাকা উত্তোলন ও অন্যান্য সাংস্কৃতিক অনুষ্ঠান হয়। ছোটো ছোটো ছেলেমেয়েরা এই উপলক্ষে বিশিষ্ট স্বাধীনতা সংগ্রামীদের সাজপোষাক পরে শোভাযাত্রা করে।


title: লালকেল্লা

text: লাল কেল্লা (হিন্দি: लाल क़िला; উর্দু: لال قلعہ ; ইংরেজি: Red Fort) খ্রিষ্টীয় সপ্তদশ শতাব্দীতে প্রাচীর-বেষ্টিত পুরনো দিল্লি (অধুনা দিল্লি, ভারত) শহরে মুঘল সম্রাট শাহজাহান কর্তৃক নির্মিত একটি দুর্গ। ১৮৫৭ সাল পর্যন্ত এই দুর্গটি ছিল মুঘল সাম্রাজ্যের রাজধানী। এরপর ব্রিটিশ ভারতীয় সরকার মুঘল সম্রাট দ্বিতীয় বাহাদুর শাহকে নির্বাসিত করলে ভারতের রাজধানী কলকাতায় স্থানান্তরিত হয়। ১৯৪৭ সাল পর্যন্ত ব্রিটিশরা এই দুর্গটিকে একটি সামরিক ক্যাম্প হিসেবে ব্যবহার করত। বর্তমানে এটি একটি জনপ্রিয় পর্যটনকেন্দ্র এবং ভারতীয় প্রজাতন্ত্রের সার্বভৌমত্বের একটি শক্তিশালী প্রতীক। প্রতি বছর ভারতীয় স্বাধীনতা দিবস উপলক্ষে ভারতের প্রধানমন্ত্রী লালকেল্লার লাহোরি গেটসংলগ্ন একটি স্থানে জাতীয় পতাকা উত্তোলন করে থাকেন। ২০০৭ সালে লালকেল্লা ইউনেস্কো বিশ্বঐতিহ্যবাহী স্থান হিসেবে নির্বাচিত হয়।


title: লালকেল্লা

text: ১৬৩৮ খ্রিষ্টাব্দে সম্রাট শাহজাহান সুবৃহৎ এই কেল্লাটির নির্মাণকার্য শুরু করেন। নির্মাণকার্য শেষ হয় ১৮৪৮ সালে। প্রথম দিকে এই দুর্গের নাম ছিল 'কিলা-ই-মুবারক' ('আশীর্বাদধন্য দুর্গ'); কারণ এই দুর্গে সম্রাটের পরিবারবর্গ বাস করতেন। দুর্গটি যমুনা নদীর তীরে অবস্থিত। এই নদীর জলেই পুষ্ট হত দুর্গপ্রাকারের পরিখাগুলো। দুর্গের উত্তর-পূর্ব কোণের প্রাচীর সালিমগড় দুর্গ নামে অপর একটি প্রাচীন দুর্গের সঙ্গে সংযুক্ত। ১৫৪৬ সালে ইসলাম শাহ সুরি এই প্রতিরক্ষা দুর্গটি নির্মাণ করেছিলেন। লালকেল্লার পরিকল্পনা ও সাজসজ্জা শাহজাহানের শাসনকালে মুঘল স্থাপত্য ও চিত্রকলার উৎকর্ষের একটি গুরুত্বপূর্ণ নিদর্শন। প্রকৃতপক্ষে লালকেল্লা ছিল দিল্লিক্ষেত্রের সপ্তম নগরী তথা শাহজাহানের নতুন রাজধানী শাহজাহানাবাদের রাজপ্রাসাদ। পরবর্তীকালে অবশ্য তিনি দিল্লি থেকে আগ্রা শহরে রাজধানী স্থানান্তরিত করেছিলেন।


title: লালকেল্লা

text: লালকেল্লায় বসবাসকারী শেষ মুঘল সম্রাট ছিলেন দ্বিতীয় বাহাদুর শাহ জাফর। ১৮৫৭ সালের মহাবিদ্রোহের ব্যর্থতার পর ১৭ সেপ্টেম্বর দ্বিতীয় বাহাদুর শাহ জাফর লালকেল্লা পরিত্যাগ করেন। পরে তিনি ব্রিটিশ বন্দী হিসেবে এই দুর্গে ফিরে আসেন। এখানেই ১৮৫৮ সালের ২৭ জানুয়ারি তাঁর বিচার শুরু হয় এবং ৭ অক্টোবর তাঁকে নির্বাসনদণ্ড দেওয়া হয়। এরপর লালকেল্লার কর্তৃত্ব ব্রিটিশ ভারতীয় সেনাবাহিনীর হাতে চলে যায়। তারা এটিকে একটি ক্যান্টনমেন্ট হিসেবে ব্যবহার করতে থাকে। ১৯৪৫ সালে আজাদ হিন্দ ফৌজের পরাজয়ের পর লাল কেল্লাতেই যুদ্ধবন্দীদের বিচার হয়। স্বাধীনতার পর থেকে ২০০৩ সাল পর্যন্ত এই কেল্লাটি ছিল ভারতীয় সেনাবাহিনীর নিয়ন্ত্রণাধীন।


title: লালকেল্লা

text: লালকেল্লার অলংকরণ ও শিল্পকর্ম অতি উচ্চমানের। পারসিক, ইউরোপীয় ও ভারতীয় শিল্পকলার সংমিশ্রণে সৃষ্ট এই অভিনব শিল্পকলা ব্যঞ্জনাময়, বর্ণময় এবং স্বতন্ত্রতার দাবিদার। দিল্লির লালকেল্লা ভারতের সেই সকল স্থাপনাগুলোর অন্যতম যার সঙ্গে ভারতীয় শিল্পের যোগ ঐতিহাসিকসূত্রে গ্রথীত। স্থাপত্যসৌন্দর্যের বিচারেও এই দুর্গটি অত্যন্ত গুরুত্বপূর্ণ। এই কারণে ১৯১৩ সালে লালকেল্লা জাতীয় গুরুত্বসম্পন্ন স্থাপনা রূপে ঘোষিত হয় এবং সরকার কেল্লার রক্ষণাবেক্ষণের ভার স্বহস্তে গ্রহণ করে।


title: লালকেল্লা

text: দুর্গের প্রাচীর মসৃণ এবং দৃঢ়। দুর্গের দুটি প্রধান দরজা : দিল্লিগেট ও লাহোরগেট। লাহোরগেট হল প্রধান দরজা। এই গেট দিয়ে ঢুকলে একটি লম্বা আচ্ছাদিত বাজারপথ পড়ে। এর নাম চট্টাচক। এই পথের দু দিকের দেওয়াল দোকানের মতো করে স্টল দিয়ে সাজানো। চট্টাচক ধরে সোজা এলে উত্তর-দক্ষিণ পথ পাওয়া যায়। এই পথটি আসলে দুর্গের পশ্চিমের সামরিকক্ষেত্র ও পূর্বের রাজপ্রাসাদের সীমানা। এই পথের দক্ষিণ প্রান্তে অবস্থিত দরজাটিই হল দিল্লিগেট।


title: লালকেল্লা

text: দিল্লিগেটের বাইরে একটি বড়ো মুক্তাঙ্গন রয়েছে। এটি এককালে দিওয়ান-ই-আম-এর অঙ্গন রূপে ব্যবহৃত হত। এখানে "ঝরোখা" নামে একটি অলংকৃত সিংহাসনে বসে সম্রাট জনসাধারণকে দর্শন দিতেন। এই স্তম্ভগুলো সোনায় চিত্রিত ছিল এবং সোনা ও রুপোর রেলিং দিয়ে সাধারণকে সিংহাসনের থেকে পৃথক করে রাখা হত।


title: লালকেল্লা

text: দিওয়ান-ই-খাস ছিল পুরোপুরি শ্বেতপাথরে মোড়া একটি কক্ষ। এর স্তম্ভগুলো পুষ্পচিত্রে সজ্জিত ছিল। ভিতরের অলংকরণের কাজে ব্যবহৃত হয়েছিল প্রায়-মহামূল্যবান ধাতুসমূহ।


title: লালকেল্লা

text: সিংহাসনের পশ্চাতে ছিল সম্রাটপরিবারের নিজস্ব কক্ষগুলো। এই কক্ষগুলো দুর্গের পূর্বপ্রান্ত-ঘেঁষা দুটি কক্ষের সারির উপর অবস্থিত ছিল। এই সারি দুটি উচ্চ বেদীর উপর অবস্থিত ছিল এবং কক্ষগুলো থেকে যমুনা নদীর দৃশ্য দেখা যেত। কক্ষগুলো নহর-ই-বেহিস্ত ("স্বর্গোদ্যানের জলধারা") নামে একটি নীরবচ্ছিন্ন জলধারা দ্বারা পরস্পরের সঙ্গে যুক্ত ছিল। এই জলধারা প্রত্যেক কক্ষের মাঝ বরাবর প্রসারিত ছিল। যমুনা নদী থেকে দুর্গের উত্তর-পূর্ব কোণে অবস্থিত "শাহবুর্জ" নামে একটি মিনারে জল টেনে তুলে এই জলধারাকে পুষ্ট করা হত। প্রাসাদটি নির্মিত হয়েছিল কুরআনে বর্ণিত স্বর্গোদ্যানের অনুকরণে। প্রাসাদের ভিতরের গাত্রে 'যদি পৃথিবীতে কোথাও স্বর্গ থাকে তবে তা এখানেই, তা এখানেই, তা এখানেই' কথাটি উপর্যুপরি দেওয়ালে খোদিত হয়েছিল। ইসলামি শিল্পকলা অনুযায়ী নির্মিত হলেও এই সব কক্ষে হিন্দু শিল্পকলার প্রভাবও খুঁজে পাওয়া যায়। প্রাসাদ প্রাঙ্গনটিকে মুঘল স্থাপত্যশৈলীর অন্যতম শ্রেষ্ঠ নিদর্শন বলে মনে করা হয়।


title: লালকেল্লা

text: প্রাসাদের সর্বদক্ষিণে অবস্থিত কক্ষ দুটি ছিল "জেনানা" বা মহিলাদের বাসস্থান। ছোটো কক্ষটির নাম মুমতাজ মহল (বর্তমানে একটি সংগ্রহালয়) এবং অপরটির নাম রংমহল। রংমহল তার চাকচিক্যময় অলংকৃত সিলিং এবং "নহর-ই-বেহিস্ত"-এর জলধারাপুষ্ট শ্বেতপাথরের জলাধারটির জন্য প্রসিদ্ধ।


title: লালকেল্লা

text: হামামের পশ্চিমে রয়েছে মোতি মসজিদ । এই মসজিদটি নির্মিত হয়েছিল অনেক পরে। ১৬৫৯ সালে শাহজাহানের পুত্র আওরঙ্গজেব ব্যক্তিগত মসজিদ হিসেবে এটি নির্মাণ করেন। এটি একটি ছোটো, তিন-গম্বুজ বিশিষ্ট মসজিদ। এটি পুরো শ্বেতপাথরে নির্মিত।


title: লালকেল্লা

text: কেল্লার উত্তরে রয়েছে একটি আনুষ্ঠানিক উদ্যান। এর নাম হায়াত বক্স বাগ বা "জীবন প্রদায়ী উদ্যান"। উদ্যানটি দুটি পরস্পরচ্ছেদী জলধারা দ্বারা বিভক্ত। উত্তর-দক্ষিণ জলধারাটির দুই প্রান্তে দুটি কক্ষ রয়েছে। ১৮৪২ সালে শেষ সম্রাট বাহাদুর শাহ জাফর তৃতীয় কক্ষটি নির্মাণ করেন উদ্যানকেন্দ্রে দুই জলধারার ছেদনস্থলের উপরে।


title: লালকেল্লা

text: লালকেল্লা পুরনো দিল্লির সর্বাপেক্ষা জনপ্রিয় দর্শনীয় স্থান। প্রতিবছর সহস্রাধিক পর্যটক এই কেল্লাটি দেখতে আসেন। এই কেল্লার প্রাঙ্গনেই প্রতি বছর ১৫ অগস্ট স্বাধীনতা দিবস উপলক্ষে ভারতের প্রধানমন্ত্রী জাতীয় পতাকা উত্তোলন করেন এবং জাতির উদ্দেশে ভাষণ দেন। লালকেল্লা পুরনো দিল্লির বৃহত্তম স্থাপনাও বটে।


title: লালকেল্লা

text: বর্তমানে সন্ধ্যায় লাইট অ্যান্ড সাউন্ড শো’র মাধ্যমে কেল্লায় মুঘল ইতিহাসের প্রদর্শনী করা হয়। এখানে ভারতের স্বাধীনতাসংগ্রামে শহিদদের স্মৃতিতে একটি জাদুঘরও রয়েছে। এই জাদুঘর ছাড়াও রয়েছে একটি পুরাতাত্ত্বিক জাদুঘর ও একটি ভারতীয় যুদ্ধস্মারক সংগ্রহালয়।


title: লালকেল্লা

text: ২০০০ সালের ডিসেম্বর মাসে লস্কর-ই-তৈবা নামক জঙ্গিগোষ্ঠীর আক্রমণে লাল কেল্লা প্রাঙ্গনে দুই সেনা জওয়ান ও এক সাধারণ নাগরিকের মৃত্যু হয়।


title: লিওনার্দো ডিক্যাপ্রিও

text: লিওনার্দো ভিলহেল্ম ডিক্যাপ্রিও (; জন্ম: ১১ই নভেম্বর, ১৯৭৪) একজন মার্কিন চলচ্চিত্র অভিনেতা এবং চলচ্চিত্র প্রযোজক। তিনি বহু পুরষ্কারের জন্য মনোনয়ন লাভ করেছেন এবং একবার একাডেমি পুরস্কার ও তিনবার গোল্ডেন গ্লোব পুরস্কার লাভ করেছেন। তিনি তার অভিনয় জীবন শুরু করেন টিভি বিজ্ঞাপনের মাধ্যমে। তিনি বিশ্বব্যাপী বিপুল পরিচিত লাভ করেন "টাইটানিক" চলচ্চিত্রে "জ্যাক ডসন" চরিত্রে অভিনয়ের জন্য। এরপর তিনি অনেকগুলো সফল চলচ্চিত্রে অভিনয় করেছেন। ২০০২ সালে তিনি জীবনীমূলক চলচ্চিত্র "ক্যাচ মি ইফ ইউ ক্যান" এবং ঐতিহাসিক চলচ্চিত্র "গ্যাংস অফ নিউ ইয়র্কে" অভিনয় করেন। গ্যাংস অফ নিউ ইয়র্কের মাধ্যমে ডিক্যাপ্রিও পরিচালক মার্টিন স্কোরসেজির সাথে জুটি গড়ে তোলেন, যা পরবর্তীতে বেশকিছু সফল চলচ্চিত্রের নেপথ্যে ছিল।


title: লিওনার্দো ডিক্যাপ্রিও

text: ডিক্যাপ্রিও ২০০৪ সালে হাওয়ার্ড হিউজের জীবনীমূলক "দ্য অ্যাভিয়েটর" চলচ্চিত্রের জন্য সেরা নাট্য অভিনেতার জন্য গোল্ডেন গ্লোব পুরস্কার লাভ করেন। ২০০৬ সালে তিনি "ব্লাড ডায়মন্ড"-এর জন্য সেরা অভিনেতা হিসেবে অস্কারের মনোনয়ন পান। ডিক্যাপ্রিও ২০১০ সালে বিজ্ঞান কল্পকাহিনী চলচ্চিত্র "ইনসেপশনে" অভিনয় করেন। তিনি ২০১৩ সালের "দ্য উলফ অফ ওয়াল স্ট্রিটের" জন্য সেরা সঙ্গীতধর্মী বা কমেডি অভিনেতার জন্য গোল্ডেন গ্লোব পুরস্কার লাভ করেন এবং একাডেমি পুরস্কারের মনোনয়ন লাভ করেন। তিনি সারভাইভাল-নাট্য চলচ্চিত্র "দ্য রেভেন্যান্টে" (২০১৫) হিউ গ্লাস চরিত্রে অভিনয়ের জন্য একাডেমি পুরস্কারের মনোনয়ন পান।


title: লিওনার্দো ডিক্যাপ্রিও

text: ডিক্যাপ্রিও একাডেমি পুরস্কারের জন্য মোট ছয়বার মনোনয়ন পেয়েছেন এবং ২০১৬ সালে তিনি দ্য রেভেন্যান্ট চলচ্চিত্রে অভিনয়ের জন্য প্রথম শ্রেষ্ঠ অভিনেতার জন্য একাডেমি পুরস্কার লাভ করেন। পাশাপাশি এই চলচ্চিত্রে অভিনয়জন্য প্রথম বারের মত বাফটা পুরস্কার ও তৃতীয় বারের মত গোল্ডেন গ্লোব পুরস্কার লাভ করেন।


title: লিওনার্দো ডিক্যাপ্রিও

text: লিওনার্দো ডিক্যাপ্রিও ১৯৭৪ সালের ১১ই নভেম্বর ক্যালিফোর্নিয়ার হলিউডে জন্মগ্রহণ করেন। তার বাবা জর্জ ডিক্যাপ্রিও ছিলেন একজন কমিক শিল্পী ও কমিক বই পরিবেশক এবং তা ইরমেলিন ছিলেন একজন আইন সচিব। তিনি তার বাবা-মায়ের একমাত্র সন্তান। ডিক্যাপ্রিওর বাবা ছিলেন ইতালীয় (নাপোলস) ও জার্মান (বাভারিয়া) বংশোদ্ভূত। ডিক্যাপ্রিওর নানা ভিলহেল্ম ইন্ডেনবার্কেন ছিলেন একজন জার্মান। তার নানী হেলেন ইন্ডেনবার্কেন ছিলেন একজন রুশ বংশোদ্ভূত জার্মান নাগরিক। রাশিয়ায় এক সাক্ষাৎকারে ডিক্যাপ্রিও নিজেকে অর্ধেক রুশ হিসেবে পরিচয় দেন এবং বলেন তার বাবা-মা দুই দিক থেকেই তিনি রুশ। ডিক্যাপ্রিওর বাবা-মা কলেজে পড়াকালীন পরিচিত হন এবং পরে বিয়ে করে ক্যালিফোর্নিয়ার লস অ্যাঞ্জেলেসে বসবাস করেন।


title: লিওনার্দো ডিক্যাপ্রিও

text: লিওনার্দো ডিক্যাপ্রিওর নামকরণ সম্পর্কে বলা হয় যে তার মা যখন গর্ভবতী ছিলেন তিনি ইতালিতে একটি জাদুঘরে লিওনার্দো দ্য ভিঞ্চির ছবি দেখতেছিলেন। সেসময়ে তিনি প্রথম পেটে সন্তানের নড়াচড়া টের পান। তার এক বছর বয়সে তার বাবা-মায়ের ছাড়াছাড়ি হয়ে যায় এবং বেশিরভাগ সময়ে তিনি তার মায়ের সাথে থাকেন। তার মায়ের চাকরীর কারণে মা-ছেলে দুজন লস আঞ্জেলেসের বিভিন্ন স্থানে, যেমন ইকো পার্ক ও লস ফেলিজ বাস করেন। তাদের লস ফেলিজের বাড়ি পরবর্তীতে গণগ্রন্থাগার নির্মাণ করা হয়। ডিক্যাপ্রিও লস অ্যাঞ্জেলেস সেন্টার ফর এনরিচড স্টাডিজ-এ চার বছর পড়ার পর সীডস এলিমেন্টারি স্কুল (বর্তমান ইউসিএলএ ল্যাব স্কুল) এবং জন মার্শাল হাই স্কুলে পড়াশুনা করেন। তিন বছর পর তিনি স্কুল থেকে ড্রপ আউট হন কিন্তু ততদিনে সমমানের ডিপ্লোমা জেনারেল এডুকেশনাল ডেভলপমেন্ট অর্জন করেন। ডিক্যাপ্রিও তার শৈশবের বেশ কিছু সময় জার্মানিতে তার নানা-নানী ভিলহেল্ম ও হেলেনের সাথে কাটিয়েছেন। তার জার্মান ও ইতালীয় ভাষায় দখল রয়েছে।


title: লিওনার্দো ডিক্যাপ্রিও

text: ডিক্যাপ্রিওর কর্মজীবন শুরু হয় পাঁচ বছর বয়সে কয়েকটি বিজ্ঞাপনচিত্র ও শিক্ষামূলক চলচ্চিত্রে অভিনয়ের মধ্য দিয়ে। "রম্পার রুম" টেলিভিশন ধারাবাহিকের সেটে ভাংচুরের জন্য তাকে এই নাটক থেকে বাদ দেওয়া হয়, তিনি পরে ১৪ বছর বয়সে তার সৎ বড় ভাই অ্যাডাম ফেরারের হাত ধরে টেলিভিশন বিজ্ঞাপনে আসেন এবং ম্যাচবক্স গাড়ির বিজ্ঞাপন করেন।


title: লিওনার্দো ডিক্যাপ্রিও

text: ১৯৯০ সালে ডিক্যাপ্রিও প্রথম টেলিভিশনে অভিনয়ের সুযোগ পান। তিনি "পেরেন্টহুড" চলচ্চিত্র অবলম্বনে "একই নামের মিনি ধারাবাহিকে" অভিনয় করেন। এরপর তিনি "দ্য নিউ ল্যাসি" ও "রোজিয়ান" টেলিভিশন ধারাবাহিকে ছোট খাট চরিত্রে এবং "সান্তা বারবারা" সোপ অপেরায় ম্যাসন ক্যাপওয়েলের ছোট বেলার চরিত্রে অভিনয় করেন। "পেরেন্টহুড" ও "সান্তা বারবারা"য় অভিনয়ের জন্য তিনি ইয়ং আর্টিস্ট পুরস্কার-এর জন্য মনোনয়ন লাভ করেন।


title: লিওনার্দো ডিক্যাপ্রিও

text: ডিক্যাপ্রিওর চলচ্চিত্রে অভিষেক হয় ১৯৯১ সালে কমেডি বিজ্ঞান কল্পকাহিনী "ক্রিটারস ৩" দিয়ে। এই চলচ্চিত্রে তিনি একজন ভূস্বামীর সৎ ছেলের ভূমিকায় অভিনয় করেন। এর পরপরই তিনি এবিসির "গ্রোয়িং পেইনস" চলচ্চিত্রে এক অনাথ লুক ব্রোয়ার চরিত্রে অভিনয় করেন। ডিক্যাপ্রিওর অভিনয় জীবনের প্রথম বড় সুযোগ আসে ১৯৯২ সালে যখন ৪০০ শিশু শিল্পী থেকে তাকে রবার্ট ডি নিরো নিজে "দিস বয়'স লাইফের" জন্য বাচাই করেন।


title: লিওনার্দো ডিক্যাপ্রিও

text: ১৯৯৩ সালে তিনি "হোয়াট’স ইটিং গিলবার্ট গ্রেপ"-এ জনি ডেপের মানসিক বিকারগ্রস্থ ছোট ভাই আর্নি গ্রেপ চরিত্রে অভিনয় করেন। পরিচালক লাসে হালস্ত্রোম প্রথমে চেয়েছিলেন একটু দেখতে অসুন্দর কাউকে এই চরিত্রে নেওয়ার জন্য, কিন্তু অডিশনের জন্য আসা সকলের মধ্যে ডিক্যাপ্রিওর কাজই তার পছন্দ হয়। চলচ্চিত্রটি সমালোচকদের প্রশংসা লাভ করে এবং ডিক্যাপ্রিও পার্শ্ব চরিত্রে অভিনয়ের জন্য ন্যাশনাল বোর্ড অব রিভিউ পুরস্কার লাভ করেন এবং একাডেমি পুরস্কার ও গোল্ডেন গ্লোব পুরস্কারের মনোনয়ন লাভ করেন। দ্য নিউ ইয়র্ক টাইমসের সমালোচক জ্যানেট মাসলিন ডিক্যাপ্রিওর অভিনয়ের প্রশংসা করে লিখেন যে শুরু থেকে শেষ পর্যন্ত আর্নি চরিত্রে তার অভিনয় ছিল চমকপ্রদ ও সুস্পষ্ট।


title: লিওনার্দো ডিক্যাপ্রিও

text: ১৯৯৫ সালে ডিক্যাপ্রিও স্যাম রেইমি পরিচালিত পশ্চিমা ঘরানার "দ্য কুইক অ্যান্ড দ্য ডেডে" অভিনয় করেন। সনি পিকচার্স তাকে নেওয়ার ব্যাপারে সন্দিহান হলে এই ছবিতে তার সহ-অভিনয়শিল্পী ও ছবির প্রযোজক শ্যারন স্টোন তার কাজের মূল্য নিজে দেওয়ার সিদ্ধান্ত নেন। ছবিটি বক্স অফিসে $১৮.৫ মিলিয়ন ব্যবসা করে এবং সমালোচকদের মিশ্র প্রতিক্রিয়া লাভ করে। এরপর তিনি "টোটাল ইক্লিপসে", ফরাসি কবি আর্তুর র‍্যাঁবোর ভূমিকায় অভিনয় করেন। ছবিতে আর্থার রিমবাউ ও কবি পল ভের্লেনের মধ্যে সমকামী সম্পর্ক তুলে ধরা হয়। তিনি মূলত রিভার ফিনিক্স মারা যাওয়ায় তার পরিবর্তে এই চলচ্চিত্রে অভিনয়ের সুযোগ পান। ছবিটি ব্যবসায়িকভাবে মোটামুটি সফল হয়।


title: লিওনার্দো ডিক্যাপ্রিও

text: ডিক্যাপ্রিও উঠতি পরিচালক আর. ডি. রবের অনুরোধে "ডন'স প্লাম" স্বল্পদৈর্ঘ্য চলচ্চিত্রে অভিনয় করেন। কিন্তু রব ছবিটিকে পূর্ণদৈর্ঘ্যে রূপান্তর করতে চাইলে ডিক্যাপ্রিও ও তার সহ-অভিনেতা টোবি ম্যাগুয়াইয়ার এর বিরুদ্ধে মামলা করেন এবং বলেন তারা কখনো চায় নি ছবিটি প্রেক্ষাগৃহে মুক্তি পায়। তবে ছবিটি ২০০১ সালে বার্লিন চলচ্চিত্র উৎসবে প্রদর্শিত হয় এবং সমালোচকদের ইতিবাচক সাড়া লাভ করে। ১৯৯৫ সালের শেষের দিকে তার অভিনীত "দ্য বাস্কেটবল ডায়েরিজ" মুক্তি পায়। লেখক জিম ক্যারলের জীবনী নিয়ে নির্মিত ছবিটি পরিচালনা করেছেন স্কট কালভার্ট।


title: লিওনার্দো ডিক্যাপ্রিও

text:
১৯৯৬ সালে ডিক্যাপ্রিও উইলিয়াম শেকসপিয়র রচিত প্রণয়-বিয়োগাত্মক নাটক "রোমিও অ্যান্ড জুলিয়েট" এর আধুনিক চিত্রনাট্যে ব্যাজ লুরমানের পরিচালনায় "রোমিও + জুলিয়েট" চলচ্চিত্রে অভিনয় করেন। এতে তার বিপরীতে জুলিয়েটের ভূমিকায় অভিনয় করেন ক্লেয়ার ডেইন্স। ছবিটি ব্যবসাসফল হয় এবং বিশ্বব্যাপী $১৪৭ মিলিয়ন আয় করে। একই বছরে তিনি জেরি জ্যাকস পরিচালিত পারিবারিক-নাট্য চলচ্চিত্র "মারভিন্‌স রুম" এ পুনরায় রবার্ট ডি নিরোর সাথে অভিনয় করেন। স্কট ম্যাকফার্সনের চিত্রনাট্যে তারই ১৯৯১ সালের একই নামের নাটক অবলম্বনে ছবিটিতে আরও অভিনয় করেন মেরিল স্ট্রিপ ও ডায়ানা কিটন। তারা দুই বোনের চরিত্রে অভিনয় করেন। ডিক্যাপ্রিও মেরিল স্টিপের ছেলের চরিত্রে অভিনয় করেন।
১৯৯৭ সালে ডিক্যাপ্রিও জেমস ক্যামেরন পরিচালিত "টাইটানিক" চলচ্চিত্রে ২০ বছর বয়সী জ্যাক ডসনের ভূমিকায় অভিনয় করেন। তিনি প্রথমে এই চরিত্রে অভিনয় করতে চান নি, কিন্তু ক্যামেরন তার অভিনয় দক্ষতার ব্যাপারে আস্থা প্রদর্শনে কারণে তিনি এই চরিত্রে অভিনয় করতে অনুপ্রাণিত হন। চলচ্চিত্রটি বক্স অফিসে $১.৮৪৩ বিলিয়ন আয় করে ২০১০ সালের পূর্ব পর্যন্ত হলিউডের সর্বোচ্চ আয়কারী চলচ্চিত্রের তালিকায় নাম লেখায়। ডিক্যাপ্রিও অচিরেই বানিজ্যিক চলচ্চিত্রের সুপারস্টার হয়ে ওঠেন এবং কিশোরী ও তরুণীদের মধ্যে তাকে নিয়ে আলোচনা শুরু হয়, যা "লিও-ম্যানিয়া" নাম ধারণ করে। উদাহরণস্বরূপ ১৯৯৮ সালের মে মাসে কমপক্ষে চারটি টিন ম্যাগাজিনে ডিক্যাপ্রিও ছবি কভার পেজে আসে এবং তার মধ্যে তিনটি বই "দ্য নিউ ইয়র্ক টাইমস বেস্ট সেলার তালিকা"র সেরা ছয়টি বইয়ের তালিকায় স্থান করে নেয়। এছাড়া দুইশতাধিক ভক্ত একাডেমি অফ মোশন পিকচার আর্টস অ্যান্ড সায়েন্সেস এর সাথে যোগাযোগ করেন কেন ডিক্যাপ্রিওকে ৭০তম একাডেমি পুরস্কারে মনোনয়ন দেওয়া হয় নি। তিনি এই চলচ্চিত্রে অভিনয়ের জন্য তার দ্বিতীয় গোল্ডেন গ্লোব পুরস্কারের মনোনয়ন লাভ করেন এবং এমটিভি মুভি পুরস্কার লাভ করেন।


title: লিওনার্দো ডিক্যাপ্রিও

text: পরের বছর ডিক্যাপ্রিও তার নিজেকে নিয়ে ব্যঙ্গধর্মী চলচ্চিত্র "সেলিব্রেটি" (১৯৯৮) ছবিতে অভিনয় করেন। ছবিটি পরিচালনা করেন উডি অ্যালেন। সেবছর তিনি "দ্য ম্যান ইন দ্য আয়রন মাস্ক" চলচ্চিত্রে রাজা চতুর্দশ লুই ও তার ভাই ফিলিপের দ্বৈত চরিত্রে অভিনয় করেন। র‍্যান্ডাল ওয়ালেস পরিচালিত চলচ্চিত্রটি ১৯৩৯ সালের "একই নামের" চলচ্চিত্র অবলম্বনে নির্মিত হয়। ছবিটি মিশ্র ও নেতিবাচক সমালোচনা লাভ করলেও বিশ্বব্যাপী $১৮০ মিলিয়ন আয় করে বক্স অফিসে সফল হয়। এন্টারটেইনমেন্ট উইকলির সমালোচক ওয়েন গ্লেইবার্ম্যান ডিক্যাপ্রিও অভিনয়ের প্রশংসা করলেও তিনি দ্বৈত চরিত্রে অভিনয়ের জন্য সেবছরের সবচেয়ে বাজে পর্দা জুটি হিসেবে গোল্ডেন রাসবেরি পুরস্কার পান।


title: লিওনার্দো ডিক্যাপ্রিও

text: ২০০০ সালে ডিক্যাপ্রিও নাট্যধর্মী "দ্য বীচ" চলচ্চিত্রে অভিনয় করেন। ছবিটি আলেক্স গারল্যান্ডের ১৯৯৬ সালের "একই নামের" উপন্যাস অবলম্বনে নির্মিত। ছবিতে তিনি একজন মার্কিন ভ্রমণকারীর চরিত্রে অভিনয় করেন, যে থাইল্যান্ড উপসাগরের একটি নির্জন দ্বীপে জীবনযাপনের পরিকল্পনা করেন। $৫০ মিলিয়ন বাজেটের ছবিটি $১৪৪ মিলিয়ন আয় করে, কিন্তু ডিক্যাপ্রিওর আগের ছবির মত এই ছবিটিতেও তার অভিনয়ের নেতিবাচক সমালোচনা দেখা যায়। ফলে তিনি আবার গোল্ডেন রাসবেরি পুরস্কারে মনোনীত হন।


title: লিওনার্দো ডিক্যাপ্রিও

text: ডিক্যাপ্রিও ২০০২ সালের প্রথম চলচ্চিত্র ছিল ফ্রাঙ্ক আবেগনেল জুনিয়রের জীবনীভিত্তিক অপরাধ নাট্য "ক্যাচ মি ইফ ইউ ক্যান"। ফ্রাঙ্ক তার ১৯তম জন্মদিনের পূর্বেই তার আস্থা ও ভিন্ন ভিন্ন ব্যক্তিত্বের দ্বারা ১৯৬০ এর দশকে মিলিয়নিয়ার হয় গিয়েছিল। স্টিভেন স্পিলবার্গ পরিচালিত চলচ্চিত্র মাত্র ৫২ দিনের মধ্যে ১৪৭টি ভিন্ন স্থানে ধারণ করা হয়। এটি ডিক্যাপ্রিওর করা সবচেয়ে রোমাঞ্চকর এবং প্রাণবন্ত চলচ্চিত্র। "ক্যাচ মি ইফ ইউ ক্যান" ছবিটি সমালোচকদের কাছ থেকে ইতিবাচক প্রতিক্রিয়া লাভ করে এবং আন্তর্জাতিক সাফল্য অর্জন করে। $ ৩৫১.১ মিলিয়ন আয় করা ছবিটি "টাইটানিক"-এর পর ডিক্যাপ্রিওর সর্বোচ্চ উপার্জনকারী চলচ্চিত্র। চলচ্চিত্র সমালোচক রজার ইবার্ট তার অভিনয়ের প্রশংসা করে বলেন, "ডিক্যাপ্রিও সাম্প্রতিক চলচ্চিত্রে দুর্বোধ্য ও দুর্দশাপীড়িত চরিত্রে অভিনয় করেছেন, এখানে তিনি নিখুঁত এবং কৌতুকপূর্ণ চরিত্রে অভিনয় করেছেন, যে নিজে আবিষ্কার করেছে সে কিসে ভাল এবং তাই করে।" পরের বছর ডিক্যাপ্রিও এই ছবিতে তার কাজের জন্য তার তৃতীয় গোল্ডেন গ্লোব পুরস্কারের মনোনয়ন পান।


title: লিওনার্দো ডিক্যাপ্রিও

text: ২০০২ সালে ডিক্যাপ্রিও ১৯শ শতাব্দীর মাঝামাঝি সময়ের নিউ ইয়র্ক সিটির ফাইভ পয়েন্ট জেলার পটভূমিতে মার্টিন স্কোরসেজি পরিচালিত ঐতিহাসিক চলচ্চিত্র "গ্যাংস অফ নিউ ইয়র্ক"-এ অভিনয় করেন। প্রথম দিকে পরিচালক স্কোরসেজির এই চলচ্চিত্রটি উপলব্ধি করার জন্য তার ধারণাটি বুঝাতে কষ্ট হচ্ছিল। পরে ডিক্যাপ্রিও আইরিশ গোষ্ঠীর একজন তরুণ নেতা আমস্টারডাম ভ্যালন চরিত্রে অভিনয় করতে আগ্রহী হন। ফলে মিরাম্যাক্স ফিল্মস এই ছবিতে অর্থায়ন করতে উৎসাহিত হয়। তবুও চলচ্চিত্রটি নির্মাণকালে বাজেট ঘাটতি এবং প্রযোজক-পরিচালক দ্বন্দ্ব দেখা দেয়। যার ফলে দীর্ঘ আট মাস লেগে যায় শুটিংয়ে এবং ব্যয় হয় ১০৩ মিলিয়ন মার্কিন ডলার, যা স্কোরসেজি নির্মিত এখন পর্যন্ত সবচেয়ে ব্যয়বহুল চলচ্চিত্র। মুক্তির পরে "গ্যাংস অফ নিউ ইয়র্ক" বাণিজ্যিক ও সমালোচনামূলক সাফল্য লাভ করে। ডিক্যাপ্রিওর অভিনয় প্রশংসিত হয় কিন্তু অধিকাংশ সমালোচকগণ তার অভিনয়ে ড্যানিয়েল ডে-লুইসের প্রভাব দেখতে পান।


title: লিওনার্দো ডিক্যাপ্রিও

text: মার্কিন চলচ্চিত্র পরিচালক ও বৈমানিকদের মধ্যে অগ্রদূত হাওয়ার্ড হিউজের জীবনীমূলক "দ্য অ্যাভিয়েটর" চলচ্চিত্রের মধ্য দিয়ে তিনি আবার স্কোরসেজির সাথে জুটি গড়েন এবং স্কোরসেজির সঙ্গে তার জুটি জোরদার হয়। ১৯২০ এর দশক থেকে ১৯৪৭ সাল পর্যন্ত হিউজের জীবনীকে কেন্দ্র করে ডিক্যাপ্রিও প্রথমে মাইকেল মানের সাথে এই ছবির পরিকল্পনা করেন। মান পূর্বে পরপর জীবনীমূলক "দি ইনসাইডার" (১৯৯৯) এবং "আলি" (২০০১) পরিচালনা করেন। পরে ডিক্যাপ্রিও জন লোগানের চিত্রনাট্যে স্কোরসেজির নির্দেশনায় চুক্তিবদ্ধ হন। দ্য অ্যাভিয়েটর সমালোচকদের প্রশংসা লাভ করে এবং বানিজ্যিকভাবেও সফল হয়। ডিক্যাপ্রিও তার অভিনয়ের জন্য ইতিবাচক সমালোচনা লাভ করেন এবং শ্রেষ্ঠ নাট্য চলচ্চিত্র অভিনেতার জন্য গোল্ডেন গ্লোব পুরস্কার লাভ করেন, এছাড়াও শ্রেষ্ঠ অভিনেতার জন্য একাডেমি পুরস্কারের মনোনয়ন লাভ করেন।


title: লিওনার্দো ডিক্যাপ্রিও

text: ২০০৫ সালে শিল্পকলায় তাঁর অবদানের জন্য ফরাসি সংস্কৃতি মন্ত্রী তাঁকে "অর্দের দে আর্তস এত দে লেত্রে"-এর কমান্ডার ঘোষণা দেন। পরের বছর ডিক্যাপ্রিও "ব্লাড ডায়মন্ড" এবং "দ্য ডিপার্টেড" ছবিতে অভিনয় করেন। এডওয়ার্ড জুইক পরিচালিত যুদ্ধের ছবি "ব্লাড ডায়মন্ড"-এ তিনি সিয়েরা লিওনের গৃহযুদ্ধে জড়িত থাকা রোডেশিয়া থেকে হীরক চোরাচালানকারী হিসেবে অভিনয় করেন। ছবিটি ইতিবাচক সমালোচনা লাভ করে এবং দক্ষিণ আফ্রিকার আফ্রিকানদের মত বাচনভঙ্গী অনুকরণ করতে পারার জন্য ডিক্যাপ্রিও প্রশংসিত হন কারণ আফ্রিকানদের বাচনভঙ্গী অনুকরণ করা কঠিন বলে বিবেচিত। স্কোরসেজির "দ্য ডিপার্টেড" ছবিতে তিনি বিলি কস্টিগানের ভূমিকায় অভিনয় করেন। এতে তিনি বোস্টনে এক আইরিশ মবের সাথে রাজ্য সৈন্যের গুপ্তচর হিসেবে অভিনয় করেন। মুক্তির পর প্রত্যাশিতভাবে চলচ্চিত্রটি ইতিবাচক সমালোচনা লাভ করে এবং ২০০৬ সালের সর্বোচ্চ-রেটিং প্রাপ্ত বৃহৎ পরিসরে মুক্তিপ্রাপ্ত চলচ্চিত্রের একটি হয়ে উঠে। $৯০ মিলিয়ন বাজেটের ছবিটি সহজেই দ্য অ্যাভিয়েটরের $২১৩.৭ মিলিয়ন আয়ের রেকর্ড ভেঙ্গে ডিক্যাপ্রিও এবং স্কোরসেজি জুটির সর্বোচ্চ আয়কারী চলচ্চিত্র হয়ে ওঠে। এই চলচ্চিত্রে ডিক্যাপ্রিও অভিনয় সমালোচকদের প্রশংসা লাভ করেন এবং তিনি শ্রেষ্ঠ পার্শ্ব অভিনেতার জন্য স্যাটেলাইট পুরস্কার অর্জন করেন। একই বছর তিনি শ্রেষ্ঠ অভিনেতা বিভাগে গোল্ডেন গ্লোব এবং স্ক্রিন অ্যাক্টরস গিল্ড-এর মনোনয়ন লাভ করেন এবং শ্রেষ্ঠ অভিনেতা বিভাগে তার তৃতীয় একাডেমি পুরস্কারের মনোনয়ন লাভ করেন।


title: লিওনার্দো ডিক্যাপ্রিও

text: ডিক্যাপ্রিওর প্রেমের সম্পর্ক সারাবিশ্বে প্রচারিত হয়। ১৯৯৭ সালে তিনি ব্রিটিশ গায়িকা এমা বান্টনের সাথে দেখা যায়। এছাড়া তাকে অভিনেত্রী বিজৌ ফিলিপস, মডেল ক্রিস্টেন জাং ও এমা মিলারদের সাথে দেখা যায়। ২০০০ সালে তার ব্রাজিলীয় মডেল গিসেল বান্দচেনের সাথে পরিচয় হয় এবং ২০০৫ পর্যন্ত তাদের সম্পর্ক ছিল। ২০০৬ থেকে ২০১১ সাল পর্যন্ত তার ইসরায়েলি মডেল বার রেফায়লির সাথে প্রেমের সম্পর্ক ছিল। এসময়ে তিনি ইসরায়েলের রাষ্ট্রপতি সিমন পেরেজের সাথে সাক্ষাৎ করেন এবং রেফায়েলির শহর হোড হাশারনে যান।


title: লিওনার্দো ডিক্যাপ্রিও

text: ক্যালিফোর্নিয়ার লস অ্যাঞ্জেলেসে তার একটি বাড়ি এবং নিউ ইয়র্কের ব্যাটারি পার্ক সিটিতে তার একটি অ্যাপার্টমেন্ট রয়েছে। ২০০৯ সালে তিনি বেলিজে একটি দ্বীপ কিনেন। সেখানে তার একটি পরিবেশবান্ধব রিসোর্ট তৈরি করার পরিকল্পনা রয়েছে। ২০১৪ সালে তিনি ক্যালিফোর্নিয়ার পাম স্প্রিংয়ে ডোনাল্ড ওয়েক্সলারের নকশাকৃত একটি বাড়ি কিনেন।


title: লিওনার্দো ডিক্যাপ্রিও

text: ২০০৫ সালে একটি হলিউড পার্টিতে মডেল আরেথা উইলসন তার মাথায় ভাঙ্গা বোতল দিয়ে মারলে ডিক্যাপ্রিও মুখে আঘাতপ্রাপ্ত হন। ২০১০ সালে দোষী সাব্যস্ত হওয়ার পর উইলসনকে দুই বছরের জেল দেওয়া হয়।


title: লিওনার্দো ডিক্যাপ্রিও

text: ডিক্যাপ্রিও একজন আজ্ঞেয়বাদী।


title: এলাহাবাদ

text: ইলাহাবাদ বা এলাহাবাদ (Hindi: इलाहाबाद, Urdu: الہ آباد "Ilāhābād") ভারতের উত্তর প্রদেশের মহানগর। এই শহরেরই যমুনা ও গঙ্গা নদী মিলিত হয়েছে। পৌরাণিক ত্রিবেণী সঙ্গম অর্থাৎ গঙ্গা, যমুনা ও সরস্বতী নদীর মিলনস্থান এলাহাবাদ একটি পরিচিত পর্যটন কেন্দ্র।


title: এলাহাবাদ

text: এলাহাবাদ এ মূলত তিনটি স্টেশন রয়েছে। ২ টি যমুনার উত্তর দিকে (এলাহাবাদ জংশন ও এলাহাবাদ সিটি) ও একটি দক্ষিণ দিকে (চেওঁকি জংশন)। এলাহাবাদ জংশন/ALD শহরের প্রধান স্টেশন। হাওড়া দিল্লী রুটের ট্রেন এই স্টেশন ছুঁয়ে যায়। এলাহাবাদ সিটি স্টেশন/ALY একটি টার্মিনাল স্টেশন। চেওঁকি জংশন/ACOI বা COI মূলত মধ্যপ্রদেশগামী ট্রেনের জন্য ব্যবহৃত হয়।


title: মাইকেল ফেলপস

text: মাইকেল ফ্রেড ফেলপস (ইংরেজি: Michael Fred Phelps "মাইক্‌ল্ ফ্রেড্ ফেল্‌প্‌স্") (জন্ম জুন ৩০, ১৯৮৫) একজন মার্কিন সাঁতারু এবং ২৩ টি অলিম্পিক স্বর্ণ পদক বিজয়ী। ফেল্‌প্‌স অনেকগুলি ইভেন্টে বিশ্বরেকর্ডও গড়েছেন।


title: মাইকেল ফেলপস

text: অ্যাথেন্সের ২০০৪ গ্রীষ্ম অলিম্পিকে ফেলপস ৮টি পদক জেতেন। একমাত্র সোভিয়েত জিমন্যাস্ট আলেক্সান্দার দিতিয়াতিন-ই তাঁর সমান সংখ্যক পদক জিতেছেন যা যেকোনও অলিম্পিকে এখন পর্যন্ত সর্বোচ্চ।


title: মাইকেল ফেলপস

text: সর্বসাকুল্যে ফেল্‌প্‌স ২৮ টি অলিম্পিক পদক জিতেছেন (২৩ টি স্বর্ণ )। এর মধ্যে ২০০৪ সালের অলিম্পিকে ৮টি (৬টি স্বর্ণ ও ২টি ব্রোঞ্জ) ও ২০০৮ সালের অলিম্পিকে ৫টি (সবগুলি স্বর্ণ)। এর ফলে তিনি সর্বোচ্চ সংখ্যক অলিম্পিক স্বর্ণপদক বিজয়ী ক্রীড়াবিদ হিসেবে নিজেকে প্রতিষ্ঠিত করেছেন।


title: হিউমা

text: হিউমা (এস্তোনীয় ভাষায়: Hiiumaa; সুয়েডীয় ভাষায়: Dagö; ডেনীয় ভাষায়: Dagö) পশ্চিম এস্তোনিয়ার একটি দ্বীপ। দ্বীপটি বাল্টিক সাগরে, ফিনল্যান্ড উপসাগরের প্রবেশপথের দক্ষিণ-পশ্চিমে এবং সারেমা দ্বীপের উত্তরে অবস্থিত। দ্বীপটি পশ্চিম এস্তোনীয় দ্বীপপুঞ্জ মোনসুন দ্বীপপুঞ্জের একটি অংশ এবং হিউ কাউন্টির অন্তর্গত। দ্বীপটির আয়তন ৯৮৯ বর্গকিলোমিটার। এটি এস্তোনিয়ার দ্বিতীয় বৃহত্তম দ্বীপ। কার্দিয়া এখানকার বৃহত্তম শহর।


title: হিউমা

text: ১৫৬১ সালে সুইডেন এবং ১৭১০ সালে রাশিয়া দ্বীপটি দখলে নিয়েছিল। ১৯১৯ সালে রাশিয়া দ্বীপটি এস্তোনিয়াকে দিয়ে দেয়। ১৯৪০ সালে এস্তোনিয়ার বাকী অংশের সাথে দ্বীপটিও সোভিয়েত ইউনিয়নের অংশে পরিণত হয়। ১৯৯১ সাল থেকে এটি স্বাধীন এস্তোনিয়ার একটি অংশ।


title: হিউমা

text: মৎস্য আহরণ এখানকার প্রধান উপজীবিকা। এখানকার বহু অধিবাসী সুয়েডীয় জাতির লোক।


title: সারেমা

text: সারেমা (এস্তোনীয় ভাষায় Saaremaa, জার্মান ভাষায় Ösel) পশ্চিম এস্তোনিয়ার একটি দ্বীপ। দ্বীপটি বাল্টিক সাগরকে রিগা উপসাগর থেকে পৃথক করেছে। এটি একটি নিচু এলাকাবিশিষ্ট দ্বীপ যার আয়তন ২৭০০ বর্গকিলোমিটার। পশুপালন এখানকার লোকদের প্রধান উপজীবিকা। ১২২৭ সালে জার্মান নাইটরা দ্বীপটি দখলে নেন। এরপর এটি হাত বদল হয়ে ১৫৬১ সালে ডেনমার্ক, ১৬৪৫ সালে সুইডেন, ১৭১০ সালে রাশিয়া এবং ১৯৪০ সালে সোভিয়েত ইউনিয়নের নিয়ন্ত্রণে আসে। ১৯৯১ সাল থেকে এটি স্বাধীন এস্তোনিয়ার অংশ। দ্বীপটির রাজধানী কুরেসসারে। দ্বীপটিতে প্রায় ৪০ হাজার লোক বাস করেন।


title: সারেমা

text: সারেমা দ্বীপের দক্ষিণে ইর্বে প্রণালী। দ্বীপের সর্বোচ্চ বিন্দু সমুদ্র সমতল থেকে ৫৪ মিটার উঁচু। দ্বীপে উল্কাপাতের ফলে সৃষ্ট অনেকগুলি খাদ আছে, যাদের মধ্যে কালি নামের খাদটি উল্লেখযোগ্য; এটি প্রায় সম্পূর্ণ গোলাকৃতির। দ্বীপটির বড় অংশ বনাঞ্চলে আবৃত।


title: রাক্ষসতাল

text: রাক্ষসতল হ্রদ (;; চীনা: 拉昂错, পিনয়িন: "Lā'áng Cuò"; La'nga Co) চীনের তিব্বতের একটি হ্রদ যা মানস সরোবর পশ্চিমদিকে এবং কৈলাস পর্বতের কাছে দক্ষিণে অবস্থিত। এই হ্রদের উত্তর পশ্চিম দিক থেকে শতদ্রু নদীর উৎপত্তি হয়েছে।


title: হেমাঙ্গ বিশ্বাস

text: হেমাঙ্গ বিশ্বাস (জন্ম: ১৪ ডিসেম্বর ১৯১২ - মৃত্যূ: ২২ নভেম্বর ১৯৮৭) একজন বাঙালি অসমীয়া সঙ্গীতশিল্পী এবং সুরকার। মূলত লোকসঙ্গীতকে কেন্দ্র করে গণসঙ্গীত সৃষ্টির ক্ষেত্রে তাঁর অবদান উল্লেখযোগ্য।


title: হেমাঙ্গ বিশ্বাস

text: হেমাঙ্গ বিশ্বাস বর্তমান বাংলাদেশের সিলেটের মিরাশির বাসিন্দা ছিলেন। হবিগঞ্জ হাইস্কুল থেকে পাশ করার পর তিনি শ্রীহট্ট মুরারিচাঁদ কলেজে ভর্তি হন। সেখানে তিনি স্বাধীনতা আন্দোলনে জড়িয়ে পড়েন । তিনি ১৯৩২ খ্রিস্টাব্দে কমিউনিস্ট পার্টির সংস্পর্শে আসেন। ১৯৩৫ খ্রিস্টাব্দে কারাবন্দী থাকাকালে তিনি যক্ষারোগে আক্রান্ত হন। তারপর যাদবপুর হাসপাতালে কিছুকাল চিকিৎসাধীন থাকেন এবং সেই কারণে তিনি মুক্তি পান। ১৯৪৮ খ্রিস্টাব্দে তেলেঙ্গানা আন্দোলনের সময়ে তিনি গ্রেফতার হন এবং তিন বছর বন্দী থাকেন। ১৯৫৩ সালের এপ্রিল মাসে বোম্বাই তে অনুষ্ঠিত আই পি টি এর সপ্তম সর্বভারতীয় সন্মেলনে হেমা‌ংগ বিশ্বাসের নেতৃত্বে অসমের ৪০ জন প্রতিনিধি অংশগ্রহণ করেন ।


title: হেমাঙ্গ বিশ্বাস

text: ১৯৩৮-৩৯ খ্রিস্টাব্দে বিনয় রায়, নিরঞ্জন সেন, দেবব্রত বিশ্বাস প্রমুখের সাথে ভারতীয় গণনাট্য সংঘ বা আই.পি.টি.এ গঠন করেন। পঞ্চাশের দশকে এই সংঘের শেষ অবধি তিনি এর সাথে ঘনিষ্ঠভাবে যুক্ত ছিলেন।


title: হেমাঙ্গ বিশ্বাস

text: ১৯৪২ খ্রিস্টাব্দে বাংলার প্রগতিশীল লেখক শিল্পীদের আমন্ত্রনে তিনি প্রথম কলকাতায় আসেন সঙ্গীত পরিবেশন করতে। ১৯৪৩ খ্রিস্টাব্দে তাঁর উদ্যোগে এবং জ্যোতিপ্রকাশ আগরওয়ালের সহযোগিতায় "সিলেট গণনাট্য সংঘ" তৈরি হয়। স্বাধীনতার আগে ভারতীয় গণনাট্য সংঘের গানের সুরকারদের মধ্যে তিনিই ছিলেন প্রধান। সেই সময়ে তাঁর গান "তোমার কাস্তেটারে দিও জোরে শান", "কিষাণ ভাই তোর সোনার ধানে বর্গী" নামে প্রভৃতি আসাম ও বাংলায় সাড়া ফেলেছিল। আসামে তাঁর সহযোগী ছিলেন বিনোদবিহারী চক্রবর্তী, সাহিত্যিক অশোকবিজয় রাহা, সেতারবাদক কুমুদ গোস্বামী প্রভৃতি। ১৯৫৬ সালে চিনে যান চিকিৎসার জন্য। আড়াই বছর থাকেন এবং খুব কাছ থেকে দেখেন চিনের সাংস্কৃতিক আন্দোলন। ১৯৬১ সালে স্থায়ীভাবে চলে আসেন কলকাতা এবং সেই সময়েই চাকরি নেন সোভিয়েত কনস্যুলেটের "সোভিয়েত দেশ" পত্রিকার সম্পাদকীয় দপ্তরে। কাজ করার সময় কর্তৃপক্ষের সঙ্গে মতপার্থক্য হলে তিনি কাজ ত্যাগ করেন। চীন - ভারত মৈত্রীর ক্ষেত্রে তাঁর ভূমিকা ছিল। দুবার তিনি চিনে গিয়েছিলেন। চীনা ভাষায় তাঁর অনেক গান আছে।


title: হেমাঙ্গ বিশ্বাস

text: জ্যোতি প্রসাদ, মঘাই ওজা সাথে বিষ্ণু প্রসাদ রাভা ,ফনী শর্মা ,লক্ষীনাথ বেজবরুয়া ,ভূপেন হাজরিকা আদি অসমের জাতীয় সংস্কৃতির সন্মানীয় ব্যক্তি দের হেমা‌ংগ বিশ্বাস মূল্যায়ন করে গেছেন এবং বংগের সমাজের সঙ্গে পরিচয় করে দিয়ে ছেন ।


title: হেমাঙ্গ বিশ্বাস

text: ১৯৭১ সালে মাস সিঙ্গার্স নামে নিজের দল গঠন করে জীবনের শেষ দিকেও তিনি গ্রামে গ্রামে গান গেয়ে বেরিয়েছেন । তিনি "কল্লোল", "তীর", "লাললণ্ঠন" প্রভৃতি নাটকের সঙ্গীত পরিচালক ছিলেন। লাললন্ঠন নাটকে তিনি বিভিন্ন চীনা সুর ব্যবহার করেছিলেন। রাশিয়ান গানও অনুবাদ করেন। আন্তর্জাতিক শ্রমিক সংগীত 'ইন্টারন্যাশনাল' ও রাশিয়ান সুরে তার গাওয়া ভেদী অনশন মৃত্যু তুষার তুফান (গান) টি 'In the call of comrade Lenin' এর ভাবানুবাদ। এটি কমিউনিস্ট কর্মীদের কাছে অতীব জনপ্রিয় হয়।


title: হেমাঙ্গ বিশ্বাস

text: তাঁর রচনার মধ্যে উল্লেখযোগ্য :


title: হেমাঙ্গ বিশ্বাস

text: "হেমাঙ্গ বিশ্বাসের গান" এবং "শঙ্খচিলের গান" তাঁর গানের সঙ্কলন । বাংলা ও অসমিয়া ভাষায় তাঁর লিখিত গ্রন্থ লোকসঙ্গীত শিক্ষা।


title: হিন্দুকুশ পর্বতমালা

text: হিন্দুকুশ পর্বতমালা আফগানিস্তান এবং পাকিস্তানে অবস্থিত একটি পর্বতমালা। এটির পামির পর্বতমালা এবং কারাকোরাম পর্বতমালার একটি অংশ এবং হিমালয় পর্বতমালার একটি উপ-পর্বতমালা।


title: হিন্দুকুশ পর্বতমালা

text: পার্সিয়ান অবিধান অনুযায়ী কুশ শব্দটির অর্থ "মেরে ফেলা"। প্রাচীন কালে হিন্দু কৃতদাশদের এই পর্বতমালার মধ্য দিয়ে মধ্য এশিয়ার দিকে যাওয়ার সময় অধিকাংশ কৃতদাশ রুক্ষ ও বৈরী আবহাওয়া সহ্য করতে না পেরে মারা যেত। সেজন্যই ধারণা করা হয় এই পর্বতমালার নাম রাখা হয়েছে হিন্দুকুশ। এন্সাইক্লোপিডিয়া ব্রিটানিকার মতে হিন্দুকুশ শব্দটি প্রথম ব্যবহার করেন মধ্যযুগীয় পরিব্রাজক ইবন বতুতা। তবে এখনও আফগান পর্বতবাসীরা এই শব্দটি ব্যবহার করে থাকে।


title: হিন্দুকুশ পর্বতমালা

text: মধ্য এশিয়ার এই পর্বতমালাটি মোটামুটি দক্ষিণ-পশ্চিম দিকে প্রায় ১০০০ কিলোমিটার ধরে, আফগানিস্তানের সীমান্তে পামির পর্বতমালা থেকে শুরু হয়ে পাকিস্তানের উত্তর-পশ্চিম সীমান্ত প্রদেশ এবং তাজিকিস্তান পর্যন্ত বিস্তৃত। পর্বতমালাটির বেশির ভাগ উত্তর-পূর্ব আফগানিস্তানে অবস্থিত। সর্বোচ্চ শৃঙ্গ তিরিচমির (৭,৩৯০ মিটার) পাকিস্তানে পড়েছে। গিরিসঙ্কট খাইবার পাস পাকিস্তান ও আফিগানিস্তানকে সংযুক্ত করেছে। এই পথ দিয়েই ভারতীয় উপমহাদেশে বহিরাগত সেনারা সবচেয়ে বেশি আক্রমণ করেছে। হিন্দুকুশ থেকে পারোপামিসুস পর্বতমালা ও সাফেদ কোহ পর্বতমালা আফগানিস্তানের ভেতর দিয়ে প্রসারিত প্রায় ইরান সীমান্ত পর্যন্ত চলে গেছে। গ্রানাইট ও কেলাসিত শিলাময় এই পর্বতমালাগুলি সম্ভবত টার্শিয়ারি যুগে ভূমি থেকে উত্থিত হয়েছিল। এগুলির কিছু কিছু অংশে ক্রিটেশাস যুগের চুনাপাথর এবং সেনোজোয়ীয় যুগের কর্দমশিলার দেখা পাওয়া যায়।


title: হিন্দুকুশ পর্বতমালা

text: পামিরের পশ্চিমে প্রথম ১৬০ কিমি হিন্দুকুশ পর্বতমালাটি দক্ষিণ দিকে অগ্রসর হয়েছে। এখানে পর্বতমালাটির শীর্ষ বেশ চওড়া, অনেকটা মালভূমির মত এবং এখানে অনেক হিমবাহজাত হ্রদ এবং সমুদ্র সমতল থেকে ৩,৮০০ থেকে ৫,৩০০ মিটার উচ্চতায় অনেক গিরিপথ দেখতে পাওয়া যায়। এরপর পর্বতমালাটি দক্ষিণ-পশ্চিমে মোড় নিয়েছে এবং এর উচ্চতা বৃদ্ধি পেয়েছে। এখানে মালভূমির পরিবর্তে খাড়া পর্বতশৃঙ্গের আবির্ভাব ঘটেছে। তিরিচমির ছাড়াও এখানকার আরও অনেকগুলি শৃঙ্গ ৬,১০০ মিটারেরও বেশি উচ্চতাবিশিষ্ট। এখানে রয়েছে বারোগিল, দোরাহ, এবং খাভাক গিরিপথ।


title: হিন্দুকুশ পর্বতমালা

text: হিন্দুকুশ পর্বতমালা অনেক নদীর উৎসস্থল। এদের মধ্যে উত্তর ঢাল থেকে উৎপন্ন আমু দরিয়া নদী, এবং দক্ষিণ ঢাল থেকে উৎপন্ন হেলমান্দ নদী, কাবুল নদী, কোনার নদী এবং সিন্ধু নদের অনেকগুলি উপনদী উল্লেখযোগ্য।


title: হানা মন্টানা

text: হানা মন্টানা একটি এমি পুরস্কার মনোনয়নপ্রাপ্ত আমেরিকান টেলিভিশন সিরিজ। ২০০৬ সালের ২৪ মার্চ ডিজনি চ্যানেলে এটি প্রথম প্রচারিত হয়। সিরিজের মূল বিষয়বস্তু হচ্ছে টিনএজার মাইলি স্টুয়ার্টের দ্বৈত জীবন। মাইলি দিনের বেলায় স্বাভাবিক জীবন যাপন করলেও রাতে হানা মন্টানা নামে পপ স্টার হিসেবে জীবন যাপন করে। মাইলির এ জীবনের কথা তার পরিবার ও কাছের বন্ধু ছাড়া আর কেউ জানে না। হানা মন্টানা সিরিজের এখন পর্যন্ত দুটি মৌসুম প্রচারিত হয়েছে।


title: হানা মন্টানা

text: ২০০৮ সালের ৯ এপ্রিল ঘোষনা দেয়া হয় হানা মন্টানার তৃতীয় পর্ব নির্মাণ করা হবে। ২০০৮ সালের ৪ আগস্ট তৃতীয় পর্ব নির্মাণ শুরু হয়েছে।


title: অচেনাকে ভয় কি আমার ওরে

text: অচেনাকে ভয় কি আমার ওরে একটি রবীন্দ্রসংগীত । রবীন্দ্রনাথ ঠাকুরের ৫৩ বছর বয়সের রচনা। এটি একটি ব্রহ্মসংগীত। রচনাকাল ১০ অক্টোবর ১৯১৪ (২৩ আশ্বিন ১৩২১ বঙ্গাব্দ)। বুদ্ধগয়ায় রচিত গান।


title: অচেনাকে ভয় কি আমার ওরে

text: "গীতালি" (১৯১৪) কাব্যগ্রন্থের ৮৭ সংখ্যক গান। গীতবিতান-এর ‘পূজা’ পর্যায়ের ‘শেষ’ উপপর্যায়ের অন্তর্গত ৫৯০ সংখ্যক গান।


title: অচেনাকে ভয় কি আমার ওরে

text: ইমন রাগে দাদরা তালে নিবদ্ধ গান। "স্বরবিতান ৪৩"-এ স্বরলিপি প্রকাশিত। স্বরলিপিকার অনাদিকুমার দস্তিদার।


title: নীলমণি দাশ

text: নীলমণি দাশ (৩ মার্চ ১৯১১ - ১৭ মার্চ ১৯৯১) একজন খ্যাতনামা বাঙালি ব্যায়ামবিদ। হিন্দু মহাসভার একটি অনুষ্ঠানে তিনি দেহসৌষ্ঠব প্রদর্শন, লোহা বেঁকানো, বিম ব্যালেন্সিং প্রভৃতি খেলা দেখান এবং আয়রনম্যান উপাধি লাভ করেন। শারীরশিক্ষক হিসাবে ক্যালকাটা অ্যাকাডেমি, ক্যালকাটা ইউনিভার্সিটি ইনস্টিটিউট, অল ইন্ডিয়া রেডিও সহ বিভিন্ন প্রতিষ্ঠানের সাথে যুক্ত ছিলেন। তিনি বেশ কিছু বই এবং চার্ট লিখেছিলেন। তাঁর প্রতিষ্ঠিত সংস্থা আইরনম্যান হেলথ হোম।


title: নীলমণি দাশ

text: নীলমণি দাশের পরিবারের আদি নিবাস ছিল হুগলী জেলায়। তার পিতামহ মতিলাল দাশ ১৮৭৩ সালে ম্যালেরিয়ার উপদ্রব থেকে রক্ষা পাওয়ার জন্য হুগলী জেলার পৈতৃক গ্রাম থেকে কলকাতায় চলে আসেন। তিনি মানিকতলা অঞ্চলের টিকিয়াপাড়ায়, যা বর্তমানে আমহার্স্ট রো নামে পরিচিত, চার কাঠা জমি কেনেন। সেই সময় টিকিয়াপাড়া ছিল বনজঙ্গালপূর্ণ ও জনবিরল। তিনি মাটির দেওয়াল ও খোলার চাল যুক্ত দু'টি কাচা ঘর সংবলিত একটি গৃহ নির্মাণ করেন। তিনি বন্ধকীর ব্যবসা করতেন। কালক্রমে তার দুই পুত্রসন্তানের জন্ম হয়। অবস্থার উন্নতি হলে তিনি কাঁচার ঘরের স্থানে পাকা বাড়ি নির্মাণ করেন।


title: নীলমণি দাশ

text: কনিষ্ঠ পুত্র নিবারণচন্দ্র দাশ এন্ট্রান্স পরীক্ষায় পাশ করার পূর্বেই মতিলালের মৃত্যু হয়। পিতার মৃত্যুর পর নিবারণচন্দ্রের কঠোর জীবন সংগ্রাম শুরু হয়। নিবারণচন্দ্র ছিলেন ভীষণ খামখেয়ালি ও প্রচন্ড জেদী। তবে তিনি প্রত্যহ ব্যায়াম ও জিমন্যাস্‌টিক্‌স চর্চা করতেন। তিনি বেনিয়াপুকুরের জনৈক ধনী ব্যক্তির কন্যা মৃণালিনী দেবীকে বিবাহ করেন। কালক্রমে তাদের পাঁচ পুত্র ও দুই কন্যার জন্ম হয়। ১৯১১ সালের ৩ মার্চ নিবারণচন্দ্র দাশ ও মৃণালিনী দেবীর পুত্র নীলমণি দাশের জন্ম হয়।


title: নীলমণি দাশ

text: নীলমণির ডাকনাম ছিল নীলু। শৈশবে তিনি অত্যন্ত দুরন্ত প্রকৃতির ছিলেন। মদন মিত্র লেনের একটি পাঠশালায় তার বিদ্যাভ্যাস শুরু হয়। পাঠশালার পর্ব শেষ হলে তিনি হেদুয়ার নিকটবর্তী অ্যাংলো বেঙ্গলি স্কুলে ভর্তি হন। এই সময় পিতা নিবারণচন্দ্র তার খামখেয়ালিপনার কারণে স্কুলের বেতন দিতে অসমর্থ হলে নীলমণির লেখাপড়া সাময়িকভাবে বন্ধ হয়ে যায়। কিছুদিন বাড়িতে বসে থাকার পর তিনি রাণী ভবানী স্কুলে ভর্তি হন। সেখানে তার বিদ্যাচর্চা ভালই চলছিল। তার পিতা হঠাত চাকরি থেকে পদত্যাগ করলে তার লেখাপড়ায় আবার ছেদ পড়ে। প্রায় এক বছর নীলমণি বাড়িতে বসে পুরনো পাঠক্রম এবং নতুন পাঠক্রমের অনুশীলন করেন। ১৯২৬ সালে নিবারণচন্দ্র নতুন চাকরি যোগাড় করলে নীলমণি বাড়ির পাশেই ক্যালকাটা অ্যাকাডেমিতে ষষ্ঠ শ্রেণীতে ভর্তি হন। এরপর থেকে নীলমণির শিক্ষাজীবন স্থিতিশীল হয়। লেখাপড়া, খেলাধূলা ও শরীরচর্চাতে তিনি সম্পূর্ণরূপে মনোনিবেশ করেন।


title: নীলমণি দাশ

text:
ছোট থেকেই নীলমণির ফুটবল খেলায় ভীষণ আগ্রহ ছিল। কিন্তু খেলতে নেমে দশ পনেরো মিনিটের মধ্যেই হাঁপিয়ে পড়তেন। ফুসফুসের ক্ষমতা বাড়াবার জন্য তিনি দৌড় অভ্যাস করেন। বিভিন্ন দৌড় প্রতিযোগিতা বিশেষ করে দূরপাল্লার দৌড় প্রতিযোগিতায় তিনি অংশগ্রহণ করেন। এর ফলে তিনি ফুটবল খেলায় পারদর্শী হয়ে ওঠেন। দুরন্ত খেলোয়াড় ছিলেন বলে আশুতোষ শীল লেনের ভারতমাতা ক্লাবের সতীর্থদের কাছে তিনি অ্যাটিলা বলে পরিচিত হন। এই সময়ে একটি ফুটবল প্রতিযোগিতায় ভারতমাতা ক্লাব একটি মুসলমান দলের মুখোমুখি হয় বাগমারির কাছে মল্লিক লজের মাঠে। ওই খেলায় ভারতমাতা ক্লাব বিপক্ষ দলের বিরুদ্ধে ৪-০ গোলে এগিয়ে গেলে বিপক্ষ দলের উত্তেজিত সমর্থক ও খেলোয়াড় রেফারিকে ও ভারতমাতা ক্লাবের খেলোয়াড়দের আক্রমণ করে। বাকি খেলোয়াড়রা মারমুখী জনতার ঘেরাটোপ থেকে পালিয়ে যেতে সক্ষম হলেও নীলমণি তা পারেননি। উত্তেজিত জনতার তাকে বেধড়ক মারতে শুরু করে এবং তিনি বাঁচাও বাঁচাও বলে আর্তচিত্কার করতে থাকেন। তার আর্ত চিত্কার শুনে নিকটবর্তী এক আখড়া থেকে অনুশীলনরত কুস্তিগীররা ছুটে আসেন। তাদের মধ্যে ছিলেন ঋষি ঘোষ ও প্রকাশ ঘোষ। তাদের দেখে আক্রমণকারীরা পালিয়ে যায়। ঋষি ঘোষ তখন নীলমণির রোগাপটকা চেহারা দেখে বিদ্রূপ করে বলেন শরীর মজবুত না করলে কখনই আক্রমণকারীদের বিরুদ্ধে তিনি লড়তে পারবেন না। ব্যায়াম আর কুস্তি করে শরীর তৈরী করে তবেই তিনি দু ঘা খেয়ে দশ ঘা দিতে পারবেন।
এই ঘটনা নীলমণির জীবনের মোড় ঘুরিয়ে দেয়। বন্ধুবান্ধবদের অলক্ষ্যে তিনি শরীরচর্চা শুরু করেন। পিতার একজোড়া লোহার ডাম্বেল ছিল। তাই দিয়ে তিনি বাড়িতেই পিতার তত্ত্বাবধানে শরীরচর্চা শুরু করেন। ১৯২৭ সাল। নীলমণি তখন সপ্তম শ্রেণীতে। তিনি ক্যালকাটা অ্যাকাডেমির শরীর শিক্ষক সুবল বিশ্বাসের অধীনে কিছুদিন শরীরচর্চা করেন। এরপর তিনি সিমলা ব্যায়াম সমিতিতে ভর্তি হয়ে ব্যায়াম শিক্ষক ডাঃ নারায়ণচন্দ্র দাসের অধীনে ব্যায়াম শিক্ষা করতে থাকেন। নীলমণির মধ্যে সুপ্ত প্রতিভার আভাস পেয়ে সিমলা ব্যায়াম সমিতির প্রতিষ্ঠাতা ও অধ্যক্ষ যতীন্দ্রনাথ বসু ওরফে ক্ষুদিবাবু নীলমণির ব্যায়ামচর্চার জন্য একটি পৃথক ঘরের ব্যবস্থা করে দেন। সিমলা ব্যায়াম সমিতিতে অনুশীলন কালে নীলমণি ঋষি ঘোষ ও প্রকাশ ঘোষকে শিক্ষকরূপে পান। এই সময়ে ডাঃ নিবারণচন্দ্র ঘোষের মাধ্যমে নীলমণি তার গুরু মেজর ডাঃ ফণীন্দ্রকৃষ্ণ গুপ্তের সংস্পর্শে আসেন। প্রথম সাক্ষাতেই নীলমণি ডাঃ গুপ্তকে নিজের গুরুর আসনে অধিষ্ঠিত করেন। মেজর গুপ্ত নীলমণিকে শরীরচর্চার পাশাপাশি মনের চর্চার করতে নির্দেশ দেন। তিনি বিশ্বাস করতেন মনকে বাদ দিয়ে শরীরচর্চা হয় না। এবং মনের চর্চার জন্য প্রয়োজন ভালো বই পড়া। তিনি নীলমণিকে বেশ কিছু বই পড়তে বলেন এবং বইগুলো কোন গ্রন্থাগারে পাওয়া যাবে সেই সন্ধানও দিয়ে দেন। নীলমণি গুরুর নির্দেশ মত শরীরচর্চার পাশাপাশি মনের চর্চার জন্য বই পড়তে থাকেন। তিনি বেশ কিছু গ্রন্থাগারের সদস্য হন। রামমোহন লাইব্রেরি ও অমল লাইব্রেরীতে তিনি নিত্য যাতায়াত করতে থাকেন। তার সব চেয়ে প্রিয় গ্রন্থ ছিল স্বামী বিবেকানন্দের বাণী ও রচনা। যে সব স্থানে তিনি শরীরচর্চার উল্লেখ পেতেন সেগুলো নিজের খাতায় টুকে রাখতেন। সপ্তম শ্রেণীতে তিনি প্রথম স্থান অধিকার করেন। নীলমণির মেধাবী ছিলেন বলে প্রধান শিক্ষক পরাণ ভট্টাচার্য তাকে অর্ধ অবৈতনিক করে দেন।


title: নীলমণি দাশ

text: ব্যায়ামের সাথে সাথে নীলমণি লাঠিখেলা, মুষ্টিযুদ্ধ, জুজুত্সু, সাঁতার ও জিমন্যাসটিক্‌স্ চর্চা করতে থাকেন। তিনি লাঠিখেলা শেখেন বঙ্গীয় ব্যায়াম সমিতির প্রতিষ্ঠাতা বিপ্লবী পুলিনবিহারী দাস ও সিমলা ব্যায়াম সমিতির অমল বসুর কাছে। মুষ্টিযুদ্ধ শেখেন স্কুল অফ ফিজিক্যাল কালচারের প্রতিষ্ঠাতা জগৎকান্ত শীলের ও কেমব্রিজ ব্লু অশোক চ্যাটার্জির কাছে। সাঁতার শেখেন হেদুয়ার সেন্ট্রাল সুইমিং ক্লাবে। ফুটবল খেলা শেখেন বিখ্যাত খেলোয়াড় বলাই চ্যাটার্জির কাছে। শরীরচর্চা ও খেলাধূলার পাশাপাশি তিনি এন.সি.সি., রেড ক্রশ ও সিভিল ডিফেন্সেও আগ্রহের সাথে অংশগ্রহণ করতেন। ম্যাট্রিক পরীক্ষা এগিয়ে আসলে ক্যালকাটা অ্যাকাডেমির শিক্ষকরা তাকে নানাভাবে সাহায্য করতে থাকেন। তার কোন গৃহশিক্ষক ছিল না। নিবারণচন্দ্র নিজেই তাকে ইংরেজি ও অঙ্ক করাতেন। এক প্রতিবেশিনী নীলমণির ম্যাট্রিকের প্রস্তুতির জন্য তাকে তার বাড়ির একটি ঘর ছেড়ে দেন। ১৯৩০ সালে চারটি বিষয়ে লেটার নিয়ে নীলমণি ক্যালকাটা অ্যাকাডেমি থেকে ম্যাট্রিক পাশ করেন।


title: নীলমণি দাশ

text: ম্যাট্রিক পাশ করার পার নীলমণি বিজ্ঞান নিয়ে বঙ্গবাসী কলেজে ভর্তি হন। মেধাবী ছাত্রদের নিয়ে গঠিত 'বি সেকশনে' তিনি স্থান পান। ১৯৩২ সালে তিনি আই.এস.সি পাশ করেন। তার ইচ্ছা ছিল ডাক্তার হওয়ার। কিন্তু ডাক্তারি পড়ার খরচ যোগাবার সামর্থ্য ছিল না নীলমণির পিতার। তাই বাধ্য হয়েই নীলমণি বঙ্গবাসী কলেজে বি.এস.সির পরিবর্তে বি.এ. শাখায় ভর্তি হন। বঙ্গবাসী কলেজে পড়ার সময়ে তিনি আন্তঃকলেজ মুষ্টিযুদ্ধ প্রতিযোগিতায় অংশগ্রহণ করেন। সেই সময়ে তিনি বাংলার বিভিন্ন জেলায় বিভিন্ন অনুষ্ঠানে দেহসৌষ্ঠব ও ব্যায়াম প্রদর্শন করেন। তিনি কলেজে থাকাকালীন ক্যালকাটা অ্যাকাডেমিতে মাসিক দশ টাকা মাইনেতে ব্যায়াম শিক্ষকের চাকরীতে যোগ দেন। প্রতিদিন বিকেলে সেখানে তিনি ছাত্রদের ব্যায়াম শেখাতেন। এর পাশাপাশি তিনি ক্যালকাটা ইউনিভার্সিটি ইনসটিটিউটে মাসিক বার টাকা মাইনেতে শারীর শিক্ষক হিসেবে নিযুক্ত হন। তার এই উপার্জনের মধ্যে থেকেই তিনি তার কলেজের বেতন, টিফিন, পড়াশোনার ও অন্যান্য হাতখরচ নির্বাহ করতেন। দু'টি প্রতিষ্ঠানে ব্যায়াম শিক্ষার পাঠ শেষ করে প্রতিদিন রাত আটটার সময় হিন্দু শিল্প বিদ্যালয়ের ব্যায়ামাগারে গিয়ে ব্যায়াম চর্চা করতেন। সতীর্থদেরও ব্যায়াম শিক্ষা দিতেন। এই সময়ে তিনি রাজাবাজার বিজ্ঞান কলেজের পার্শ্ববর্তী পার্শিবাগান লেনে এক বন্ধুর বাড়িতে কয়েকজন বন্ধুর সাথে মিলে 'শক্তি সমিতি' নামে এক শরীরচর্চার পরিষ্ঠান গড়ে তোলেন।


title: নীলমণি দাশ

text: ১৯৩৫ সালে বিপ্লবী পুলীনবিহারী দাসের আহ্বানে তিনি বঙ্গীয় প্রাদেশিক হিন্দু মহাসভার সম্মেলনের সাংস্কৃতিক অনুষ্ঠানে দেহ সৌষ্ঠবের খেলা দেখানোর জন্য মালাদায় যান। উক্ত অনুষ্ঠানে উপস্থিত ছিলেন ডঃ বিনয়কুমার সরকার, বিধুশেখর শাস্ত্রী, সজনীকান্ত দাস, আশুতোষ লাহিড়ী, রামানন্দ চট্টোপাধ্যায় প্রমুখ। অনুষ্ঠানে সভাপতিত্ব করেন বলদেবানন্দ গিরি মহারাজ। অনুষ্ঠান শুরু হয় পুলীনবিহারী দাসের পরিচালনায় লাঠি ও অসি খেলার মধ্যে দিয়ে। এইসব খেলার মাঝে মাঝে নীলমণি দেহ সৌষ্ঠব প্রদর্শন, লোহা ব্যাঁকানো, বিম ব্যালান্সিং প্রভৃতি দুঃসাহসিক কসরত প্রদর্শন করেন। প্রদর্শনী সমাপ্ত হলে সভাপতি বলদেবানন্দ গিরি মহারাজ নীলমণিকে 'আয়রনম্যান' উপাধি দিতে চান। তার প্রস্তাবে উদ্যোক্তারা সম্মত হন। বঙ্গীয় প্রাদেশিক হিন্দু মহাসভার সভাপতি রামানন্দ চট্টোপাধ্যায় সম্মেলনের পক্ষ থেকে নীলমণিকে 'আয়রনম্যান' উপাধিতে ভূষিত করেন। উক্ত অনুষ্ঠানে উপস্থিত ছিলেন বঙ্গবাসী কলেজের ইতিহাসের অধ্যাপক মৃণালকান্তি বসু। তিনি অধ্যক্ষ গিরিশচন্দ্র বসুর কাছে নীলমণির কৃতিত্বের কথা প্রকাশ করেন এবং নীলমণির পড়াশোনা অবৈতনিক করার জন্য সফলভাবে সুপারিশ করেন। নীলমণি বঙ্গবাসী কলেজ থেকেই বি.এ. পরীক্ষায় উত্তীর্ণ হন।


title: নীলমণি দাশ

text: স্নাতক হওয়ার পর নীলমণি কলেজ স্ট্রীটের ওয়াই.এম.সি.এ. থেকে ফিজিক্যাল ট্রেনিং নেন। তারপর কলকাতা ও বাংলার বিভিন্ন জেলায় এককভাবে বা কোন দলের সাথে ব্যায়ামের প্রদর্শনী করতে থাকেন। তার পাশাপাশি বাংলার যুবসমাজকে ব্যায়ামচর্চায় উদ্বুদ্ধ করতে থাকেন। এরপর বঙ্গবাসী কলেজেই মাসিক পঁয়তাল্লিশ টাকা বেতনে শরীর শিক্ষক নিযুক্ত হন। সকাল এগারোটা থেকে দুপুর একটা পর্যন্ত তিনি বঙ্গবাসী স্কুলের ছাত্রদের ব্যায়াম শিক্ষা দিতেন। একটা থেকে তিনটে পর্যন্ত বঙ্গবাসী কলেজে জিমনাসিয়ামের ক্লাস করাতেন। তিনটে থেকে ছ'টা পর্যন্ত বঙ্গবাসী স্কুলে দু'টি ফিজিক্যাল ট্রেনিংয়ের ক্লাস নিতেন। সন্ধ্যাবেলায় ক্যালকাটা ইউনিভার্সিটি ইনস্টিটিউটে ব্যায়াম শিক্ষা দিতেন। এছাড়াও বঙ্গবাসে সান্ধ্য কলেজে পার্টটাইম ব্যায়াম শিক্ষকতা করতেন।


title: নীলমণি দাশ

text: তার বহু ছাত্র পরবর্তীকালে শরীরচর্চার জগতে বিশেষ কৃতিত্ব দেখান। তার কৃতী ছাত্রদের মধ্যে ছিলেন নন্দকিশোর চক্রবর্তী, সুধীর ঘটক, সুনীল দাস, সচ্চিদানন্দ শেঠ, রবীন ঘোষ প্রমুখ। তারা বিভিন্ন দেহ সৌষ্ঠব প্রতিযোগিতায় জয়লাভ করে সুনাম অর্জন করেন।


title: নীলমণি দাশ

text: নীলমণি দাশ রচিত কয়েকটি গ্রন্থ:


title: ব্রহ্মসংগীত

text: ব্রহ্মসংগীত হল ব্রাহ্মসমাজের উপাসনার নিমিত্ত রচিত ও গেয় আধ্যাত্মিক সঙ্গীত পদাবলি। ঊনবিংশ শতাব্দীর প্রথম ভাগ থেকে বিংশ শতাব্দীর মধ্যভাগ পর্যন্ত সময় ব্রহ্মসঙ্গীতের রচনাকাল। ‘ব্রহ্মসংগীত’ নামটি ব্রাহ্মসমাজ প্রতিষ্ঠাতা ও প্রথম ব্রহ্মসঙ্গীত রচয়িতা রাজা রামমোহন রায় প্রদত্ত। ১৮২৮ সালে রাজা রামমোহন তাঁর ও তাঁর কয়েকজন বন্ধুর রচিত গান নিয়ে প্রথম ‘ব্রহ্মসঙ্গীত’ নামক এক সঙ্গীত সংকলন প্রকাশ করেন। সাধারণ ব্রাহ্মসমাজ প্রকাশিত উক্ত গ্রন্থের পঞ্চদশ সংস্করণে গানের সংখ্যা ২০১৩।


title: ব্রহ্মসংগীত

text: রাজা রামমোহন ছাড়া অন্যান্য উল্লেখযোগ্য ব্রহ্মসংগীতকার হলেন মহর্ষি দেবেন্দ্রনাথ ঠাকুর, বিজয়কৃষ্ণ গোস্বামী, ত্রৈলোক্যনাথ সান্যাল, শিবনাথ শাস্ত্রী, রজনীকান্ত সেন, অতুলপ্রসাদ সেন, জ্যোতিরিন্দ্রনাথ ঠাকুর, সত্যেন্দ্রনাথ ঠাকুর, দ্বিজেন্দ্রনাথ ঠাকুর, উপেন্দ্রকিশোর রায়চৌধুরী, সুকুমার রায়, প্রতাপচন্দ্র মজুমদার, স্বামী বিবেকানন্দ প্রমুখ। এছাড়া মীরাবাই, গুরু নানক ও কবীর রচিত কিছু ভজন ও বেদ ও উপনিষদ থেকে বিভিন্ন স্তোত্রও সুরসহযোগে ব্রহ্মসঙ্গীত রূপে গীত হয়।


title: এক্লিপস

text: কম্পিউটিং পরিভাষায় এক্লিপস অনেকগুলো অ্যাপ্লিকেশন ফ্রেমওয়ার্ক, টুলস এবং সফটওয়্যার নির্মানের ও ব্যবস্থাপনার জন্য প্রয়োজনীয় রানটাইম লাইব্রেরীর সমন্বয়ে গঠিত একটি সফটওয়্যার প্লাটফর্ম। মূলত সফটওয়্যার ডেভেলপার ও অ্যাডমিনিস্ট্রেটরদের একটি ইনটিগ্রেটেড ডেভলপমেন্ট ইনভাইরনমেন্ট (আইডিই) দেয়ার জন্য জাভা ভাষায় এটি লেখা হয়েছে।


title: এক্লিপস

text: এটির মূল কোডবেজ এসেছে "ভিজ্যুয়াল এজ" থেকে। সাধারণভাবে জাভায় ডেভেলপমেন্টের জন্য জাভা নির্মাতারা এটি ব্যবহৃত করেন। এক্লিপসের জন্য নির্মিত প্লাগ-ইনস ইনস্টল করে ব্যবহারকারীরা এর কর্মপরিধি বাড়াতে পারেন। অন্যান্য প্রোগ্রামিং ভাষার জন্য এক্লিপসের প্রচুর প্লাগ-ইনস পাওয়া যায়।


title: এক্লিপস

text: এক্লিপস এক্লিপস পাবলিক লাইসেন্সের অধীনে প্রকাশিত হয়েছে। অন্যান্য অনেক উম্মুক্ত সফটওয়্যারের মত এক্লিপসের সোর্সও উম্মুক্ত।


title: তিরিচমির

text: তিরিচ মির পাকিস্তানের উত্তরাঞ্চলীয় হিন্দুকুশ পর্বতমালার সর্বোচ্চ পর্বত শৃঙ্গ (৭৭০৮ মিটার)। এই পর্বতের একেবারে পাশেই, মাত্র ১ কিলোমিটার দূরে, আরও একটি উচ্চ শৃঙ্গ পূর্ব তিরিচ মির (৭৬৯১ মিটার)।


title: তিরিচমির

text: ১৯৫০ সালের ২১ জুলাই তিরিচ মির শৃঙ্গে প্রথম সফল পর্বতারোহন অভিযান চালান একটি নরওয়েজীয় পর্বতারোহী দলের চার সদস্য আর্নে ন্যাস, পি ক্‌ভেনবের্গ, এইচ বের্গ ও ও টোনি স্ট্রেথার।


title: তিরিচমির

text: তিরিচ মির পাকিস্তানের বিতর্ক বিহীন সর্বোচ্চ পর্বত শৃঙ্গ (পাকিস্তানের উত্তরাঞ্চলে তিরিচমিরের চেয়ে আরও উচু শৃঙ্গ রয়েছে যা পাকিস্তান প্রশাসনের আওতাভুক্ত, কিন্তু এদের দখল নিয়ে ভারতের সাথে বিতর্ক রয়েছে)। চিত্রল জেলার উত্তরাংশে অবস্থিত এই শৃঙ্গ প্রায় পাকিস্তান-আফগানিস্তানের সীমান্তে অবস্থিত। চিত্রল শহর থেকে এর অবস্থান এত কাছে যে শহরের মূল বাজার এলাকা থেকেই এই পর্বতশৃঙ্গের দৃশ্য প্রত্যক্ষ করা যায়। সুবিখ্যাত নাঙ্গা পর্বত থেকে উত্তরপশ্চিমে এর দূরত্ব প্রায় ২৪০ কিলোমিটার এবং কাবুল ও পেশোয়ার উভয় শহর থেকেই এর দূরত্ব মোটামুটি ৩০০ কিলোমিটার।


title: ইয়েকাতেরিনবুর্গ

text: ইয়েকাতেরিনবুর্গ () মধ্য রাশিয়ার একটি শহর। ইসেত নদীর তীরে অবস্থিত শহরটি স্‌ভের্দ্‌লভ্‌স্ক্ ওবলাস্ত-এর প্রশাসনিক কেন্দ্র। শহরটি উরাল পর্বতমালার পূর্ব ঢালে একটি খনিজ-সমৃদ্ধ অঞ্চলে অবস্থিত। এটি একটি গুরুত্বপূর্ণ শিল্প শহর। শহরটি আন্তঃসাইবেরীয় রেলপথের উপর অবস্থিত। এখানে প্লাটিনাম শোধনাগার, তামা ও লোহার আকরিক গলানোর কারখানা, বৈদ্যুতিক সরঞ্জাম, রাসায়নিক দ্রব্য এবং ভারী যন্ত্রপাতি বানানোর কারখানা রয়েছে।


title: ইয়েকাতেরিনবুর্গ

text: ইয়েকাতেরিনবুর্গে উরাল সরকারি বিশ্ববিদ্যালয় ও ইয়েকাতেরিনবুর্গ সরকারি মেডিকাল ইন্সটিটিউটসহ মোট ১৬টি সরকারী বিশ্ববিদ্যালয় ও অ্যাকাডেমি রয়েছে এখানে। এটি উরাল অঞ্চলের একটি শিক্ষাকেন্দ্র।


title: ইয়েকাতেরিনবুর্গ

text: রুশ সম্রাট মহান পিটার ১৭২১ সালে একটি লৌহ কারখানা শহর হিসেবে শহরটি প্রতিষ্ঠা করেন। তাঁর স্ত্রী ইয়েকাতেরিনার নামে এটি নামকরণ করা হয়। ১৮শ শতকের শেষ দিকে বৃহৎ সাইবেরীয় মহাসড়ক নির্মাণের সময় শহরটির শিল্পোন্নতি শুরু হয়। রুশ বিপ্লবের পর রুশ রাজা দ্বিতীয় নিকোলাস ও তার পরিবারকে বলশেভিকেরা এখানে অন্তরীণ করে রাখে ও পরবর্তীকালে ১৯১৮ সালে তাদেরকে হত্যা করে। ১৯২৪ সালে বলশেভিক ও সোভিয়েত নেতা ইয়াকভ সভের্দফের সম্মানে শহরটির নাম বদলে সভের্দলভ্‌স্ক রাখা হয়। দ্বিতীয় বিশ্বযুদ্ধের সময় রাশিয়ার ইউরোপীয় অংশে হুমকির সম্মুখীন শিল্পগুলি এই শহরে স্থানান্তর করা হয়। ১৯৯১ সালে সোভিয়েত ইউনিয়নের পতনের পর শহরের নাম বদলে আবার ইয়েকাতেরিনবুর্গ রাখা হয়।


title: ইয়েকাতেরিনবুর্গ

text: এখানে প্রায় ১৩ লক্ষ লোক বাস করেন।


title: চেলিয়াবিন্‌স্ক

text: চেলিয়াবিন্‌স্ক () দক্ষিণ-পশ্চিম সাইবেরীয় রাশিয়াতে, মিয়াস নদীর তীরে, উরাল পর্বতমালার পূর্ব পাদদেশে অবস্থিত একটি শহর। এটি চেলিয়াবিন্‌স্ক ওবলাস্তের প্রশাসনিক কেন্দ্র। শহরটি আন্তঃসাইবেরীয় রেলপথের উপর একটি সমৃদ্ধ কয়লা খনি অঞ্চলে অবস্থিত এবং রাশিয়ার অন্যতম প্রধান শিল্পকেন্দ্র। এখানে লোহা ও ইস্পাত, ট্রাক্টর ও অন্যান্য কৃষি যন্ত্রপাতি, বিমান এবং রাসায়নিক দ্রব্য উৎপাদনের কারখানা আছে। ১৭৩৬ সালে রুশ সাম্রাজ্যের সীমানাবর্তী দূর্গ শহর হিসেবে এটি প্রতিষ্ঠা করা হয়। ১৮৯০-এর দশকে এখানে ব্যাপকভাবে শিল্পায়ন শুরু হয়।


title: চেলিয়াবিন্‌স্ক

text: বর্তমানে এখানে প্রায় ১১ লক্ষ লোক বাস করেন।


title: লেনা নদী

text: লেনা () রাশিয়ার সাইবেরিয়ার একটি নদী। এটি বৈকাল হ্রদের পশ্চিমাংশে উৎপত্তি লাভ করে প্রথমে উত্তর-পূর্বে এবং পরবর্তীকালে উত্তর দিকে ৪,৪০০ কিলোমিটার প্রবাহিত হয়ে উত্তর মহাসাগরের বাহু লাপ্তেভ সাগরে পতিত হয়েছে। লেনা প্রায় ২৬ লক্ষ বর্গকিলোমিটার এলাকা নদীবিধৌত করেছে। এটি প্রায় ৩৩৮০ কিলোমিটার দৈর্ঘ্য পর্যন্ত নাব্য। ইয়াকুটস্ক এই নদীর উপর অবস্থিত প্রধান বন্দর। বছরের অর্ধেক সময় এই নদী বরফে জমে থাকে।


title: বৈকাল পর্বতমালা

text: বৈকাল পর্বতমালা () দক্ষিণ সাইবেরিয়ার বৈকাল হ্রদের উত্তর-পশ্চিমে খাড়া উঠে যাওয়া একটি পর্বতমালা। পূর্ব সায়ান পর্বতমালা এবং বৈকাল পর্বতমালা মধ্য সাইবেরীয় মালভূমির দক্ষিণ সীমান্ত গঠন করেছে।


title: বৈকাল পর্বতমালা

text: বৈকাল পর্বতমালা থেকে লেনা নদীর উৎপত্তি ঘটেছে। এই পর্বতগুলি ঘন অরণ্যে আচ্ছাদিত। এখানে ধূসর অ্যাল্ডার, ইউরেশীয় অ্যাস্পেন, ডাউনি বার্চ, সাইবেরীয় লার্চ, সাইবেরীয় ফার, স্কটস পাইন এবং সাইবেরীয় স্প্রুস বৃক্ষ দেখতে পাওয়া যায়।


title: বৈকাল পর্বতমালা

text: বৈকাল পর্বতমালার সর্বোচ্চ পর্বতশৃঙ্গ চের্‌স্কি পর্বত (২৫৭২ মিটার) পোলীয় অভিযাত্রী ইয়ান চের্‌স্কি-র নামে নামকরণ হয়েছে।


title: আঙ্গারা নদী

text: আঙ্গারা নদী () রাশিয়ার সাইবেরিয়ার দক্ষিণাংশের একটি নদী। এটি বৈকাল হ্রদের দক্ষিণ-পশ্চিম অংশে উৎপত্তি লাভ করেছে। এটি উত্তর দিকে ইর্কুট্‌স্ক শহরের পাশ দিয়ে প্রবাহিত হয়ে কেজমা পর্যন্ত গিয়ে পশ্চিম দিকে বাঁক নিয়েছে এবং ইয়েনিসেইস্কের কাছে ইয়েনিসেই নদীর সাথে মিলিত হয়েছে। আঙ্গারা নদীটি প্রায় ১,৭৭৯ কিলোমিটার দীর্ঘ। এর প্রস্থ ৪৮৫ থেকে ২৭৪০ মিটার পর্যন্ত হতে পারে। এর প্রায় পুরোটাই নৌপরিবহনের উপযোগী। নদীটির উপরে অনেকগুলি জলবিদ্যুৎ প্রকল্প স্থাপন করা হয়েছে, যেগুলি থেকে ইর্কুটস্ক শিল্প এলাকাতে বিদ্যুৎশক্তি সরবরাহ করা হয়।


title: লাপ্তেভ সাগর

text: লাপ্তেভ সাগর () উত্তর মহাসাগরের একটি প্রান্তীয় সাগর। এটি রাশিয়ার সাইবেরিয়ার উত্তর উপকূলে অবস্থিত। এর পশ্চিমে তাইমির উপদ্বীপ ও সেভেরনায়া জেমলিয়া দ্বীপপুঞ্জ এবং পূর্বে নতুন সাইবেরীয় দ্বীপপুঞ্জ। বছরের বেশির ভাগ সময় ধরে সাগরটি জমে থাকে। লেনা নদীর মোহনায় অবস্থিত তিকসি সাগরটির প্রধান বন্দর। ১৮শ শতকের দুই জ্ঞাতিভাই খারিতোন ও দমিত্রি লাপ্তেভ এই সাগরের তীরে অভিযান চালান ও এর মানচিত্র অঙ্কন করেন। তাদের নামেই এই সাগরের নামকরণ করা হয়েছে।


title: উত্তর মেরুদেশীয় অন্তরীপ

text: উত্তর মেরুদেশীয় অন্তরীপ () রুশ দ্বীপপুঞ্জ সেভেরনায়া জেমলিয়া দ্বীপপুঞ্জের উত্তরতম দ্বীপ কমসমোলৎস দ্বীপের উত্তরতম বিন্দু।


title: উত্তর মেরুদেশীয় অন্তরীপ

text: অন্তরীপটি থেকে উত্তর মেরুর দূরত্ব ৯৯০.৭ কিমি, তাই কখনও কখনও এটি উত্তর মেরু অভিযানের আরম্ভস্থল হিসেবে ব্যবহার করা হয়। উত্তর মেরুদসশীয় অন্তরীপ রাশিয়া বা ইউরেশিয়ার উত্তরতম বিন্দু নয়। ফ্রানৎস ইয়োসেফ দ্বীপপুঞ্জের রুডলফ দ্বীপের ফ্লিগেলি অন্তরীপ উত্তরতম বিন্দু। আর এশিয়ার মূল ভূখণ্ডের উত্তরতম বিন্দুটি হল চেলিউস্কিন অন্তরীপ।


title: উত্তর মেরুদেশীয় অন্তরীপ

text: উত্তর মেরুদেশীয় অন্তরীপ লাপ্তেভ সাগরের উত্তর-পশ্চিম সীমা এবং কারা সাগরের উত্তর-পূর্ব সীমা নির্দেশ করছে।